
CUVÂNT ÎNAINTE 


Cu voia Tatălui şi a Fiului şi a Sfântului Duh şi 
cu rugăciunile Maicii Domnului, iese de sub tipar şi 
numărul 10 din seria Ne vorbeşte Părintele Cleopa. 
Această serie a avut un mare ecou în țară şi peste 
hotare şi continuă încă să fie solicitată, atât de oameni 
de rând, cât şi de intelectuali. 

Aceasta dovedeşte o dată mai mult că Părintele 
Cleopa a fost înzestrat de Dumnezeu încă din 
copilărie cu o viaţă plină de har şi iluminată de Duhul 
Sfânt, Care l-a călăuzit în toată viața. 

Ajutat de uimitoarea sa memorie, Părintele 
Cleopa ne-a vorbit mult în viață, ne-a mângâiat, ne-a 
apropiat de Hristos, ne-a îndrumat să rostim neîncetat 
rugăciuni pentru toți şi să facem milostenie după 
putere. 

Acum Părintele Cleopa se odihneşte în pacea şi 
în lumina lui Hristos, fiind zilnic vizitat la mormântul 
său din cimitir de zeci şi sute de credincioşi din toate 
colţurile ţării şi chiar de peste hotare. 

Ne-au rămas de la el câteva cărți de predici de 
mare frumusețe duhovnicească şi aceste cuvinte 
sfinte, înmănunchiate în seria sus amintită. 


6 CUVÂNI INAINIL 


Acest al zecelea volum cuprinule, printre altele, 
două predici la începutul Postului Mare, din anii 1983 
şi 1984, precum şi patru predici la tunderea în 
monahism a opt monahi din Mânăstirea Sihăstria, 
între anii 1983-1988, care şi-au închinat viaţa lui 
Hristos. Cuvintele sale sunt pline de înţelepciune, de 
blândeţe şi de mângâiere duhovnicească. 

De aceea recomandăm credincioşilor noştri 
iubitori de Hristos să-şi procure seria întreagă a 
tuturor cărților scrise de Preacuvioşia sa şi să le pună 
la îndemâna tinerilor şi a celor ce vor să le citească, 
deoarece sunt adevărate călăuze duhovniceşti pentru 
toți cei ce-L caută şi Îl iubesc pe Hristos. 


Arhimandrit Ioanichie Bălan 


Sfânta Mănăstire Sihăstria, 
Înălţarea Domnului, 
8 iunie 2000 


VINDECAREA CELOR DOI DEMONIZAȚI 
DIN GADARA 


Iubiţi credincioşi, 

Cu cât pătrundem în Sfintele Scripturi mai 
adânc prin teologie şi prin tâlcuire, cu atât ne dau şi 
ele mai bogat mireasma Duhului Sfânt şi înţelegem 
mai mult cuprinsul lor. 

Mântuitorul spune: Cercetaţi Scripturile, căci 
ele mărturisesc pentru Mine. Deci ştim din gura lui 
Hristos că Sfintele Scripturi sunt mărturii ale lui 
Dumnezeu. Proorocul David zice: În calea mărturii- 
lor Tale, Doamne, m-am desfătat ca de toată bogăția. 
Mare adevăr este în aceste cuvinte. Cine aleargă pe 
calea mărturiilor sau pe calea dumnezeieştilor Scrip- 
turi şi pe calea înţelesurilor duhovniceşti din ele, 
pururea se veseleşte de înălțimea tainelor care se află 
în ele. 

Duhul Sfânt fericeşte mai departe pe cei ce le 
cercetează, zicând: Fericiţi cei ce cearcă mărturiile 
Lui, cu toată inima Îl vor căuta pe Dânsul (Ps. 118, 2). 
Duhul Sfânt lInsuşi fericeşte pe omul care ccarcă 
mărturiile Lui, adică cearcă cu de-amănuntul înţelesul 
duhovnicesc al Sfintelor şi dumnezeieştilor Scripturi. 
Pentru care pricină caută omul cu toată inima pe 
Dumnezeu în calea Scripturilor? Pentru înţelegerea 
celor ce citeşte. Căci, rugându-se la Dumnezeu să-i 

deschidă ochii minţii, înţelege tanc muri şi negrăite, 
atât cât este cu putință omului a înțelege, şi atunci 
aleargă cu toată puterea pe calca poruncilor lui 
Dumnezeu. 

Dumnezeiasca Evanghelie de astăzi începe aşa: 
În vremea aceea a venit lisus Hristos în latura 
Gadarenilor şi i-au ieşit înainte doi îndrăciți foarte 
cumpliți, care locuiau în morminte. 

Îndrăciţii nu puteau sta în case, ci se ascundeau 
în criptele din morminte. Deci doi din aceşti îndrăciţi 
au ieşit înaintea Mântuitorului, şi Sfânta Scriptură 
spune că erau foarte cumpliţi, încât din cauza lor 
nimeni nu putea să treacă pe calea aceea, căci toţi se 
speriau de ei şi fugeau din calea lor. 

Şi ce-au făcut îndrăciţii aceştia, mai bine-zis 
diavolii din ei, când au văzut pe lisus Hristos, 
Dumnezeul nostru şi Mântuitorul lumii? Au început a 
striga foarte tare către Dânsul: Ce este nouă şi ie, 
Iisuse, Fiul Dumnezeului Celui Preainalt? Adică: „Ce 
ai cu noi? Noi nu i-am făcut Ție nimic. Noi îi 
chinuim numai pe oamenii aceştia, care sunt daţi nouă 
tot de puterea Ta şi pe care îi avem în stăpânire şi în 
care locuim noi”. Dar apoi, temându-se de puterea 
Mântuitorului, au zis: Ai venit să ne munceşti pe noi 
mai înainte de vreme? 

Auzi ce spun diavolii? Din această pericopă 
evanghelică învăţăm trei lucruri mari: 

— întâi, că şi diavolii au credinţă şi cunoştinţă; 

— al doilea, că ei nu fac nimic fără voia lui 
Dumnezeu; şi 

— al treilea, se tem foarte tare de puterea 
dumnezeiască, ca să nu-i alunge în gheena mai înainte 

de judecata viitoare, că muncile iadului sunt foarte 
grele. 

Deci nu toţi diavolii se află desăvârşit la muncă 
pentru căderea lor, aşa cum nici păcătoşii nu se află 
definitiv în iad, cum spun dumnezeieştii Părinţi. De 
aceea ziceau diavolii aceştia: De ce ai venit să ne 
munceşti înainte de vreme? Adică: „Nu-Ţi ajunge că 
ai să ne muncești desăvârşit începând din ziua 
Judecăţii? Ai venit să ne munceşti pe noi înainte de 
judecată?” Căci mulți din ei au rămas în văzduh, cum 
zice marele Apostol Pavel către efeseni: domnii 
puterii văzduhului; duhurile răutăţii răspândite în 
aer, sau cum zice marele prooroc David: Mulţi sunt 
cei ce se luptă cu noi de la înălțime. 

Aşa şi diavolii sălășluiţi în cei doi oameni, încă 
nu erau în gheenă, ci erau din cei din văzduh. Ei 
intraseră în aceşti doi îndrăciţi şi se temeau ca nu 
cumva Hristos să-i scoată din oameni şi să-i trimită în 
gheenă, unde se munceau alţi conducători de-ai lor, 
care intraseră de la început acolo. 

Dar dumnezeiescul Evanghelist Luca mai spune 
ceva în Evanghelia sa; zice că Hristos a întrebat pe 
diavoli: Cum vă este numele? Căci şi diavolii au 
nume. Şi au răspuns ei din cei îndrăciți: Legheon ne 
este numele. Adică: „Eu nu sunt numai unul, ci 
suntem 6000 de diavoli” (Legheon sau legiune. 
Legiunea romană avea 6000 de ostaşi). Dar cu toate 
că erau aşa de mulţi, se rugau lui Hristos să nu-i 
trimită în gheenă. 

Dar oare diavolul n-are putere, de au trebuit să 
fie atât de mulţi într-un om? Are foarte multă putere, 
căci spune lov: Adâncul fierbe ca o căldare înaintea 

lui şi cine va descoperi pieptul armurii lui? Şi 
proorocul lezechiel, vorbind de împăratul Tirului şi al 
Sidonului, zice despre căderea satanci: Erai un 
heruvim ocrotitor şi te plimbai în mijlocul cetelor 
celor scânteietoare din cer şi toate flautele şi muzicile 
cerului te lăudau pe tine. Și frumusețile tale te-au 
înşelat pe tine, adică te-au vopsil cu carbinetul de 
aur, cu iachint, cu hrisolit, cu topaz, cu ametist, cu 
beril şi cu celelalte pietre scumpe. 

Auzi cum era satana înainte de cădere? Era un 
heruvim ocrotitor, înfrumusețat cu mare podoabă, sau 
cum mai zice Isaia, era luceafărul care răsare dimi- 
neaţa din ceruri. Căci zice: Cum ai căzut din fala ta, 
stea de dimineaţă? Vezi cine era şi câtă putere avea? 
Dar această putere o au numai când şi cât le îngăduie 
Dumnezeu. Ştiţi de ce? Pentru că „puterea drăcească 
— cum spune Sfântul Grigorie Cuvântătorul de 
Dumnezeu — este îngrădită de puterea dumnezeirii”. 

Frânele puterii satanei sunt în mâna lui 
Dumnezeu. El este câinele lui Dumnezeu şi nu poate 
să facă nimic fără poruncă. Aţi văzut la lov cum 
satana a cerut voie să-l ispitească şi, când i-a dat voie, 
a adus ispite, pogorând şi foc din cer, şi într-un ceas a 
pierdut cele 7000 de oi, 3000 de cămile, 500 de 
perechi de boi, 500 de asine şi casele le-a dărâmat 
printr-un cutremur. Ai văzut ce poate el? Dar numai 
când îi dă voie Dumnezeu. 

Deci, cum v-am spus, toată puterea drăcească 
este îngrădită de puterea dumnezeirii şi el nu poate 
face nimic până nu îi dă voie Dumnezeu. 

Și ce-au zis acești diavoli? „Acesta Care este de 
faţă este Fiul lui Dumnezeu Celui Preaînalt”. Credeau 

aceasta diavolii şi mărturiseau: Știmu-te pe Tine cine 
eşti; eşti Fiul lui Dumnezeu Celui Preaînalt. 

Auzi mărturisirea diavolească? Vezi credința 
diavolilor? Dar oare credința aceasta a diavolilor este 
mântuitoare? Nu, nicidecum. Sfântul Apostol Iacov 
ne învață: şi diavolii cred în Dumnezeu şi se cutremură. 

De ce se cutremură diavolii? Erau 6000 în fața 
lui lisus şi tremurau ca varga şi se rugau să nu-i 
trimită în gheenă mai înainte de vreme. Ce le folosea 
lor credința, dacă n-au zis: „lartă-ne, Doamne! Ne 
pocăim! Ne vom face slugile Tale!” N-au zis. Ci se 
temeau numai şi se cutremurau; dar credinţa lor nu 
era lucrătoare şi mântuitoare! 

Când credința este numai cunoscătoare, nu 
mântuieşte pe nimeni. Adică, dacă cred eu că este 
Dumnezeu şi cunosc aceasta, numai cu atât nu mă 
mântuiesc. Căci zice Sfântul Apostol Iacov: Tu crezi 
că unul este Dumnezeu? Bine faci; dar şi diavolii 
cred şi se cutremură. Ce folos au de credinţa lor? Este 
o credință cunoscătoare şi iscoditoare, care nu 
foloseşte nimănui. Ea nu mântuieşte nici pe diavoli, 
nici pe oameni. 

Dar este o altă credință, despre care spune 
dumnezeiescul Apostol Pavel. Care? Credinţa cea 
lucrătoare care se lucrează prin dragoste. Cel ce o are, 
păşeşte de la credință la fapte. Se smereşte, ascultă, 
miluieşte, iartă, posteşte, priveghează, duce viaţă 
curată, cu sfinţenie, iartă pe toți cei ce l-au supărat şi, 
cu darul lui Dumnezeu, totdeauna este milostiv, 
precum şi Tatăl nostru milostiv este. Aceasta ceste 
credinţa lucrătoare sau credinţa care se lucrează prin 
dragoste. 

Deci ţineţi minte că şi diavolii au credinţă, dar 
numai credință cunoscătoare, şi vai de noi păcătoşii 
dacă ne vom asemăna cu ei, dacă numai vom crede că 
este Dumnezeu, dar nu vom lucra poruncile Lui! Se 
va împlini cu noi cuvântul care zice: Mulţi vor zice 
Mie în ziua aceea: Doamne, Doamne, au nu în 
numele Tău am vindecat? Nu în numele Tău am 
propovăduit? Și voi zice către ei: Duceţi-vă de la 
Mine, blestemaților, în focul cel veşnic! Nu vă cunosc 
pe voi. Dar de ce? „M-aţi cunoscut ca Dumnezeu şi 
aţi făcut chiar minuni în numele Meu, dar n-aţi lucrat 
poruncile Mele. Nu vă cunosc pe voi!” Aşa, fraţilor, 
să nu ne asemănăm diavolilor, care nu împlinesc 
poruncile lui Dumnezeu. 

Dar să vedem ce spune Evanghelia mai departe. 
Zice că acolo lângă lac păştea o turmă mare de porci. 
Şi s-au rugat diavolii: Doamne, dacă ne scoţi pe noi 
din aceşti doi oameni, dă-ne voie să ne ducem în 
turma aceea de porci. Adică: „Doamne, dacă ne scoţi 
din zidirea făcută după chipul şi asemănarea Ta, din 
oamenii aceştia care pot să fie biserica Ta, nu-ţi cerem 
să ne ducem în alt om, ci dă-ne voie să ne ducem în 
aceste dobitoace, care, deşi sunt ale Tale, sunt 
murdare, leneșe şi lacome, fiind chipul patimilor 
trupeşti, la care noi îi învăţăm pe oameni”. 

Şi a ascultat Hristos rugăciunea diavolilor şi a 
zis: Mergeţi! Și îndată ce le-a dat voie, au intrat 
«diavolii în porci şi s-a aruncat turma în mare şi s-a 
înecat. Și erau ca la 2000 de porci. 

Oare de ce a ascultat Mântuitorul rugăciunea 
diavolilor? A ascultat-o fiindcă rânduia prin diavoli o 
pedeapsă celor ce aveau porci. Pentru că porcul este 

un animal greoi, leneş, lacom, mocirlos şi murdar, aşa 
cum este un om păcătos, care se tăvăleşte în mocirla 
fărădelegilor, a lăcomiei, a beţiei şi a curviei. Şi de 
aceea le-a dat voie, pentru a arăta simbolul omului în 
care locuiesc diavolii, căci ei se odihnesc pururea în 
oamenii cei lacomi ca porcii, curvari şi preacurvari. 

Diavolii, temându-se de munca din gheenă, 
şi-au zis: „O fi mai rău în porci şi în mare şi oriunde 
ne-am duce decât în om, dar e mai bine decât în 
gheenă”. 

Oare de ce se tem diavolii de gheenă? Am spus 
puțin mai sus, dar aici vom desluşi mai pe larg acest 
lucru. Aţi citit în psalmul 74 cuvântul: Paharul este 
în mâna Domnului, cu vin neamestecal, plin de 
amestecătură!. Oare ce să fie aceasta? Paharul mâniei 
şi a iuțimii Domnului este, zice, neamestecat şi plin 
de amestecătură. 

lată ce vrea să însemne aceasta, după mărturia 
Sfântului Andrei al Cezareei, care a dat cea mai înaltă 
tâlcuire la Apocalipsă, el punând cuvântul acesta în 
legătură cu muncile cele de după judecată. 

Paharul cu vin neamestecat şi totodată plin de 
amestecătură este focul iuţimii mâniei Domnului în 
veacul de acum, când vine asupra noastră, a tuturor 
popoarelor pământului, amestecat cu milă. Până la 
sfârşitul lumii vor veni multe răni peste popoarele 
lumii: robie, războaie, foamete, secetă, boli, holeră, 
ciumă, tulburări; dar toate acestea vor veni amestecate 
cu mila lui Dumnezeu. 

Până în ziua judecății, focul mâniei lui 
Dumnezeu vine amestecat pururea cu milă. Ne-a robit 


! Psaltirea, ediţia din 1914. 

Dumnezeu, dar ne dezrobeşte; ne-a îmbolnăvit, dar 
poate să ne ridice din boală, dacă ne rugăm. Vine 
peste noi secetă, dar, dacă ne rugăm, o depărtează. 
Deci, cum zice Sfântul Maxim Mărturisitorul: 
„Precum nopțile urmează zilelor şi zilele urmează 
nopţilor, aşa şi în veacul de acum, bucuriile urmează 
scârbelor şi scârbele vin iarăşi după bucurii”. După 
bucurii vin necazurile şi după necazuri iarăși bucurii. 
Nu se judecă Dumnezeu acum deplin cu noi. 

Dar când va veni paharul iuțimii mâniei 
Domnului neamestecat? În ziua judecății. Iată ce 
spune dumnezeiescul Andrei pentru ziua judecății: 
„Lluţimea mâniei Domnului va veni peste diavoli şi 
peste toți oamenii care au făcut voia lor, fără de milă 
şi fără de cruţare”. Şi totuşi zice că va fi plin de 
amestecătură. Ce vrea să zică? Atunci nu va mai fi 
amestecat paharul mâniei Domnului cu milă. 

Dar amestecătura de care vorbeşte, înseamnă 
mulțimea şi felurimea muncilor. Muncile nu vor fi la 
fel pentru toți. Nu se va munci curvarul şi tâlharul la 
fel cu cel ce a jurat strâmb, sau cel ce a jurat la fel cu 
cel ce a hulit. Nu! Muncile vor fi veşnice, dar nu 
deopotrivă la toți. Vor fi feluri şi feluri de munci, 
după cum fericirile raiului sunt iarăşi felurite. Căci 
zice Hristos: Să nu se tulbure inima voastră, în casa 
Tatălui Meu sunt multe lăcaşuri. Eu mă duc să vă 
pregătesc vouă loc. 

După cum în rai sunt multe lăcaşuri, aşa şi în iad 
sunt multe feluri şi neasemănate chipuri de munci, pe 
care numai Unul Dumnezeu le ştie. 

Fraţii mei, de aceea ziceau diavolii: „Nu ne 
trimite, nu ne munci în gheenă înainte de vreme; 

suntem noi munciţi destul, am căzut din darul Tău, 
am fost îngeri, eram ființe uşoare, luminoase, curate, 
neprihănite; ne îndulceam de slava Ta în ceruri, 
pururea vedeam faţa Sfintei Treimi, cât era cu putință 
nouă, înțelegeam teologia adâncă despre Tine. Apoi 
ne-ai aruncat jos din cer şi stăm prin văzduh; ne-am 
băgat printre dobitoace, prin oameni, stăm în locuri 
spurcate, stăm în păduri, în pustii, în lacuri. Ne 
rugăm, lasă-ne aici, că este destulă muncă față de 
dregătoria, de cinstea noastră cea dintâi! Nu ne trimite 
înainte de vreme în gheenă!” 

lată cât se tem diavolii de gheenă! Cu atât mai 
mult ar trebui să ne temem noi şi să nu mai facem 
voia lor. De gheenă se tem diavolii foarte tare, căci 
este locul pe care-l vor moşteni de la judecată pentru 
veşnicie şi ei şi toți care vor face voia lor. Atunci 
paharul iuțimii mâniei Domnului va veni neamestecat 
cu mila Lui. 

Dar să trecem mai departe, la celelalte învățături 
din Sfânta Evanghelie. Și s-au aruncat diavolii cu 
turma de porci în mare, iar păstorii ei, văzând aceasta, 
au fugit cu spaimă în cetatea Gadara. Aţi văzut? S-au 
dus cu spaimă şi cu strigăt mare: „Oameni buni, ieşiţi 
să vedeţi! A venit un prooroc, a vindecat doi îndrăciţi 
de care nu se putea apropia nimeni. A scos diavolii 
din ei şi i-a trimis în porci! Dar iată ce au păţit porcii 
noştri; s-au înecat toți în Marea Galileii”. 

S-au înecat în lacul Ghenizaret 2000 de porci. 
Spaimă mare, căci era averea acelei cetăți. Dar 
dreptatea lui Dumnezeu a îngăduit paguba pe care au 
suferit-o stăpânii porcilor şi fiindcă în cetatea 
gherghesenilor locuiau alături de păgâni şi evrei, care, 

deşi nu aveau aceeaşi credință cu păgânii cu care 
trăiau împreună, nu numai că hrăneau porcii pentru 
negoţul lor, dar şi mâncau din cărnurile lor, călcând 
prin aceasta legea lui Moise. Și ce spune dumneze- 
iasca Evanghelie? Au ieșit roți locuitorii cetății, cu 
mic cu mare, de la bătrân şi până la copil, căci îi 
cuprinsese spaima. Toţi se întrebau: „Cum a venit un 
vânt, a luat porcii şi i-a dus în mare şi am rămas fără 
ei? Ce putere are acest prooroc, care a scos diavolii cu 
cuvântul şi a aruncat porcii în mare?” 

Dar frica lor a fost o frică binecuvântată? 
Fraţilor, frica Domnului cea curată, zice psalmistul, 
rămâne în veacul veacului. Dar este şi o frică rea, o 
frică pătimaşă. Căci zice proorocul: Acolo s-au temut 
de frică unde nu era frică. Aceasta este o frică rea, 
care întunecă mintea, pe aceasta o aveau gadarenii. 
Dacă era cealaltă frică, frica curată a Domnului, ei, 
când ar fi văzut minunea aceasta, ar fi căzut cu toţii la 
picioarele lui Hristos şi ar fi spus: „Iartă-ne, Doamne! 
Mântuieşte-ne, Doamne! Credem în Tine!” Dar ce-au 
făcut gadarenii? l-au spus lui Hristos: Du-7e din 
locurile noastre, du-Te de aici! căci i-a cuprins frica. 
Aceasta este răsplata, mulțumirea gadarenilor, că le-a 
vindecat îndrăciţii şi le-a arătat puterea Sa în minunea 
săvârşită acolo. Aceasta este o frică rea, adusă de 
diavoli. 

lleruvimii şi serafimii se cutremură în fața 
Domnului, dar cu frica cea curată. Frică — zice Isaia 
proorocul au serafimii dimprejurul tronului, din 
ene fiecare are şase aripi şi cu două îşi acoperă 
[e ele, cu două picioarele şi cu două zboară şi umplu 
va duhul, strigând cu glas mare: Sfânt, Sfânt, Sfânt 

Domnul Savaot, plin este cerul şi pământul de slava 
Lui. 

Aceasta este frica cea bună, care rămâne în 
veacul veacului şi peste îngeri şi peste heruvimi şi 
peste serafimi, pe care ne-o dă Dumnezeu şi nouă. 
Este frica prin care omul, deşi se teme de Dumnezeu, 
Îl şi iubeşte. La gadareni n-a fost această frică, ci o 
frică pătimaşă, căci au zis: „Acest Hristos, Care a avut 
putere să trimită porcii în mare, va veni aici, ne va 
schimba obiceiurile şi credinţa, ne va pune cine ştie ce 
legi şi rânduieli şi ne va pedepsi pentru păcatele 
noastre. Mai bine să-i spunem să plece de aici. Să nu 
ne mai pricinuiască cine ştie ce pagube cu minunile, 
aşa cum ne-a pricinuit până acum”. Era frică rea, frică 
pătimaşă. Numai o frică este binecuvântată: frica de 
Dumnezeu, care ne aduce la picioarele Lui, ca să ne 
rugăm Lui. 

Frica prin care ne temem să nu ne păgubim în 
avere, să nu pătimim ceva rău în lumea aceasta, este 
frică de la diavol. Această frică au avut-o gadarenii. 
De aceea L-au rugat pe Hristos să-i părăsească. Și 
Mântuitorul, blând şi preabun, văzând împietrirea, 
necredinţa, nemulțumirea şi răutatea lor, S-a suit în 
corabie şi S-a dus în cetatea Sa. 

Din această Evanghelie noi am putea trage mii 
de învățături, din fiecare cuvânt, şi am putea face 
multe predici despre ea. Dar nu putem să ne lungim 
prea mult, ci trebuie să scurtăm cuvântul. 

Să ţineţi minte. Evanghelia de astăzi este învăţă- 
tură pentru oamenii nemulțumitori. Vai de omul acela 
care, atunci când Dumnezeu îi face un bine, Il uită pe 
Dumnezeu! 

Se află un om în război pe front; cad proiectilele 
în stânga şi în dreapta lui, cad obuzele, trag 
mitralierele, se bombardează, nu se vede de fum şi de 
flăcări. Și omul nostru zice: „Doamne, dacă mă scoţi 
de aici, călugăr mă fac! Doamne, dacă mă scoţi de 
aici, toată averea mea o dau săracilor! Doamne, dacă 
voi scăpa, nu mai fumez, nu mai trăiesc cu femeia 
altuia...”. Face mii de făgăduinţe lui Dumnezeu când 
este în primejdie şi necaz. 

Dar când a venit acasă, uită tot. Și în loc să-i 
mulțumească lui Dumnezeu că l-a izbăvit, se face ca o 
aspidă surdă care-și astupă urechile de la orice 
îndemn bun. 

Altul vrea să facă o casă şi când o porneşte 
spune: „Doamne, ajută-mă să pot scoate autorizaţie de 
la conducere, să capăt lemn, să pot căpăta piatră, să 
câştig un ban, să găsesc de lucru! Ajută-mi, Doamne, 
să fac casa!” Şi când a terminat-o, în loc să aducă 
mulțumire lui Dumnezeu, uită. Se pune pe băut. Intră 
într-însa beat şi înjură. Aceasta este mulțumirea lui 
față de Dumnezeu, Care l-a ajutat să-şi facă casă. Uită 
că i-a dat mijloace şi putere să o ridice. 

Altul vrea să-şi mărite sau să-și însoare copiii. 
Altul, să reuşească la examen; altul la operaţie; altul 
să scape de judecată şi face făgăduințe mari: „Am să 
fac, Doamne, aşa, dacă mă vei scoate la liman!” Dar, 
după ce l-a scos, a uitat tot. 

Bine a zis Sfântul Isihie Sinaitul: „Precum apa 
stinge focul, aşa uitarea stinge lucrarea cea bună din 
minte”. Dumnezeu ne face pururea bine, iar noi 
uităm. El ne-a dat viață, minte, sănătate, ochi, lumină, 
căldură, apă, ploi la vreme, hrană, poame cu tot felul 

de dulcețţi, livezi, vite, păsări. Tot ce avem este de la 
El, cum zice apostolul: Toate de la El şi prin El şi 
întru El sunt. Şi iarăşi: Ce ai, omule, ce n-ai luat? Ce 
ai, omule? Ai minte, înţelepciune, pricepere, libertate. 
Şi ce ai ce n-ai luat de la Dumnezeu? Și dacă le-ai 
luat, de ce te mândreşti ca şi cum ar fi ale tale proprii? 
Toate sunt de la Dumnezeu şi întru El. Căci zice 
apostolul: Întru El şi prin El ne mişcăm. 

Deci, dacă toate sunt de la Dumnezeu, şi prin El, 
şi întru El, ce mai este al nostru? Și voi — zice — 
sunteţi ai Lui şi răscumpăraţi cu sângele Lui. Şi cât ar 
trebui să-L iubim pe Dumnezeu! Câtă nemărginire şi 
nețărmurire de dragoste are Sfânta Treime! Iar Tatăl 
ne cere în porunca întâi: Să iubeşti pe Domnul 
Dumnezeul tău din toată inima ta, din tot cugetul şi 
din toată puterea ta; din inima noastră — adică din 
suflet; din cugetare — cu mintea; şi din vârtute, adică 
cu trupul, cu toată ființa. 

Dar de ce? Pentru că ființa noastră nu se poate 
despărți de Dumnezeu, nici nu poate creşte, nici nu 
poate să se mişte fără El. Și dacă atâtea daruri avem 
de la Dumnezeu şi atâtea bunătăţi, trebuie să-l 
mulțumim pururea şi să umplem gura noastră de 
mulţumire. 

Azi dimineaţă o femeie a plătit două pomelnice 
pentru vii şi zice: „Mulţumim Preasfântului Dumnezeu 
pentru binefacerile Lui că ne-a ajutat nouă”. Sunt şi 
suflete recunoscătoare. Ştiţi ce a făcut femeia accea? 
L-a mişcat pe Dumnezeu ca să-i facă şi mai bine. Căci 
aşa zice Sfântul Isaac Sirul: „Dacă li mulțumeşti lui 
Dumnezeu pentru puţin, Il mişti să-ți facă şi mai mare 
bine”. El zice aşa: „Dacă tu, omule, Îmi mulţumeşti 

pentru puţin, pe urmă Eu am să-ţi fac şi mai mare bine 
Şi în veacul de acum şi în cel viitor”. Deci fericit şi de 
trei ori fericit este creştinul care mulţumeşte lui 
Dumnezeu în toată vremea pentru binefacerile Lui. 

Aşa, Abel, la începutul facerii, a adus jertfele 
curate ale oilor, ca jertfe de mulțumire lui Dumnezeu. 
Aşa, Noe, după potop, a adus jertfă de mulțumire că a 
scăpat de apele potopului. Și zice dumnezeiasca 
Scriptură că a căutat Dumnezeu spre Noe şi spre 
arderile şi spre jertfele lui şi le-a mirosit întru miros 
de bună mireasmă. De ce? Pentru că şi Abel şi Noe au 
adus jertfe de mulțumire. Acela a adus că i-a dat 
Dumnezeu oi, celălalt că l-a scăpat Dumnezeu de 
potop. 

Avraam a adus şi el de trei ori jertfă de 
mulțumire şi a făcut trei jertfelnice; unul la stejarul 
cel înalt din Sichem, al doilea la Betel şi al treilea în 
pământul Hebronului, pentru că l-a binecuvântat 
Dumnezeu şi i-a spus: Avraame, Avraame, voi înmulţi 
sămânţa ta ca stelele cerului. Şi i-a adus jertfă de 
mulțumire, ba l-ar fi adus la urmă şi pe Isaac, fiul său, 
drept jertfă, cea mai înaltă jertfă pe care ar fi putut să 
o aducă, mulțumind lui Dumnezeu. El n-ar fi cruțat 
nici pe unicul născut fiu al său, pe care l-a câştigat de 
la Dumnezeu la bătrâneţe. 

Isaac a adus şi el jertfă de mulțumire şi 
Dumnezeu i-a înnoit făgăduinţa pe care i-o făcuse 
tatălui său şi a zis: Pentru Avraam, robul Meu, voi 
înmulți sămânța ta. Iacov de asemenea a adus jertfă 
lui Dumnezeu în Sichem şi a înălţat stâlp şi jertfelnic, 
pentru că l-a scăpat Dumnezeu din mâna lui Isav, 
fratele său şi s-a întors de la Laban, cel lacom de bani. 

Şi spunea: Cu toiagul acesta am trecut Iordanul, 
Doamne, şi acum mă întorc cu două tabere. 

A adus jertfă de mulțumire şi Moise, când se 
bătea cu Amalic şi l-a biruit în pustie. A adus jertfă de 
mulțumire Isus al lui Navi, când a cucerit cetatea 
lerihonului unde erau adunaţi cei şapte împărați. A 
adus jertfă de mulțumire Samuil, când i-a ajutat 
Dumnezeu să facă pace cu amoreii, şi a zidit jertfelnic 
Domnului în Armatem. 

Şi nu ne ajunge vremea să spunem câți au adus 
jertfă de mulțumire lui Dumnezeu. Auziţi pe Aposto- 
lul Pavel care spune: Neincera/ vă rugați, întru toate 
mulțumiți. 

Deci, fraţii mei, să vă rămână în inimi scris din 
Sfânta Evanghelie de astăzi: Totdeauna când îți ajută 
Dumnezeu să faci un gard, o fântână, un grajd, o casă, 
o punte, să măriţi o fată, să însori un băiat, să iei un 
examen, să-ți reuşească o operaţie, să-l aduci lui 
Dumnezeu jertfă de mulţumire şi să-l mulțumeşti din 
toată inima, căci prin aceasta [i pleci pe Dumnezeu 
să-ți facă mai mare bine în viitor. 

lar dacă nu-l veţi aduce mulțumire şi dacă veţi 
uita binefacerile Lui, veţi fi asemenea gadarenilor de 
astăzi, care au gonit pe Mântuitorul din cetatea lor, ca 
şi cum aţi zice: „N-avem nevoie de Tine! Du-Te de 
aici! Nu vrem să-Ţi mulţumim Ție pentru minunile 
Tale şi pentru puterile Tale! Nu vrem să primim 
binefacerile Tale!” Să nu fie!... 

Dumnezeu şi Preacurata Lui Maică şi toţi sfinţii 
să ne ajute tuturor să-l mulțumim pururea lui Dumnce- 
zeu din toată inima pentru binefacerile Lui! Amin. 


CUVÂNT CĂTRE MAICA IRINA, 
AFLATĂ ÎN SUFERINŢĂ 
(1979) 


Ce să-i spun eu maicii Irina? Maica Irina a fost 
o ființă cu frică de Dumnezeu, cu smerenie, cu dra- 
goste şi a iubit-o Dumnezeu din tinereţe. Eu ştiu că 
ea, când a plecat la Ierusalim, săraca, s-a mărturisit la 
mine. Era slăbuţă şi o durea capul. Și atunci era cam 
bolnavă. Și a plecat cu una Ermionia. Și aceea s-a 
întors în ţară, dar ea era mai sănătoasă decât dânsa. Şi 
Ermionia s-a îmbolnăvit aici şi Irina s-a făcut sănă- 
toasă la Ierusalim. 

Şi a făcut săraca vreo zece ani şi mai bine ascul- 
tarc acolo şi a venit în ţară, tot la mănăstirea de unde a 
plecat, la Văratec. Şi ea a mai avut o soră acolo la 
Văratec; cine este mai aproape ca sora de-o mamă şi 
de-un tată? Dar vedeți? Aşa a voit Dumnezeu, ca să 
fic iar împreună. Chiar neputinţa şi boala au silit-o să 
sc apropie de sora ei, ca să fie ajutată, că nimeni nu te 
poate ajuta mai sincer ca sora şi fratele. 

Deci mai întâi este semn că pe ea o iubeşte 
Dumnezeu, că a ţinut-o în suferință, că zice: Pe cine 
iubeşte Dumnezeu, îl ceartă. Şi bate pe tot fiul pe 
care-l primeşte. Şi: „precum focul curăță rugina de pe 
ficr, aşa boala curăță păcatul de pe om”, zice Sfântul 
Isaac Sirul. 

Şi Sfântul Efrem Sirul zice aşa: „Dumnezeu, de 
la omul bolnav, două lucruri cere: Să mulțumească 
lui Dumnezeu pentru boală şi să se roage neîncetat”. 
Numai atât. Nu cere post, nu priveghere, nu plecare 
de genunchi, nu culcarea pe jos, nu târzia mâncare, nu 
uscata mâncare, nu puțina mâncare, nu starea de toată 
noaptea, nu cere de la dânsul nimic, decât aceste două 
lucruri. Orice bolnav care crede în Hristos şi are 
dreapta credinţă, atât trebuie să zică: „Mulţumescu-Ți 
Ţie, Doamne, că-mi dai suferință şi certare. Mulţu- 
mescu-Ţi Ție, Doamne, că mă iubeşti şi mă cerți”, şi 
„Doamne, lisuse Hristoase, Fiul lui Dumnezeu, 
miluieşte-mă pe mine, păcătosul”. Acestea se cer de la 
tot sufletul, fie bolnav, fie sănătos, dar de la bolnav 
numaidecât. 

Că Dumnezeu ştie că trupul se smereşte prin 
boală şi nu mai trebuie să-l înfrânezi cu postul, cu 
asprimea, cu cutare; deja trupul este smerit, mai mult 
decât puterea lui de suferință. Şi de aceea se cere 
osteneala duhului, rugăciunea. De la aceasta nu-i 
scutit nimeni până la ultima suflare. 

De aceea Apostolul Pavel a poruncit să facem 
toate faptele bune după putință, dar când a ajuns la 
rugăciune, a zis: Neincetat să vă rugaţi. Că aceasta se 
cere până la ultima suflare, să fie cu mintea şi cu 
inima la Hristos. 

Deci, unde va fi Maica Irina, să-și aducă aminte 
de numele Domnului: „Doamne, Iisuse Hristoase, Fiul 
lui Dumnezeu, miluieşte-mă pe mine, păcătoasa”. Și 
când nu va ţine minte nici atât, să zică „Doamne 
miluieşte”, şi este tot o rugăciune. Că Dumnezeu nu 

caută aici lungimea cuvântului, ci dacă se zice cu 
toată inima şi cu toată privirea minții. 

lar în ceea ce zice Sfântul Efrem, că trebuie să 
mulțumeşti lui Dumnezeu pentru boală, Sfântul loan 
Gură de Aur în acelaşi duh vorbeşte despre bolnavi: 
„Atât de plăcută este limba bolnavului, care mulțu- 
meşte lui Dumnezeu în boală, în vreme de suferinţă, 
încât nu este cu nimic mai prejos decât limba 
martirilor, care-L mărturiseau în chinuri, când îi 
răstigneau şi-i băgau în căldări şi-i fierbeau. Că şi 
aceia sufereau, şi acesta suferă într-o măsură”. 

Deci cine mulţumeşte lui Dumnezeu în boală, 
este un martir de bună voie. Şi de aceea să-i spui să se 
bucure că-i bolnavă. Da! Să nu se întristeze. Ştii cine 
se întristează? Trupul. Că el are să sufere ceva. Dar 
sufletul trebuie să se bucure totdeauna. Să-şi aducă 
aminte că zice marele Apostol Pavel: Când sunt slab, 
atunci sunt tare. Căci cu cât slăbeşte omul nostru cel 
dinafară, adică trupul, cu atât se înnoieşte cel 
dinlăuntru, din zi în zi. 

Noi am avut aici un călugăr, Dumnezeu să-l 
odihnească, Constandie Uricaru, care ştia Psaltirea pe 
de rost, ca şi fratele meu mai mare, Gherasim. Și era 
bolnav de tuberculoză osoasă. I se vedeau oasele la 
coate, la şolduri, la genunchi şi stătea pe un colac de 
gumă în chilie. Nu putea sta pe altceva, că era tot 
numai o rană, şi nu înceta zicând psalmi. Un alt 
părinte bun la inimă, Constandie Golea, îngrijea de el. 
Veneau diavolii şi-l băteau şi el zicea: „Fraţilor, nu 
mă lăsați! Rugaţi-vă pentru mine, că vin diavolii cu 
culioane roşii pe cap şi cu bastoane de foc şi mă bat 
toată noaptea, ca să nu mai spun rugăciuni”. Atât de 

tare îi ardea când se ruga el! Că zice un sfânt părinte: 
„Rugăciunea bolnavului este cea mai puternică, că se 
roagă cu toată inima şi cu smerenie”. 

Ştia acatistele către Maica Domnului şi toate 
ucatistele zilelor. Şi când îi spuneam: „Părinte Con- 
standie, te doare tare?” Zicea: „Nu mă doare! Eu am 
supărat pe Dumnezeu!” Şi cum era să-L fi supărat el, 
că era de mic copil în mănăstire? Venise de la Ţifeşti, 
metocul Schitului Prodromu din Sfântul Munte, de la 
marele călugăr Evghenie Dumitrescu, care a fost un 
sfânt acolo şi care a stat 40 de ani la Prodromu. 

Şi tot timpul, dacă termina psalmii, auzeai: 
„Doamne lisuse..., Doamne lisuse...”. Ca ceasul, cu 
metaniile în mână. Şi dacă îl întrebai ceva, zicea: 
„Lertaţi-mă, fraţilor, că am greşit lui Dumnezeu!” 

Când am venit eu la mănăstire, în Sihăstria n-am 
găsit la nimeni pat. Toţi părinţii bătrâni dormeau pe 
scaune, alții aveau rogojini jos, alţii aveau câte o piele 
de oaie aşternută jos, alții pe podeaua goală. Alții 
dormeau în genunchi pe scaun. Dar cât poţi să stai? 
Îmi aduc aminte de părintele Constandie Șerban că 
avea un scăunel şi când adormea, cădea cu tot cu 
scaun. „Lasă aşa, să mă trezesc!” Atât era somnul lui. 

Iar Gherasim, fratele meu, a făcut un sicriu 
foarte gros şi a pus o piatră în loc de pernă. Şi-i 
spunea unul, Nectarie Pintilie: „Ei, Gherasime, câte 
sicrie de acelea or să putrezească până vei muri frăția 
ta!” Dar Gherasim răspundea: „Eu cred lui Hristos că 
acesta îmi va fi casa de veci!” Şi aşa a fost. Avca 
crucea de înmormântare şi sicriul, şi ştia Psaltirea din 
scoarță în scoarță încă de când era la Cozancea ucenic 
la Părintele Paisie; acolo a început el întâi. 

Eu eram cu Gherasim în chilie şi el făcea 500 de 
metanii cu rugăciunea Doamne lisuse. Eu mi-am făcut 
un pat să dorm, că eram la vaci cu ascultarea şi nu 
puteam. Eu eram slăbuţ de acasă. Cel mai slab din 
familie. De aceea m-a lăsat Dumnezeu să mai trăiesc 
până acum, că eu am fost cel mai leneş şi cel mai 
nelucrător. Gherasim făcea 500 de metanii şi pe urmă 
stătea în picioare şi zicea cinci catisme pe de rost. Şi 
iar 500 de metanii şi iar cinci catisme. Până la Utrenie 
făcea 1500 de metanii şi 15 catisme. Apoi venea şi mă 
scula şi pe mine la Utrenie. 

Mergea la Utrenie şi după aceea venea şi se 
culca în sicriul acela câteva ceasuri. Il însemna cu 
Sfânta Cruce şi se scula înaintea mea dimineaţă şi mai 
citea celelalte cinci catisme, ca să aibă o Psaltire pe 
noapte şi Utrenia. Şi când îi era somn — ştii că era 
luptă, că se lupta cu vrăjmaşul, că el era om voinic, nu 
era ca mine —, numai ce-l vedeai că-şi dă palme, 40- 
50, zicând: „Nu dormi, calule! Uite sicriul! Ai să 
dormi acolo”. Şi pe urmă dacă vedea că tot îl 
necăjeşte cu somnul, avea un centiron lat şi se lovea, 
Câte o sută de centiroane, zicând: „Nu dormi, că ai să 
dormi acolo acuşi”. Cum puteau să mai trăiască 
aceştia, aşa de mari nevoitori? 

Eu m-am dus la stareţ şi i-am spus: „A înnebunit 
Gherasim! Toată noaptea se bate peste cap şi face 
metanii şi nu mă lasă să dorm”. Dar starețul ştia 
nevoinţa lui, doar Gherasim îi era ucenic: „Lasă-l, 
măi! Ala-i călugăr! Că în Sfântul Munte de ăştia erau, 
care se băteau şi care plângeau toată noaptea”. Şi apoi 
îl vedeam că uneori, bătându-se aşa şi nedormind, îi 
veneau lacrimi. Și se punea în genunchi şi plângea 

câte un ceas-două într-una. Apoi se liniştea. Nu-i mai 
auzeai gura. Se ruga în taină cu rugăciunea minţii. 

Călugări de aceştia am apucat eu aici. Și nu 
numai el. Era unul Teodosie care s-a înecat în Iordan. 
Acela ştia toți Sfinţii Părinţi. Când am venit eu aici, 
Teodosie ştia Psaltirea pe de rost, Gherasim, Con- 
standie Uricaru, Vasile Mitoşeru, Visarion Palade şi 
fratele meu, Vasile, cel mai mare, cu care am stat la oi. 

Ceilalți..., nu aveai cu cine vorbi în mănăstire. 
Atât auzeai: „Blagosloviţi şi iertați!” Ascultarea şi 
„Doamne lisuse”. Şi aceşti călugări s-au nevoit şi, 
cum spune loan Gură de Aur: „...repede au alergat, 
degrabă au ajuns la cer”. 

De câte ori aud paremia aceea care se citeşte la 
mucenici: Răpitu-s-a, ca să nu schimbe răutatea 
mintea lui sau înşelăciunea să înșele sufletul lui, de 
atâtea ori îmi aduc aminte cum au murit frații mei de 
tineri şi alți călugări, că erau mari nevoitori. Şi 
Sfântul Ioan Scărarul spune aşa: „Dumnezeu, dacă 
vede pe monah sau pe frate că-i aprins tare cu 
dragoste către El şi are o viaţă înaltă la început, nu-l 
lasă să trăiască mult — că Dumnezeu ştie mai înainte 
viața omului —, ca să nu se schimbe”. 

Şi poate la nevoinţa asta aveau să se ridice nişte 
ispite mari mai târziu şi aveau să-și schimbe viaţa. Şi 
nevoinţa lui de 8-9 ani cât a fost, a fost mai mult decât 
o sută de ani, că auzi ce zice: Puțin ostenindu-se, a 
plinit ani îndelungaţi, că plăcut era Domnului sufletul 
său, de aceea S-a grăbit a-l scoate. 

Ai auzit? Aşa se întâmplă cu acei mari nevoi- 
tori. Sfântul loan Gură de Aur zice că nu-i o fericire 

să trăieşti mult. Sfântul Vasile, cel mai mare nevoitor, 
stâlpul cel de foc, gura de foc a Duhului Sfânt, ochiul 
Bisericii lui Dumnezeu, după care s-au ghidat atâtea 
Sinoade Ecumenice, a murit la 45 de ani. Canoanele 
lui, care îndreaptă Biserica până astăzi, sunt cele mai 
drepte şi cele mai austere. 

Sfântul Ioan Gură de Aur a trăit 64 de ani şi a 
murit în surghiun. Din cei trei mari ierarhi, numai 
Sfântul Grigorie a trăit 80 de ani. Și zice el: „Nu-i o 
fericire să trăim mult! Este fericire ca atunci când 
vom încheia viaţa, s-o încheiem cu Hristos. Să murim 
cu Hristos în mintea şi în inima noastră”. 

Deci maica Irina să nu-şi facă multe gânduri. A 
avut viață curată pe unde s-a dus, cu frică de 
Dumnezeu. Să nu se teamă acum! Domnul poate vrea 
s-o ia dincolo. Şi dacă o vrea s-o mai lase, are o 
scânteie de viaţă într-însa, Dumnezeu i-o lungeşte cât 
vrea. lar dacă nu are, poți să chemi frăția ta toți 
doctorii din lume, că tot se duce. 

Noi am fost patru fraţi şi o soră la mănăstire, şi 
toți au murit în mănăstire. Și mama a murit călugăriță 
bătrână la Agapia Veche, de 94 de ani. Sora mea, 
rasofora Ecaterina, a venit înaintea mea la mănăstire. 
Eu eram încă acasă. A murit pe la 23-24 de ani, dar 
cra venită în mănăstire la 11 ani. A terminat patru 
clase şi a plecat la Mănăstirea Agafton. 

Şi de aceea spune-i maicii Irina că acesta este 
semn că o iubeşte Dumnezeu. Ea să nu facă altă 
osteneală, decât să zică un „Doamne lisuse” în mintea 
ei cu smerenie şi cu frică de Dumnezeu. Că nu-i viața 
de veci aici. Când ne vom întâlni noi dincolo, acolo 
n-are să mai fie durere de cap, nici de şale, nici 

junghiuri, nici suferință, nici nimica; numai bucurie şi 
veselie şi mângâiere în vecii vecilor. 

Să vă spun ceva. Noi, ca fraţi fireşti, tot am dori 
să fim împreună. Aşa ne leagă dragostea asta firească. 
Aşa au fost frații mei. Când a murit fratele Vasile, 
Gherasim era în armată la Cernăuţi, un frate al meu 
mai mic, Mihai, era la Durău cu părintele Dorotei, 
sora mea era la Agafton şi eu am rămas din familie 
singur în mănăstirea asta, din câţi frați eram noi pe 
drumurile astea. Şi fratele meu a stat la oi până în Joia 
Mare şi a început a scuipa sânge, că a răcit în pădure 
cu oile. El a venit jos şi m-a dat pe mine în locul lui. 
I-am schimbat eu ascultarea. 

Eu tot veneam pe de vale, după ce-a venit 
Paştile, să-i aduc ceva, şi-l găseam veşnic în rugăciune, 
veşnic în rugăciune. Şi cu trei zile înainte de a muri, 
era în ograda mănăstirii şi i s-a arătat Maica Domnului. 
El avea mare evlavie la Maica Domnului, ştia toate 
acatistele ei pe de rost. Părintele Ioanichie Moroi l-a 
văzut bolnav şi a vrut să-l facă călugăr. Făcuse 
armata. A fost sergent. Om cuminte. Dar eram schit 
dependent de Mănăstirea Secu. Şi ei au spus: „Nu! Să 
vină la Secu să-l facă călugăr”, că a spus că aici se 
înmulțesc călugării şi apoi o să ieşim autonomi. De ce 
s-au temut, de aceea n-au scăpat, că pe urmă a devenit 
aici mănăstire. Putea să-l facă cu un an-doi înainte, 
dar au spus să se ducă la Secu, şi atunci starețul nostru 
n-a călcat porunca şi nu l-a mai făcut. 

Era îmbrăcat frate şi era cu metania în mână; 
stătea în fața bisericii de piatră. Şi acolo era oleacă de 
prisacă. El zicea rugăciuni şi rugăciuni pe-un scaun 
acolo, cu faţa la biserică. Şi a apărut Maica Domnului. 

Părinţii erau la masă cu tot soborul. La masă afară, 
într-un coridor colo la fântână. Și el numai ce a văzut 
că s-a coborât Maica Domnului peste nori, până 
deasupra bisericii, cu un cârd de îngeri cu aripi de aur 
în jur. El, când a văzut-o, a lăsat rugăciunea „Doamne 
Iisuse” şi a început a striga: „Preasfântă Născătoare de 
Dumnezeu, miluieşte-mă! Preasfântă Născătoare de 
Dumnezeu, miluieşte-mă!...” Şi a tot strigat, până a 
căzut jos. Tot se uita în sus şi striga! 

Călugării au auzit de la masă şi au zis: „Ce 
strigă, măi, săracul Vasile acolo? A căzut jos!” Când 
au venit călugării, el le-a spus: „Părinte stareţ, părin- 
ților, închinaţi-vă! Nu vedeți pe Maica Domnului 
deasupra bisericii? Uite, este înconjurată de nori albi 
Şi are nişte copii cu aripi de aur în jurul ei”. Dar 
stareţul a zis: „Unde, Vasilică, unde?” „Uitaţi-vă!... 
Închinaţi-vă, că Maica Domnului blagosloveşte! 
Mântuitorul în brațele Maicii Domnului a blagoslovit 
mănăstirea noastră cu amândouă mâinile, ca un 
arhiereu!” 

Toţi călugării de la masă se uitau la dânsul şi în 
văzduh. Eu nu eram aici; eram la oi în locul lui. Și 
părintele stareț îl întreabă: „Frate Vasile, dar ce ţi-a 
spus?” „A spus că după trei zile vine să mă ia”. Şi era 
la ora 11.30, în ziua când a văzut pe Maica Domnului. 
„Vai de mine, Maica Domnului se înalță la cer”. Şi 
călugării au început să facă metanii, dar n-o vedeau, 
numai cum spunea el. „S-a dus! zice. N-o mai văd”. 

Apoi fratele Vasile s-a dus în chilie. Avea o 
chilic mică în dos, unde a stat Dionisie Iorga. Se ruga. 
A venit starețul repede, l-a împărtăşit din nou cu 
Prcacuratele Taine şi s-a rugat. Atunci eu am auzit că 

a avut descoperirea asta şi am venit la el. Era cu 
picioarele umflate de reumatism. „Fratele meu, mi-a 
zis el, mai am o zi şi jumătate şi mă duc la Domnul! A 
fost Maica Domnului şi mi-a spus!...”. 

Eu credeam că a fost vreo nălucire, că şi 
vrăjmaşul îți face în vremea morții năluciri. Toţi 
părinţii au urmărit. Exact în ceasul şi minutul acela la 
trei zile a murit. Avea o cruce de chiparos de la unul 
Ghenadie din Sfântul Munte, pe care o săruta pe 
amândouă părțile, şi a spus: „lertați-mă, că vine 
ceasul meu!” Şi s-a dus, sărutând acea sfântă cruce. Şi 
atunci toţi s-au încredinţat că n-a fost nălucire, că şi 
diavolul vine în vremea morţii cu năluciri, fel de fel, 
ca să te arunce în mândrie sau în slavă deşartă. 

Dar n-a fost nălucire, că stareţul a zis, că dacă se 
va împlini ce i-a spus Maica Domnului, este de la 
Dumnezeu. Şi drept în acelaşi minut s-a dus fratele 
meu. Aşa a murit fratele meu Vasile, mai mare şi 
decât Gherasim cu care am venit eu la mănăstire. 

Când a murit era o primăvară ploioasă, pe la 
sfârşitul lui mai. Şi ploua, ploua toată ziua, de nu se 
mai usca apa în opinci. Eu eram cu oile prin pădure. 
Şi am început a citi câte o Psaltire în fiecare zi, până 
la 40 de zile, ca să văd: „Oare s-a mântuit fratele 
Vasile?” La 40 de zile eram cu oile sterpe şi am venit 
ud şi necăjit, ca vai de capul meu, că toată ziua m-a 
plouat. Am vrut să fac oleacă de foc şi mi l-a stins 
ploaia şi m-am culcat aşa ud. Aveam un butuc acolo 
de mesteacăn şi am adormit mort. 

Se împliniseră şase săptămâni. A doua zi cra 
sâmbătă, trebuia să-i facă pomenirea de şase 
săptămâni, că aşa se face. Și eu am adormit de obosit 

ce eram, dar am uitat în care zi este. Şi m-am făcut 
deodată într-o grădină frumoasă, cu o livadă. Şi iaca 
văd biserica Sihăstriei acolo şi cimitirul cu cruci, cu 
toate, şi în mijlocul cimitirului un tânăr foarte frumos, 
îmbrăcat cu un brâu în trei culori. 

Zice Sfântul loan Scărarul să nu crezi vedeniile 
şi visurile, că toate sunt de la diavoli. Numai care îţi 
vestesc ţie moarte şi judecată, acelea sunt de la 
Dumnezeu. lar dacă te duc la deznădejde, şi acelea 
sunt de la diavoli. Să nu le crezi. 

Şi eu eram atent. Şi parcă acela m-a întrebat: 
„Pe cine cauţi? Pe fratele Vasile?” Când am auzit de 
fratele Vasile, eram bucuros. „Hai să vezi ce se 
petrece cu fratele Vasile!” Şi m-a dus drept lângă 
biserica noastră, că acolo a fost mormântul lui; acum 
am mutat cimitirul în locul unde este acum, cu toți 
părinții. Dar el a fost drept lângă geamul altarului. 

Şi iaca s-a deschis mormântul fratelui. Eu voiam 
să ştiu dacă s-a mântuit, de aceea am citit 40 de 
Psaltiri. S-a deschis mormântul, s-a deschis sicriul. Şi 
l-am văzut îmbrăcat cum l-au pus. Că i-au pus în cap 
un culion frumos de pluș şi pe față i-a pus un voal alb; 
i se vedea faţa prin voalul acela. Dar tânărul acela se 
uita şi la mine şi la el. Din sfântul altar ieşea o ţeavă 
cu apă rece şi curgea pe faţa lui în sicriu. Și curgând 
apă, el se făcea tot alb, curat, frumos, mai frumos şi a 
început a se lumina la față, a străluci. Şi apa aceea a 
început să spele veşmintele de pe el. Şi veşmintele în 
loc să fie negre, se făceau albe şi acelea. Şi numai văd 
că a înviat fratele din sicriu şi mi-a zis: „Măi, frate, 
spăla-mă-vei şi mai vârtos decât zăpada mă voi albi”. 
Aceste cuvinte mi le-a spus. Şi pe urmă m-am trezit. 

Măi, zic, dar frumos mai era! Şi când mi-am adus 
aminte, zic: „Măi, astăzi sunt 40 de zile!” 

Şi vin la stareţ, nu cumva să mă înşel, că 
diavolul poate să te prăpădească cu visurile mai tare 
decât cu orice. Şi mă mărturisesc întâi de păcatele 
mele de la ultima spovedanie şi îi spun ce am visat. 
Când i-am spus starețului, el mi-a zis: „Ai văzut, 
băiete? S-au împlinit 40 de zile. I-am făcut de 40 de 
zile. Fratele Vasile ce nevoinţă mare avea! Ştia atâtea 
acatiste pe de rost. A murit martir în ascultare. Până la 
ultima suflare s-a ținut de oile mănăstirii. Ai văzut de 
unde vine izbăvirea şi izvorul? Din sfântul altar. Acea 
apă pe care ai văzut-o că venea pe țeavă din altar şi 
curgea pe faţa şi pe hainele lui, sunt liturghiile pe care 
le-am slujit 40 de zile. Şi prin Liturghiile Bisericii şi 
cu cât a mai făcut el fapte bune, l-a spălat Dumnezeu 
Şi l-a albit”. Aşa mi-a tâlcuit stareţul visul. 

lată de ce spun acestea: Viaţa noastră este 
scurtă. Foarte, foarte scurtă şi trecătoare. Şi să ştiţi că 
de minutul cel mai de pe urmă al vieții noastre, este 
condiţionată ori fericirea veşnică, ori munca veşnică. 
Pentru minutul cel mai de pe urmă al vieţii, S-a 
coborât Fiul lui Dumnezeu din cer şi S-a făcut om, 
S-a născut din Fecioară în peşteră şi a fost aşezat pe 
paie şi a crescut între noi şi a suferit pentru noi şi s-a 
răstignit şi a murit. Pentru că în acel minut, ori se 
pierde sufletul ori se câştigă. Ce spune? Sfârşitul 
omului încununează viaţa lui. Şi: în ce te voi găsi, în 
aceea te voi judeca. 

Deci maicii Irina să-i spui să nu aibă altă grijă, 
decât să mulțumească lui Dumnezeu că-i bolnavă şi să 
se roage: „Doamne, de este voia Ta să mă iei, să fiu 
cu Tine şi în veacul de acum şi în cel viitor. Amin”. 


CUVÂNT LA ÎNCEPUTUL 
POSTULUI MARE 
DIN ANUL 1983 


Prea Cuvioase părinte stareţ, prea cuvioşi părinţi 
şi fraţi. Să mulțumim Preasfintei şi de viaţă făcătoarei 
Treimi şi Preasfintei Născătoare de Dumnezeu şi 
pururea Fecioarei Maria şi tuturor sfinţilor că ne-am 
învrednicit să ajungem şi anul acesta la poarta 
Sfântului şi Marelui Post al patruzecimii, post pe care 
l-a postit şi Însuşi Mântuitorul Hristos. 

Iubiții mei frați, pentru că suntem aici şi monahi 
şi credincioşi, voi vorbi pentru ambele părți, că scopul 
nostru este să ne întărim acum la începutul postului cu 
un Cuvânt. 

Sigur că mănăstirea noastră nu este mănăstire 
nesfătuită. Totdeauna personalul de aici şi poporul din 
biserică aud cuvintele Sfinţilor Părinţi, aud cazania, 
aud cântările Bisericii, aud paremiile, proorociile, şi 
din toate se poate învăța adevărul. Dar acum la 
începutul postului este un cuvânt cu deosebire pentru 
ccea ce ne stă înainte. 

lată că citea acum fratele cuvânt de la Sfântul 
Teodor Studitul. Această carte a Sfântului Teodor 
Studitul, cu slovă veche, care mai este azi în 
inventarul bibliotecii noastre, este neagră la file. Ale 
cui mânuţe au umblat pe ea? Ale vestitului nostru 

stareţ Ioanichie. Zeci de ani a citit în capul mesei pe 
Sfântul Teodor Studitul. Zeci de ani! Că eu o ştiu pe 
de rost cartea asta, numai de câte ori am ascultat-o. 

Bătrânul a făcut douăzeci de ani la altar aproape 
singur. Şi el nu venea să mănânce la masă, el venea să 
ne citească cuvântul. El trăia numai cu Sfânta 
Împărtășanie şi mânca numai sâmbăta şi Duminica, 
iar atunci numai oleacă de grâu fiert sau oleacă de 
varză murată. Iar în celălalt timp stareţul nostru venea 
să ne deştepte pe noi păcătoşii şi supuşii ucenici ai lui, 
cu această minunată carte. 

Această carte este cea mai bună carte pentru 
viața de obşte la monahi. Cuvinte scurte şi foarte 
cuprinzătoare. Dacă aţi fi avut urechi sau poate aţi 
avut şi aţi ținut minte, ați văzut cu ce a început 
cuvântul acesta. Adevăratul post este tăierea voii şi 
supunerea monahului întru toate. 

Mare lucru este tăierea voii! Auzi ce spune 
Duhul Sfânt: Socotitu-ne-am ca nişte oi de junghiere, 
Doamne, că întru Tine ne junghiem toată ziua. De 
câte ori călugărul îşi taie voia şi are răbdare unde-i 
trimis la ascultare, de atâtea ori este mucenic pentru 
Hristos. De atâtea ori se junghie el pentru lisus 
Hristos şi nu-şi dă seama că duce o mucenicie 
permanentă în viaţa lui! 

Mântuitorul nostru lisus Hristos, când a venit în 
lume, n-a arătat viața pustnicească întâi, nici cea 
stâlpnicească de pe stâlp, nici cea idioritmică, să 
trăiască omul de capul lui, adică de sine. Viaţa de 
obşte a arătat-o. A venit în lume să facă ascultare 
Părintelui Ceresc până la moarte şi moarte pe cruce, 
iar viaţa Lui, de când a ieşit la propovăduire, timp de 

trei ani şi jumătate, a dus-o de obşte cu ucenicii Săi. 
Aveau o pungă, o masă şi o biserică, după cum ştiţi că 
a fost la Cina de Taină, când a fost vândut de Iuda, 
unul din ucenicii Lui. 

Dar viaţa de obşte, cum spune marele Vasile, 
este o viață îngerească, dacă se ţine în hotarele ei 
canonice. O pungă, o masă şi o biserică, iar ceilalți 
să fie toţi ascultători, ca îngerii lui Dumnezeu în 
ceruri, supunându-se stareţului, economului şi la cei 
care sunt puşi de Dumnezeu să conducă. Oriunde este 
ascultătorul, face Liturghie! 

Să nu-mi spui mie: „Dar eu mă duc pe câmp, eu 
mă duc la oi, eu mă duc la vaci, eu fac ascultare, mă 
apuc să mătur în ogradă, sau sunt la trapeză, sau sunt 
bucătar, sau sunt în altă parte”. Auzi ce spune despre 
aceasta Sfântul Teodor Studitul: „Cel ce face 
ascultare cu dragoste, liturghie săvârşeşte”. 

lar marele Vasile în regulile mari, în regula a 
55-a, zice aşa: Călugărul în viaţa de obşte este 
jertfă şi jertfitor. În mănăstirea cu viața de obşte, 
după cum arată Sfântul Pahomie cel Mare, călugărul 
este călător fără de povară. Călugărul în viața de 
obşte nu are voie să aibă mai mult de două haine, una 
de purtat şi una pentru biserică; să aibă urechi de 
ascultat şi voință tare de a face serviciu unde este 
trimis, cu mare dragoste şi cu mare sinceritate. 

Dar ţineţi minte, părinților! Întâi cu sfinţiile 
voastre vorbesc. Adevăratul călugăr este mort de viu. 
Auzi pe Apostolul Pavel ce spune: /n toate zilele mor. 
Cum poate muri omul şi să trăiască? Să moară față de 
păcat. Să moară într-însul păcatul, viciul. Să moară 
fată de beţie, să moară față de lăcomie, să moară față 

de lenevie, să moară față de trândăvie, să moară față 
de cârtire, să moară față de nesimţire, de nepăsare. Să 
moară faţă de trufie, de semeţie, de ură, de zavistie, de 
pizmă, de invidie, de răutate. Să moară faţă de ţinerea 
minte de rău, de dorința de a se răzbuna, de a se 
mânia. Să moară vorbirea de rău într-însul, clevetirea. 
Să moară iubirea de arătare, trufia, fățărnicia, viclenia, 
lăudăroşia, minciuna, iubirea de sine, plăcerea de 
sine, încrederea în sine, rezemarea pe sine, nesimțţirea, 
împietrirea inimii. Să moară în călugăr greşeala cu 
vederea, cu auzul, cu mirosul, cu gustul, cu pipăirea. 

Deci iată moartea de sine! Să moară adică 
păcatului şi să vieze dreptăţii. Şi aceasta nu se cere 
numai monahilor, ci şi tuturor creştinilor care au 
Sfântul Botez din mâinile Preasfintei şi de viață 
făcătoarei Treimi, pentru că Apostolul Pavel n-a zis 
cuvântul acesta către călugări, căci monahismul nu 
era încă întemeiat. Rânduielile monahale sunt 
întemeiate în secolul I şi II după Hristos. 

Părinților şi fraţilor, viaţa noastră este umbră şi 
vis. Unde sunt părinţii noştri cei vechi? Eu, cu mila 
Preasfintei Treimi, am aici 54 de ani. Imi aduc 
aminte, când am intrat aici în mănăstirea aceasta, 
nimeni nu avea pat în chilie. Toţi dormeau pe scaune. 
Cei mai râvnitori dormeau noaptea în sicrie. 

Dumnezeu să-i odihnească pe Gherasim, pe 
Constandie Uricaru şi pe ceilalți. Toată noaptea 
plângeau şi se rugau, ştiau Psaltirea toată pe de rost, 
dormeau două-trei ore pe noapte, făceau mii de mc- 
tanii. Unde sunt acum cei ce nu mai sunt? În ceruri. 

Fericiţi, de trei ori fericiţi sunt aceia care s-au 
nevoit în puţina asta viaţă, care este umbră şi vis. De 

ce să ne legăm cu mintea de cele de aici, care, vrând 
sau nevrând, ne lasă pe noi? 

la gândiţi-vă, când moare omul şi se duce la 
Domnul, de-ar avea munţi de aur de aici şi până la 
marginea lumii, la ce i-ar folosi? li ia cu dânsul? 
Nimic nu ia cu el. Doamne fereşte, să nu moară şi 
sufletul odată cu trupul nostru! Fiinţa sufletului nu 
moare niciodată. Dar care este moartea sufletului? 
Păcatul. Ce-a zis dumnezeiescul Apostol Pavel? Plata 
păcatului este moartea. 

Vai de acel om care a trăit nepocăit pe pământ şi 
odată cu trupul a murit şi sufletul lui. Trupul s-a dus 
să-l mănânce viermii, să se facă pământ, iar sufletul 
s-a dus în gheena. Aceea-i moartea sufletului, cum 
zice la Apocalipsă, moartea a doua, că omul se va 
munci în vecii vecilor. 

A trăit patriarhul Matusalem 969 de ani; mai 
mult decât toți oamenii din lume. Dar față de 
veşnicie...! Şi chiar dacă ar trăi omul 10.000 de ani, 
nu este nici cât o picătură din Oceanul Pacific. Pentru 
ce? In comparaţie cu veşnicia. 

Vai de noi! Tare ne înşelăm, şi noi monahii şi 
voi mirenii, dacă punem mare bază pe viaţa aceasta! 
Să trăim aici pentru viața cea veşnică. Să trăim pe 
pământ pentru ceruri. Să trăim aici pentru rai, pentru 
bucuria cea fără de margini care ne aşteaptă dincolo 
de mormânt. Vai de noi dacă punem bază în hoitul 
ăsta de trup, în blestematul ăsta vrăjmaş, care se luptă 
cu noi până la moarte! N-aţi auzit ce spune Apostolul 
Pavel? Grija trupului să nu o faceți spre pofte. Adică 
să-i dăm trupului mâncare cu rațiune, şi băutură şi 
odihnă, dar cu cumpătare. 

Aţi auzit mai înainte un cuvânt al Sfântului 
Asterie al Amasiei, ce se întâmplă din mâncarea şi 
băutura multă: se întâmplă scleroză, din cauză că 
sângele se îngroaşă şi se încheagă pe vine, şi îl vezi pe 
om sclerozat, îl vezi paralizat, boala lui Parkinson, 
boală de stomac, ulcer duodenal, ulcer stomacal, auzi 
şi cancer, ciroză şi aşa mai departe. 

lată ce facem noi cu trupul nostru dacă îl îngre- 
unăm cu mâncări! Mâncările grase sunt toxice: ouăle, 
carnea, brânzeturile, grăsimea, şi ele vatămă orga- 
nismul nostru şi ne facem vrăjmaşi ai vieţii noastre. 

Sfântul Vasile cel Mare spune aşa: „Omule, vrei 
să trăieşti mult, posteşte mult!” Postul este maica 
sănătății şi lungimea vieţii. lar în cuvântul IV în 
Hexaimeron zice pentru post: „Bucatele cele multe şi 
bucatele cele grase, neputând să le mistuie stomacul, 
multe boli au adus în lume. Iar postului şi înfrânării, 
pururea îi urmează sănătatea”. 

Dacă nu crezi sfinţilor, crede doctorilor, că-ţi 
spun ei! Ai făcut abuz de mâncări, de băuturi, te-ai 
trezit cu cancer, cu ulcer, te-ai trezit sclerozat. De ce? 
Toate trebuie să fie cu măsură. Auzi ce spune Sfântul 
Isaac Sirul: „Pe tot lucrul îl împodobeşte măsura în 
viață”. Cum ai trecut cântarul cu mâncare multă, sau 
băutură, sau somn mult, sau îți permiți multe altele, 
cum ai stricat şi trupul, ai stricat şi sufletul şi te pierzi 
pentru veşnicie. Ce spun dumnezeieştii Părinţi? 
„Marginile, extremele, sunt ale diavolilor, iar mijlocul 
este al lui Hristos, calea împărătească”. Ce spune 
Scriptura? Nu ze abate, omule, nici la dreapta, nici la 
stânga. Mergi pe calea împărătească dacă vrei să 
mergi cu Împăratul Hristos! Adică să ne folosim de 
toate, de hrană, de odihnă, de băutură, dar cu rațiune. 

Starețul nostru ne citea aici mereu cartea aceas- 
ta, scrisă după regulile marelui Vasile, şi ne spunea că 
Sfântul Teodor Studitul în Studion, în Constantinopol, 
a făcut optsprezece ani de închisoare şi bătăi pentru 
sfintele icoane. De aceea îi spune „Mărturisitorul”, că 
a suferit multe bătăi şi chinuri pentru sfintele icoane. 

L-au băgat la închisoare, legându-l în lanţuri, iar 
ighemonul priveghea pe ai lui în închisoare şi-i dădea 
câte o sută de lovituri în fiecare zi. Se rupsese carnea 
de pe el, iar ucenicul lui, Nicolae Studitul, putrezind 
carnea pe Sfântul Teodor şi căzând bucăţi, o tăia cu 
briciul şi-l ungea cu untdelemn şi cu vin să-l vindece. 

Au fost mulți călugări care au pătimit martiriul 
pentru sfintele icoane, cum au fost: Sfântul Iosif, 
Navecratie, Eftimie şi mulţi alţii. 

Aşa au răbdat sfinţii pentru Împărăţia cerurilor 
împotriva împăraţilor iconoclaşti, care au tulburat 
Biserica lui Hristos peste o sută de ani, că au fost mai 
mulți împărați iconoclaşti: Leon Isaurul, Constantin 
Copronim, Leon al IV-lea, Leon Armeanul şi Teofil, 
până la anul 842. 

Vedeţi ce au răbdat sfinţii şi ce răbdăm noi? 
Ne-a zis unul un cuvânt, ne supărăm. Vai de noi! 
Vrem să fim cu sfinţii, dar nu vrem să răbdăm cum au 
răbdat ei. 

Dar să revenim la viaţa noastră. Intrăm în post. 
Să intrăm cu mare umilință, cu mare frică de 
Dumnezeu şi împăcaţi cu toţi. Dacă nu-i o picătură de 
dragoste în inima fiecăruia, nu ne putem mântui. Dacă 
arc cineva care de minte, dar n-are un dram de 
dragoste, nu se poate mântui. 

Auzi? Dacă vrei să ai pacea, să-i vezi pe toți 
îngeri şi pe tine să te vezi diavol. Toți să fie îngeri în 
fața ta, sfinți, şi pe tine să te vezi ca un diavol de 
păcătos. Atunci ai poziția cea mai ortodoxă. Atunci 
ai ajuns la ceea ce spune proorocul: că fărădelegea 
mea eu o cunosc şi păcatul meu înaintea mea este 
pururea. 

Deci avem rânduială dumnezeiască în Biserica 
lui Hristos, rugăciunea sobornicească a Sfântului 
Efrem Sirul, care de acum merge până în Miercurea 
Scumpă. Ați auzit ce zice? Doamne şi Stăpânul vieții 
mele, duhul trândăviei, al grijii de multe, al iubirii de 
stăpânire şi al grăirii în deşert nu mi-l da mie. 

Iar duhul curăjiei, al gândului smerit, al răbdă- 
rii şi al dragostei, dăruieşte-l mie, slugii Tale. 

Şi încheie aşa la a treia metanie: Așa, Doamne, 
Împărate, dăruieşte-mi ca să-mi văd greşelile mele şi 
să nu osândesc pe fratele meu, că binecuvântat eşti în 
vecii vecilor. Amin. 

Vai şi amar de noi dacă nu ne vedem acum 
păcatele, că în vremea sfârşitului, la ieşirea sufletului, 
vin atâţia diavoli, câte păcate a făcut omul, şi atâţia 
îngeri buni, câte fapte bune a făcut. Acolo ne întâlnim 
cu faptele noastre. Şi când vede bietul suflet ce-l 
aşteaptă, unii se sperie şi vor să fugă, altuia i se leagă 
limba de frică şi nu poate spune tainele care le vede; 
altuia îi dă Dumnezeu să poată spune ce vede; este 
conştient până ce-şi dă sufletul. 

Vai de noi şi de noi! De aceea vă spun și vouă 
creştinilor şi vouă monahilor. Mare lucru cste 
spovedania. Când vei vedea în familie că unul s-a 
îmbolnăvit, tata, mama, copilul, fratele, sora, soțul, 

soția, cel mai iubit prieten, şi chiar şi cine ţi-a fost 
vrăjmaș, căci şi pe el trebuie să-l iubeşti, fă-j cel mai 
mare bine din lume pe care poți să-l faci. Adu repede 
duhovnicul să-l mărturisească. Spovedania curată este 
al doilea botez. 

Deunăzi am vorbit despre Taina Pocăinţei la o 
conferință, şi îmi spuneau preoții că ei au în parohie 
pocăiţi; şi le-am zis: „Întrebaţi-i pe dânşii, părinţilor, 
cum pot ei să se pocăiască fără Biserică?” Taina Po- 
căinţei nu-i a fiecăruia. Este a Bisericii, este aşezată 
de Hristos în Biserică, când a suflat asupra apostolilor 
şi a zis: Luaţi Duh Sfânt, cărora veţi ierta păcatele, 
iertate vor fi, şi cărora le veţi ţine, vor fi ținute. Şi ce 
veți lega voi pe pământ, va fi legat şi în ceruri; şi ce 
veți dezlega voi aici, este dezlegat şi acolo. 

Deci vedeţi că Taina Pocăintei este în mâna 
preoților Şi le-am arătat cele patru părți ale pocăinţei. 

ntâi este durerea inimii şi părerea de rău a celui ce a 

greşit; al doilea este spovedania prin viu grai la 
duhovnic; al treilea este primirea canonului şi al 
patrulea este punerea mâinilor pe capul celui ce se 
spovedeșşte, că atunci vine Duhul Sfânt să ierte 
păcatele. 

După cum atunci când arhiereul pune mâna pe 
cel hirotonit, atunci proheriseşte și vine Duhul Sfânt 
peste cel ce se hirotonește, tot aşa vine prin mâna 
duhovnicului Duhul Sfânt şi-l iartă pe cel ce s-a 
mărturisit. Dar le-am arătat preoților că n-au voie să 
dezlege pe nimeni, până nu făgăduieşte că face 
canonul, pentru că spune Sfântul Nicodim Aghioritul: 
„Dacă ai dezlegat pe om, fără a promite că-şi face 
canonul, toate păcatele trec asupra preotului”. 

Le-am arătat cum se cearcă păcatul la mărtu- 
risire cu cele șapte pricini: Cine? Ce? Pentru ce? În ce 
fel? În ce vreme? În ce loc? Şi suma păcatului. Ne 
interesăm, că ce este mintea duhovnicului? Trebuie să 
fie ca un serafim şi ca un heruvim. Să privească toate 
ascunsurile ființei omeneşti. 

Părinților şi fraţilor, a rânduit Dumnezeu ca 
mănăstirea aceasta să aibă şi gospodărie mare. Vă rog 
din suflet şi vă aduc aminte un cuvânt al stareţului 
meu, nu ştiu dacă voi mai vorbi vreodată, că eu sufăr 
cu inima şi poate într-o clipă am să mă duc de aici. 
Starețul nostru bătrân, Dumnezeu să-l odihnească, 34 
de ani a stăreţit aici, de prin 1910 până în 1944. El ne 
chema la capul lui, când pe mine, când pe Părintele 
Ioil, care nu poate fi aici săracul că cu boala lui stă 
acasă acum, şi care a stăreţit după mine 12 ani. Eu am 
plecat la Mănăstirea Slatina şi el a rămas pe post de 
egumen aici, că am avut pe capul meu opt mănăstiri 
atunci: şase de călugări şi două de maici — „Obştea 
Sfântul Teodor Studitul”“, că a trebuit să le conduc 
şapte ani de zile cu multe jertfe şi necazuri. 

Ce se întâmplă? Bătrânul ne chema pe noi la 
patul lui, după ce l-au bătut tâlharii şi i-au scos ochiul 
drept şi au dat foc mănăstirii. „Măi băieţi, orice ați 
face, orice n-aţi face, biserica, dragii mei, să n-o 
lăsaţi. Că dacă veţi ţine biserica, Dumnezeu are să 
ridice locul acesta mult mai frumos de cum a fost mai 
înainte de a arde. Iar dacă nu, se va pustii”. 


2 Prin anii cincizeci Patriarhul Justinian unise într-o mare 
„Obşte a Sfântului Teodor Studitul” opt mănăstiri, cu Părintele 
Cleopa drept stareţ al tuturor. Vezi 7radiție şi libertate în 
spiritualitatea ortodoxă, de I.P.S. Antonie Plămădeală. 

Astea sunt cuvintele starețului meu, care n-a mai 
trăit decât câteva luni şi s-a dus la Domnul. Cea mai 
sfântă grijă a avut de biserică. lată, mănăstirea are 
gospodărie, are vite multe, are grădini, are de toate. 
De toate ne bucurăm, că-s ale mănăstirii, nu-s ale 
noastre. Sunt spre folosul obştesc. Vedeţi că aici se 
face asistenţă socială. Aici vin la masă atâtea mii de 
oameni tot timpul, că avem la sărbători mari şi patru 
cinci rânduri de mese. De aceea trebuie să avem şi 
prisos, nu pentru noi, ci spre binele obştesc al 
poporului. 

Dar băgaţi de seamă, a trimis Maica Domnului 
aici nişte frățiori buni, nişte călugări, să-i ţinem cât 
mai aproape de biserică... Se începuse oleacă de 
şcoală monahală şi s-a sistat; nu s-a mai făcut. Dar 
cca mai mare şcoală din lume este biserica. Ei acolo 
învaţă şi cântările, să pună troparele şi condacele; aud 
proorociile, sunt sfătuiţi. 

Să stăm lângă biserică, că de la biserică se ţin 
toate în mănăstirea asta. Cu banul bisericii puneţi 
mireni la vite, la grădini; puneţi oameni, care n-au 
soții, n-au grijă. Călugărul săracul trebuie să pos- 
tească, să se roage, nu poate să facă ascultările grele. 
Și ceilalți adunaţi-vă lângă biserică. Să ţineţi sfatul 
bătrânului stareţ Ioanichie, că eu nu sunt nimica, şi 
vedeți că de la biserică, cu darul lui Hristos, se ţin 
toate. 

Să ne ajute Preamilostivul Dumnezeu să trecem 
cu pocăință curgerea Sfântului şi Marelui Post şi să 
ajungem cu bucurie la slăvita Înviere a Domnului 
nostru lisus Hristos. Amin. 


PREDICĂ LA CĂLUGĂRIA 
PĂRINTELUI NIFON 
(1983) 


Preacuvioase părinte stareț, preacuvioșşi părinţi 
şi fraţi şi iubiţi credincioşi, 

lată că prin pronia şi voia lui Dumnezeu ne-am 
aflat cu toţii aici la făgăduinţa şi călugăria fratelui 
nostru, monahul Nifon. Nu de mult am avut altă 
călugărie. Dar de câte ori se face această mare taină 
înfricoşată, de atâtea ori trebuie să ne reamintim 
făgăduinţele noastre călugărești. 

V-am spus data trecută că cel dintâi călugăr din 
lume a fost Iisus Hristos, fiindcă S-a născut din Tatăl 
Cel pururea feciorelnic, a venit pe pământ şi a trăit în 
fecioria cea preadesăvârşită după omenitate, şi i-a 
plăcut să aibă o Maică Pururea Fecioară, în vecii 
vecilor. 

Dar acum, pentru că voturile călugăreşti sunt 
cele trei sfaturi evanghelice, ascultarea necondiţio- 
nată, sărăcia de bună voie şi fecioria până la moarte, o 
să vorbim câte puţin din fiecare. 


Ascultarea 


Ce este ascultarea? Mai întâi Hristos a fost 
prototipul şi icoana cea mai desăvârşită a ascultării, 
după cum am auzit în Evanghelie: N-am venit să fac 

voia Mea, ci voia Tatălui Celui ce M-a trimis pe 
Mine. lar la Corinteni spune că: S-a făcut ascultător 
până la moarte şi moarte pe cruce. 

Dar oare noi, care am făgăduit ascultarea de 
atâția ani şi auzim mereu zicându-se de ascultare la 
masă şi în Biserică şi oriunde la chilii citim, ne 
întrebăm vreodată serios şi concret în fața lui 
Dumnezeu ce este ascultarea? 

Vreţi să ştiţi ce este ascultarea? Ascultaţi pe 
dumnezeiescul părinte Ioan Scărarul, care ne spune 
foarte, foarte filosofic. Auzi ce este ascultarea: 
Ascultarea este mormânt al voii. Fiecare să-şi 
îngroape voia sa. Niciodată să nu uitaţi. Şi iarăşi: 
„Ascultarea este părăsirea socotelii tale întru toate”. 

Celui care i se pare că face ascultare şi mai face 
de capul lui, este batjocorit de diavoli. Acela care are 
rânduiala de sine şi i se pare lui că este mai bine aşa 
cum face el, că trebuie să facă cum crede el, niciodată 
nu se mântuieşte. Merge pe alături cu crucea, nu pe 
calea mântuirii. Că Hristos n-a venit pe alături, ci Şi-a 
dus crucea până la moarte. 

Cine are părerea aceasta şi nu-şi omoară voia şi 
nu părăseşte socoteala sa întru toate, n-are ascultare, 
este batjocorit de diavoli. Merge după mintea lui şi la 
urmă ajunge la îndoială. Deci acela e ascultător care, 
cum spune Sfântul Teodor Studitul, este ca fierul în 
mâna fierarului şi ca lutul în mâna olarului, adică 
în mâna celui ce-l conduce pe calea mântuirii. Este 
acela care şi-a omorât voia sa, care şi-a omorât 
părerea sa. lar dacă va merge după voia sa, după 
părerea sa, este batjocorit în tot ce face. 

Despre sărăcie adeseori auzim pe Hristos, Care 
zice: Vulpile au vizuini şi păsările cerului cuiburi, iar 
Fiul Omului n-are unde să-şi plece capul. Cel ce a 
făcut cerul şi pământul şi-l îmbracă cu podoabă şi ţine 
şi hrăneşte toate popoarele lumii, umbla desculț, cu 
capul gol, n-avea casa Sa, n-avea unde-Și pleca capul 
Său. El ne-a arătat cale desăvârşită prin sărăcie, că n-a 
avut nimic. Dumnezeirea şi omenirea care o purta 
întru El erau mai presus decât toate bogăţiile. 


Fecioria 


Două feciorii sunt: una din fire şi una din 
călugărie. Unii sunt feciorelnici, căci n-au cunoscut 
femei până la călugărie şi până la moarte. Alţii au fost 
căsătoriți şi de la călugărie iau votul fecioriei şi sunt 
la fel cu ceilalți, dacă duc viaţă curată până la moarte. 
Sfântul loan Scărarul arată că fecioria cea după 
făgăduinţă are aceeaşi valoare cu cea din fire. 

Să nu credeţi că sunt feciorelnici numai aceia 
care şi-au păzit viaţa sfântă şi nu s-au culcat cu femei 
în veac. Nu! Este mare lucru şi acesta. Dar fecioria 
este de trei feluri: fecioria trupului, adică a nu cădea 
cu femei sau în alte păcate spurcate; fecioria minţii, 
adică a nu primi nici un gând păcătos şi spurcat în 
minte; şi fecioria inimii sau a sufletului, adică 
desăvârşita despătimire de gândurile răutăţii şi alc 
stricăciunii omeneşti. 

Aşa o tâlcuieşte dumnezeiescul părinte Isaac 
Sirul. Nu-i de ajuns să te păzeşti cu trupul de păcat. 
Trebuie să nu primeşti păcatul nici cu mintea, pentru 
că Evanghelia şi Legea Darului n-a venit ca Legea 


48 NE VORBEŞTE 


Veche să cosească păcatul ca pe iarbă şi să rămână 
rădăcina. Nu! Legea Darului când vine, o desăvâr- 
şeşte pe cea Veche, că zice: Ați auzit că s-a zis în 
Lege: Să nu curveşti. Dar Eu vă zic vouă: Cel ce 
priveşte la femeie spre a o pofli pe dânsa, iată, a 
preacurvit cu dânsa întru inima sa. Aţi auzit că s-a 
zis: Să nu ucizi... lar eu zic vouă: Cela ce urăște pe 
fratele său, ucigaş de om este (Matei 5, 27, 21). 

De aceea zice dumnezeiescul părinte Efrem 
Sirul: „Nu vă aruncaţi în negrijă, frații mei, pentru 
păcatele cu gândul că ar fi uşoare! Dacă ar fi uşoare, 
n-ar fi socotit Însuşi Hristos, Înţelepciunea lui 
Dumnezeu, preacurvie întru poftă de muiere şi 
ucidere întru ură de frate”. 

Ai auzit ucidere şi preacurvie care o face omul 
întotdeauna? Numai dacă urăşte pe cineva și numai 
dacă gândeşte la păcatele trupeşti. Vezi cât este de 
desăvârşită Legea Darului? Ea nu taie păcatul numai 
din obişnuinţă şi deprindere, ci scoate şi rădăcina. Şi 
care sunt rădăcinile păcatului? Gândurile. Gândurile 
sunt rădăcinile păcatelor. Cine nu smulge din inimă 
poftele cele necurate, pofta de avere, pofta de slavă, 
ura Şi răutatea, acela în zadar se pocăieşte. Acela să 
nu creadă că are desăvârşire, că-i plin de ură şi de 
răutate şi de pofte şi necurăţii, şi în zadar se laudă cu 
masca din afară, cu forma din afară, dacă nu şi-a 
desăvârşit inima sa, dacă n-a scos patima şi poftele 
din adâncul inimii şi din gândire. 

Deci, când auzi în Legea Darului că zice să nu 
pofteşti femeia aproapelui sau casa sau boul sau 
asinul sau toate câte sunt ale lui, atunci te învaţă să 
smulgi păcatul din rădăcină. Nu numai să nu furi — şi 

acela-i mare lucru —, ci nici să nu pofteşti lucrul 
altuia. Dacă-l pofteşti, eşti ca şi cel ce fură înaintea lui 
Dumnezeu, pentru că inima ta este pătimaşă şi plină 
de păcate. 

În această privinţă, pentru că a depus făgăduinţa 
acest rob al lui lisus Hristos, părintele nostru Nifon, 
care slujeşte la chelărie de atâţia ani, toți cei ce au 
venit cu dragoste la călugăria lui se bucură că au ajuns 
la acest moment fericit, că pe toţi i-a împăcat după 
putere. Să dea Dumnezeu şi Maica Domnului să 
meargă pe drumul lui aşa până la sfârşit, cum a mers 
până acum. 

El săracul a venit hotărât din familie; a terminat 
armata, a lăsat toate la părinţi şi a venit cu dragoste să 
slujească până la ultima lui suflare în mănăstire, ca 
să-şi mântuiască sufletul său şi neamul său. 

Ascultare, mamă. Când tu îi spui una cuiva şi el 
se duce şi face ce vrea el, este batjocură, nu ascultare. 
Aţi auzit de Sfântul Ioan Colov din Pateric? S- -a dus 
ucenic la avva Siluan: 

— [Ia vină încoace, frate. 

S-a dus, dar s-a dus să-şi răstignească voia. 

— Faci ascultare? 

— Fac, părinte. 

A luat bătrânul un lemn uscat din pustie şi l-a 
înfipt în nisip. 

— Să cari aici apă, frate, până dă roade lemnul 
acesta! 

Şi a început ucenicul să care apă; şi încă sc 
ducea de cu seară şi venea dimineaţa cu apa, aşa de 
departe era. Şi turna apă la lemnul uscat şi nu cârtca 
în sine: „Ăsta-i stareţ? M-a pus să ud un lemn uscat? 

Ăsta nu-i întreg la minte!” Nu s-a deznădăjduit 
niciodată. „A spus părintele stareţ ca să-l ud până o să 
rodească, aşa fac”. 

Şi el săracul a cărat acolo apă trei ani de zile. Îl 
întrebau unii: 

— Ce faci, frate, aici? 

— Ud pomul acesta ca să rodească! 

Şi alţii râdeau de el, zicând: „Ăsta nu-i prea 
sănătos! Udă un lemn uscat”. 

Ce-a făcut Dumnezeu după trei ani? Minunea 
minunilor! Lemnul cel uscat a prins rădăcină în nisip, 
a crescut, s-a făcut pom mare şi a făcut mere 
frumoase. Şi a luat starețul în poala hainei şi a dus la 
trapeza mănăstirii. 

— Luaţi, fraţilor, şi mâncaţi din roadele ascultării 
fratelui Ioan! 

Aţi auzit ce minuni face ascultarea? Dar nu 
ascultarea aceea: „Că mă duc, că nu m-aş duce; că aş 
face; nu, că altul trebuie să facă. Nu fac cum vrea 
stareţul sau economul sau nu ştiu care”. 

„Trebuie să mor pentru Hristos. A spus să fac 
aşa, aşa fac! Nu mă priveşte pe mine! Eu sunt în 
ascultare. Dacă voi ieşi bine, bine! Dacă voi ieşi rău, 
cu sunt păcătos. Eu îmi fac datoria! Ştie Dumnezeu 
pentru ce a ieşit rău. Că nu răspunzi tu, răspunde cel 
ce-a dat ascultarea”. Aceea este ascultare, fără cârtire, 
fără răstire şi fără a avea socoteală în mintea ta, că 
faci tu mai bine decât ţi-a spus cel mai mare. 

Aţi văzut alt ascultător care s-a făcut mucenic? 
Sfântul Acachie de la Muntele Sinai. O, Doamne, am 
să spun ceva despre viaţa lui din cartea Sfântului Ioan 
Scărarul, care a fost 75 de ani egumen la Muntele 

Sinai şi avea mii de călugări. El avea în toată obştea 
aceea un bătrân foarte aspru. Nimeni nu stătea ucenic 
la el decât o lună, două şi pleca; că bătrânul îi bătea 
de-i rupea. 

La acest bătrân a venit un frate, Acachie, monah 
blând, răbdător şi foarte înțelept. Dar a stat la acest 
bătrân aspru, nu o săptămână, nu o lună şi să fugă. 
Nu! A stat aşa nouă ani. Și se minunau toţi, că-l bătea 
bătrânul în fiecare zi. El nu mai spunea la nimeni. Il 
întrebau fraţii: 

— Ai luat vreo cunună astăzi? 

Şi arăta capul spart, mâna vânătă, piciorul vânăt, 
spinarea lovită, dar nu zicea nimic. Îl bătea ca pe un 
hoț. Iar după nouă ani de ascultare, fericitul Acachie, 
mucenicul lui lisus Hristos, a murit. Și se întâlneşte 
Sfântul loan Scărarul cu bătrânul: 

— Bătrânule, unde este Acachie? 

— A murit! 

— Dar l-ai îngropat? 

— L-am îngropat acolo în marginea cimitirului. 

— Părinte, eu nu cred că a murit. 

— Baa murit, că eu l-am îngropat. 

— Părinte, hai şi-mi arată unde l-ai îngropat. 

Şi au mers la mormânt şi a întrebat stareţul: 

— Ai murit, Acachie? 

Şi s-a auzit o voce din mormânt: 

— Nu, părinte, nu! Ascultătorul niciodată nu 
moare! 

Atunci a zis Sfântul loan bătrânului: 

— Ai auzit, părinte, că n-a murit? Ai zis că a 
murit Acachie. 

Şi a zis bătrânul: 


52 NE VORBEŞTE 

— Vai mie! Vai mie! Ce-am făcut? Ucidere am 
făcut! Ucidere! 

— Vezi pe cine ai avut ucenic? Pe martirul lui 
Iisus Hristos, care ţi-a răspuns din groapă, că 
ascultătorul niciodată nu moare! 

Şi a zis bătrânul: 

— Dă-mi voie să-mi fac o colibă lângă crucea 
lui şi să plâng până la moarte! 

Şi a făcut bătrânul acela o colibă lângă 
mormântul Sfântului Acachie şi plângea şi se ruga: 
„lartă-mă, frate Acachie, că moarte am făcut şi 
ucidere am făcut, că te-am omorât cu atâtea bătăi!” Şi 
a plâns bătrânul nouă ani acolo. Iar înainte de moarte i 
s-a arătat Sfântul Acachie în vis şi i-a zis: 

— Părinte sfinte, nu mai plânge! Azi, mâine, 
trebuie să vii. Fericite şi sfinte sunt mâinile acelea 
care m-au bătut pe mine! Acestea mi-au făcut lăcaş cu 
martirii în ceruri! Pentru că eu prin tine m-am mântuit 
şi prin sfintele tale mâini eu m-am dus la cer şi mi s-a 
iertat mie orice păcat. Sfinte să fie mâinile tale, 
mântuit să fii şi tu cu ceata cuvioşilor călugări sfinţi, 
că te iert, şi Dumnezeu să te ierte! Şi l-a sărutat. 

Şi s-a mântuit bătrânul şi s-a dus în ceata 
sfinților. S-a mântuit Acachie prin bătrânul cel aspru, 
şi bătrânul cel aspru, prin rugăciunile Sfântului 
Acachie. Dar Acachie a dat dovadă de atâta supunere! 

Dar noi? Mi-a zis ceva, eu cârtesc; spun altceva. 
Vai de noi şi de noi, ce făgăduințe facem! Ai văzut 
ce-a spus acum starețul: „la aminte, fiule, că are să 
vină Hristos la Judecată şi ai să dai seamă nu de cele 
ce ai făgăduit, ci de cele ce ai împlinit după făgă- 
duință”. Deci să luăm aminte! 

Dar ca să păzească monahul cele trei voturi ale 
călugăriei — ascultarea, sărăcia şi fecioria —, cele trei 
sfaturi ale Evangheliei, ce trebuie să aibă? Ce lucrare 
de geniu? Negreşit îi trebuie paza minții. 

Vai şi amar de noi dacă nu vom avea această 
lucrare. Aţi auzit ce a zis Dumnezeu şarpelui, când a 
amăgit-o pe Eva, la început: Vrajbă voi pune între 
sămânţa ta şi între sămânţa ei; aceasta îți va zdrobi 
capul, iar tu îi vei păzi călcâiul. 

Satana păzeşte călcâiul omului, adică sfârşitul 
lui pe pământ. Jar aceea îți va zdrobi capul tău, a 
spus satanei. Şi aţi văzut prin cine? Prin Eva cea 
tainică, prin Maica Domnului. 

Dar să revenim la paza minţii. Ce este paza 
minții? Când auzim de paza minţii sau trezvia atenţiei 
sau liniştea minţii sau privegherea minţii, este exact 
acelaşi lucru cum ai zice pâine, bucată de pâine sau 
felie de pâine. Dar să auzim pe Sfântul Isihie Sinaitul 
în Filocalie ce spune: Paza minții este calea și 
poarta a toată virtutea şi a toată fapta bună 
înaintea lui Dumnezeu. În ce constă paza minţii? În 
trei lucruri: 

— îna ne trezi cu mintea la cele ce gândim; 

— în a ne împotrivi păcatului cu mintea; 

— şi al treilea, în a chema pe „Doamne 
lisuse....”, prin rugăciunea minții. 

Că atâta legătură au paza minții şi cu rugăciunea 
inimii, cât are trupul şi cu sufletul. „Şi nimeni, spune 
Sfântul Isihie Sinaitul, nu va scăpa de căpeteniile 
tartarului, dacă nu are această lucrare, fie el 
călugăr sau mirean”. A păzi mintea înseamnă a zdrobi 
capul şarpelui. 

Auzi ce spun Sfinţii Părinţi? Tot gândul păcătos 
care se apropie de mintea noastră este un şarpe 
gânditor. Dacă-i de curvie, dacă-i de mânie, dacă-i de 
mândrie, dacă-i slavă deşartă, dacă-i beţie, dacă-i 
furtişag, dacă-i mâhnire, dacă-i întristare, dacă-i 
zavistie, dacă-i pizmă, dacă-i răutate, când îl vezi că 
s-a apropiat de mintea ta, imediat cheamă pe 
„Doamne lisuse”: „Doamne, Iisuse Hristoase, Fiul lui 
Dumnezeu, miluieşte-mă pe mine, păcătosul sau 
păcătoasa”. Şi ai zdrobit capul şarpelui în felul acesta. 

Aţi auzit voi ce cântă Biserica aici? Fara Babi- 
lonului, ticăloasa. Fericit este care va apuca şi va 
lovi pruncii tăi de piatră. Cine este fata Babilonului? 
Care sunt pruncii fetei Babilonului? Pe cine fericeşte 
Duhul Sfânt, când zice să loveşti pruncii fetei de 
piatră? lată pe cine: Fata Babilonului este mintea 
noastră, iar pruncii ei sunt gândurile spurcate care 
răsar în minte. 

Cumpăna dreptei socoteli trebuie să meargă în 
toate. Ai auzit ce spune acelaşi părinte Isaac? „Pe tot 
lucrul îl împodobeşte măsura”. Măsură la mâncare, 
măsură la dormit, măsură la înfrânare, măsură la 
priveghere, măsură la metanii, după măsura puterii 
fiecăruia. Dar cea mai mare grijă să avem de trezvia 
atenţiei, paza minţii şi privegherea minții. 

Aceasta este o lucrare de geniu şi pentru monahi 
şi pentru creştini, până la suflarea cea mai de pe urmă. 
Că războiul cu trupul nu ţine mult. Omul a slăbit, s-a 
îmbolnăvit, a îmbătrânit, dar războiul cu mintea este 
până la ultima suflare. 

Acela-i călcâiul! Că te pândeşte până la ultima 
suflare, ca mintea ta să nu fie trează, şi-i destul numai 

atât. Nu să faci păcatul, ci numai să te gândeşti la el. 
Este destul să te găsească împătimit cu mintea, şi tot 
în iad te duce. Că în ce te va găsi moartea, în aceea te 
va judeca! 

Deci pentru călugării noştri spun aceasta: 
ascultarea necondiționată, sărăcia, viața curată, 
fecioria, iar mai presus de toate, ca să poată să le 
păzească pe aceste trei lucrări şi voturi, sunt trezvia 
atenţiei, paza minţii şi privegherea minţii. O lucrare 
uşoară, dar prezentă în toată clipa, fie că eşti în 
ascultare, fie că eşti în biserică, fie că eşti la vaci, că 
eşti la oi, că eşti la bucătărie, că eşti la chelărie, că eşti 
la grădină; fie că eşti la cizmărie, la cojocărie, unde-i 
fi, să ai pe Hristos înaintea ochilor. 

Adu-ţi aminte ceea ce spunea marele prooroc 
David: Am văzut pe Domnul înaintea mea pururea, că 
de-a dreapta mea este ca să nu mă clatin. Trezvia 
atenţiei se naște din frica lui Dumnezeu, iar frica 
lui Dumnezeu se naşte din credință, după cum 
spune dumnezeiescul părinte Maxim: „Cel ce crede, 
se teme şi cel ce se teme, se trezeşte”. 

Dumnezeu şi Preacurata lui Maică să ne ajute şi 
mie, păcătosului, şi vouă, la toți monahii şi creştinii, 
să câştigăm ascultare desăvârşită, sărăcie de bună 
voie, feciorie şi curăţie, şi mai presus de toate paza 
minții, trezvia atenţiei, privegherea minţii în toată 
vremea. Amin. 


DESPRE PUTEREA MILOSTENIEI 
ȘI POCAINȚA CEA ADEVARATA 


Fiindcă azi în cuvintele Evangheliei ați auzit la 
fericirea a cincea pe Mântuitorul nostru zicând: 
Fericiți cei milostivi, că aceia se vor milui, vom arăta 
printr-o oarecare istorioară cât poate înaintea lui 
Dumnezeu milostenia şi cum ajută ea chiar şi celor 
mai păcătoşi dintre oameni, spre a se întoarce la 
pocăință şi spre a se împăca cu Dumnezeu, pe Care ei 
L-au supărat foarte mult cu păcatele şi fărădelegile 
lor. Pentru a cunoaşte adevărul în această privință, 
ascultați cu atenţie cele ce urmează: 

Era un mare sihastru cu numele Pafnutie, 
pustnic având darul preoţiei, desăvârşit în fapta bună 
Şi făcător de minuni. Odată acest mare sihastru a fost 
ispitit de gândul acesta: cu cine ar fi el asemenea la 
fapta bună şi dacă mai este cineva dintre oameni care 
să-l întreacă pe el în lucrarea duhovnicească. Acesta 
poate a fost şi un gând de mândrie, sau poate anume a 
venit acest gând în inima sa, ca Dumnezeu să-i arate 
lui tainele Sale, pe care el încă nu le cunoştea. 

Deci zăbovind gândul acela în inima lui, el a 
alergat la Dumnezeu prin rugăciune şi s-a rugat să-i 
descopere acest lucru, adică să-i arate cine ar fi 
asemenea lui cu viețuirea duhovnicească sau de este 
cineva care îl întrece. Şi aşa rugându-se el cu stăruință 

către Preabunul Dumnezeu, a auzit un glas, zicându-i: 
„Pafnutie, încă nu ai ajuns la măsura cutărui cimpoiaş 
care cântă pe la nunți în oraşul Alexandria”. 

La auzirea acestor cuvinte, bătrânul sihastru a 
oftat, a suspinat din greu şi s-a smerit foarte cu mintea 
şi inima lui, zicându-şi: „Dacă eu încă n-am ajuns la 
măsura acelui lăutar ce cântă pe la nunți şi dacă acela 
este mai bun decât mine, apoi mare este puterea 
Mântuitorului meu. Nici n-am să mănânc şi nici n-am 
să beau, până nu voi afla pe acel om minunat pe care 
mi l-a descoperit Domnul”. 

Şi aşa bătrânul pustnic şi-a luat toiagul său şi a 
pornit spre oraşul Alexandria. Ajungând el acolo cu 
multă osteneală, căuta pe acel cimpoiaş întrebând din 
om în om până ce l-a aflat în casa lui, pregătindu-se 
tocmai atunci să se ducă spre a cânta la o nuntă. Acela 
când a văzut pe bătrânul sfânt cu barba albă ca zăpada 
şi cu haine vechi, pustniceşti pe el, a căzut în ge- 
nunchi înaintea lui şi s-a închinat până la pământ. 
Apoi, ducându-l în casă după obiceiul locului, i-a 
spălat picioarele sale cu apă rece, căci era mare căl- 
dură şi fierbințeală, şi apoi i-a pus masa. 

Dar Sfântul Pafnutie i-a zis: 

— Mă jur pe Dumnezeul Cel viu că nu voi gusta 
din masa ta, nici nu mă voi odihni la tine până ce 
nu-mi vei spune viaţa ta şi care sunt faptele tale bunc. 

lar cimpoiaşul i-a spus: 

— Sfinţite Părinte, ce viaţă şi ce fapte bunc cauţi 
la mine, un lăutar care supără pe Dumnezeu cântând 
pe la nunţi? 

Atunci sfântul sihastru i-a spus: 

— Te jur pe Dumnezeu să nu ţii taina ascunsă de 
mine, căci eu nu de voie am venit aici, ci sunt trimis 
la tine de îngerul Domnului. 

Atunci cimpoiaşul a spus: 

— Ce lucruri vrei să auzi de la mine, părinte 
sfinte, că eu în viața mea am fost căpetenie de tâlhari 
şi nu este păcat pe care să nu-l fi făcut. Iar acum, după 
cum vezi, sunt lăutar şi cânt pe la nunţi. Deci ce fapte 
bune poți să afli la un asemenea om? 

Iar sfântul i-a zis: 

— Eu am venit aici nu ca să-mi spui faptele tale 
cele rele, ci pe cele bune. Vezi că te-am jurat cu 
numele Domnului şi nu poți să tăinuieşti cele ce caut 
eu de la tine. Căci eu cu multă osteneală, cu foame şi 
cu sete, din munți depărtaţi am venit până la tine ca să 
mă folosesc. 

Atunci cimpoiaşul a chemat pe soţia sa şi i-a zis: 

— Adu, te rog, un scaun pentru sfântul bătrân, că 
iată stă în picioare şi se osteneşte după atâta cale. 

După ce a stat bătrânul sihastru pe scaun, cim- 
poiaşul a început a-i spune aşa: 

— Părinte sfinte, eu păcătosul şi necuratul nu 
sunt vrednic să primesc în casa mea un om asemenea 
sfinției tale, căci multe răutăți am făcut în viața mea. 
Dar fiindcă m-ai jurat cu numele Domnului şi fiindcă 
zici că ai avut vestire de la înger să vii la mine, 
păcătosul cel cu totul nevrednic, apoi îţi voi spune 
sfinţiei tale şi unele fapte bune pe care le-am făcut pe 
vremea când eram şef de tâlhari şi aveam sub 
conducerea mea mai mult de 30 de hoţi, asemenea 
mic. Şi iată ce am a-ți povesti: 

Mergând noi odată călări pe cai şi pe cămile 
pentru a mai prăda pe undeva — căci deşi făceam 
prădăciuni mari şi mai băteam pe unii, dar moarte de 
om n-am voit să fac niciodată —, deodată, mergând noi 
prin pustie, iată că întâlnim o fată foarte frumoasă la 
chip, care mergea pe o cărare. Cum au văzut-o tova- 
răşii mei, care erau şi cam ameţiţi de vin, au vrut să o 
prindă şi să o batjocorească. Iar aceea, văzându-se în 
această primejdie şi cunoscând că eu sunt mai-marele 
lor, a alergat la mine cu lacrimi şi s-a prins de 
picioarele mele rugându-se să nu o las pe mâna 
acelora ca să o batjocorească. Și mi-a spus: 

— Eu, domnule vătaf, am pierdut nişte vite şi 
acum am rătăcit pe aici căutându-le şi iată că am căzut 
în mâinile voastre, dar vă rog foarte mult, pentru 
Dumnezeu, nu mă lăsaţi. Fie-vă milă de mine care nu 
am pe nimeni în pustia aceasta ca să mă ajute, decât 
pe Bunul Dumnezeu. 

lar eu i-am zis: 

— Nu te teme, fată, că nu ți se va întâmpla nimic. 
Numai îți cer ca şi tu în viața ta să te rogi lui 
Dumnezeu să facă milă cu mine şi să mă scape de 
primejdie şi de moarte năprasnică. 

Şi aşa am dat ordin la toţi, ca nimeni să nu se 
atingă de ea, ci s-o lase să se ducă cu pace. Văzând 
biata fată că a scăpat din primejdie şi de batjocură, 
mi-a sărutat picioarele şi mi-a zis: 

— Să-ţi dea Dumnezeu plată în ziua judecății şi 
să aibă milă de tine precum şi ţie ţi-a fost milă de 
mine. 

Şi zicând acestea, s-a dus în drumul ei... 

Mai trecând apoi câţiva ani de hoție, s-a 
întâmplat că am dat peste altă fată tânără şi frumoasă 
lângă cetatea Alexandriei în pădure, care ţinea în 
mână o funie lângă un copac şi se pregătea să se 
spânzure. Îndată ce au văzut-o tovarăşii mei, au prins-o 
şi voiau să-şi bată joc de ea. Dar eu le-am spus: 

— Daţi-i pace, să vedem ce are de gând. 

Şi am întrebat-o: 

— Ce-i cu tine, fată? 

Iar ea a răspuns: 

— Văd că voi sunteţi hoți. Deci vă rog pe voi să 
mă omorâţi, aici, căci nu mai vreau să trăiesc. Iată, 
dacă nu soseaţi voi, cu funia asta eram gata să mă 
spânzur. 

— Dar de ce? 

— Un băiat de bun neam a vrut să mă ia în 
căsătorie. Dar acum nu mai vrea să mă ia pe mine pe 
motiv că sunt săracă; iar el are avere multă şi de aceea 
vrea să ia pe o alta, bogată, asemenea lui. 

— Şi ce ţi-a zis mirele tău? 

— Mi-a spus că dacă nu am o sută de galbeni de 
aur nu mă ia. Şi eu am numai patru, că mama mea 
este văduvă şi săracă. 

Atunci mie mi s-a făcut milă foarte tare de 
frumuseţea şi tinereţea ei şi am zis către tovarăşii mei: 

— Măi, daţi fiecare dintre voi câte cinci galbeni. 

Iar eu i-am dat o sută, şi aşa cu toţii i-am făcut 
fetei 250 de galbeni pe care i-am dat în mână, 
zicându-i: 

— Du-te, copilă, cu Dumnezeu şi să ai parte de o 
căsătorie fericită, numai ai grijă ca în rugăciunile tale 
să nu ne uiţi nici pe noi! 

Atunci biata fată, văzând această întâmplare fe- 
ricită care i-a schimbat necazul în bucurie, a lăcrimat 
ŞI a zis: 

— Să facă Dumnezeu milă cu voi, aşa precum şi 
voi m-aţi miluit pe mine. 

Plecând ea, am zis către însoțitorii mei de 
tâlhărie: 

— Vedeţi, fraţilor, că azi am avut fericita ocazie 
să scoatem un suflet de la moarte? 

Unii din ei au şi plâns de bucurie, că i-am oprit a 
face rău unui suflet deznădăjduit de viaţă. Apoi am 
aflat că, ducându-se ea la Alexandria şi vestind 
tânărului că are atâţia galbeni, acela o ruga să meargă 
după el, şi aşa s-au făcut toate după dorinţa lor. 

Altădată, mergând noi prin văile munţilor, am 
găsit o altă femeie tânără, care abia se ținea pe picioa- 
re şi plângea cu amar, că era gata să moară de foame. 

Şi am întrebat-o: 

— Ce-i cu dumneata pe aici? 

Iar ea, căzând în genunchi, a început a spune aşa: 

— Domnilor, nu vă cunosc, dar vă rog dacă aveţi 
o bucăţică de pâine, daţi-mi, căci altfel mor de foame. 
Sunt şapte zile de când nu am gustat nimic, nici apă şi 
nici hrană. Soţul meu este căpitan de vapor şi a 
pierdut corabia într-o furtună, dar el a scăpat viu. Insă 
l-au condamnat la închisoare pe viaţă, învinuindu-l că 
n-a condus bine corabia şi că de aceea a pierdut 
încărcătura în valoare de 5000 de galbeni. Și aşa pe 
soțul meu l-au ridicat şi toată averea noastră a fost 
luată. Încă şi pe copiii noştri i-au luat. Iar eu de abia 
am scăpat cu fuga de n-am căzut în mâinile lor. 

Aşa am venit în pustia aceasta rugându-mă lui 
Dumnezeu ca ori să mor aici, ori, de este voia Lui să 
mai trăiesc, să facă milă cu mine şi, cu judecăţile pe 
care le ştie, să facă minune cu mine ca să scap cu zile 
şi să nu mă închidă şi pe mine pe toată viața. Așa 
m-am rugat, fiind hotărâtă mai bine să mor aici de 
foame şi de sete, decât să merg în cetate, unde ştiu ce 
mă aşteaptă. 

Deci, văzând primejdia în care a căzut această 
familie, am zis către acea femeie necăjită: 

— Femeie, cât ai zis că a pierdut soţul tău? 

— Ca la 5000 de galbeni, a spus ea. 

— Hai cu noi! 

— Nu pot merge, căci, după cum vedeţi, am slăbit 
foarte mult de foame şi de sete. 

Atunci i-am dat să mănânce pâine şi să bea apă. 
Iar după puţină odihnă întărindu-se, încet-încet a mers 
cu noi până la peştera noastră tâlhărească. Însă ea 
foarte se temea, neştiind ce hotărâre vom lua asupra 
ei. Când am ajuns la peşteră, ea a căzut în genunchi la 
rugăciune către Dumnezeu, apoi a zis către noi: 

— Vă rog, fraţilor, să vă fie milă de mine, căci 
vedeţi în ce necaz sunt. 

Atunci eu i-am zis: 

— Femeie, eu sunt căpetenie peste banda aceasta 
de hoți. Priveşte la vasul aceasta plin cu bani de aur. 
Ia-ţi de aici 5000 de galbeni. 

Iar femeia uimită, neavând în ce-i pune, şi-a luat 
basmaua de pe cap şi, numărând banii, i-a pus în ea. 
Apoi i-am dat pâine să se hrănească şi, scoțând-o până 
aproape de cetate, ne-am despărțit de ea, spunându-i: 

— Du-te, femeie, şi plătește ceea ce datorați 
statului şi scoate-ţi soţul, copiii şi averile voastre. 

Aceasta, sfinte părinte, a fost în viața mea a treia 
faptă bună făcută cu femeile. Altă dată, mergând cu 
ceata mea de tâlhari prin pustie ca să ne ascundem 
prăzile ce le făcusem, am întâlnit doi oameni, fraţi de 
mamă după spusa lor. Acești oameni erau numai în 
cămaşă, desculți, cu capetele goale şi foarte trişti. Eu, 
văzându-i, i-am întrebat: 

— Unde mergeţi voi așa prin pustia aceasta? 

Iar ei au zis: 

— Domnule, noi am avut sub paza noastră averea 
unui mare dregător împărătesc. Şi fiind noi paznicii 
acelui aur, într-o noapte a venit o ceată de hoţi, au 
spart casa dregătorului care tocmai atunci era plecat și 
au luat acea avuţie în valoare de 10.000 de galbeni. 
Când a venit boierul a dat vina pe noi, spunând că am 
fost complici cu acei hoţi la prădarea averii lui. Iar 
noi, văzând primejdia în care am căzut, am fugit, ca 
să nu ne ia în stăpânire şi să ne pedepsească cu amare 
chinuri şi închisoare. 

Atunci eu le-am spus: 

— Intoarceţi-vă înapoi, căci pe boierul acela îl 
ştiu eu (căci ei fuseseră hoţii care l-au prădat) şi o să-l 
facem să-şi găsească toate lucrurile care i s-au furat, 
dar cu condiţia să vă dea vouă pace. 

Ei au zis: 

— Noi, domnule, nu ne mai întoarcem, căci am 
auzit că acel boier vrea să ne piardă cu moartea. 

— Nu vă temeţi, le-am zis. Haideţi cu noi! 

Și aşa ei au prins curaj și s-au întors. lar când a 
înserat, ne-am dus cu ei la boier şi i-am spus: 

— Ştii cine te-a prădat? 

— Nu. 

— Noi, pe care ne vezi. Apoi am adăugat: lată 
lucrurile tale şi banii tăi. Ia-le şi să ştii că dacă vei 
pedepsi pe aceşti oameni nevinovaţi, apoi vom veni 
când nici nu gândeşti şi îți vom lua şi averea şi viaţa. 

Şi aşa acela cu jurământ a făgăduit că nu-i va 
pedepsi pe acei oameni nevinovaţi, care adormiseră 
tocmai în vremea când noi am prădat pe acel boier. 

După o vreme, Sfinte Părinte Pafnutie, am căzut 
şi noi în mâna stăpânitorilor, că aşa este viaţa de 
tâlhar. Ceata s-a desfiinţat și eu am fost bătut şi 
schingiuit. Am dat înapoi pe cât am putut din cele 
furate şi fiindcă nu făcusem în viața mea moarte de 
om, am scăpat cu 20 de ani închisoare. După o vreme 
a fost o oarecare grațiere şi mi s-au mai scăzut din ani 
şi aşa am venit şi eu la casa mea având vârsta de peste 
50 de ani. 

Şi văzând că nu am cu ce trăi, fiind foarte sărac, 
m-am apucat să cânt şi eu din cimpoi pe la nunți, căci 
ştiam bine să cânt din tinereţile mele, ca să-mi câştig 
astfel pâinea cea de toate zilele. Şi aşa până azi îmi 
petrec zilele cu soția mea, cu care, după ce am venit 
de la închisoare, m-am sfătuit să trăiesc în curăţie, ca 
fraţii, ea învoindu-se bucuroasă la acest lucru, fiind 
femeie cu frica lui Dumnezeu. La sfânta biserică 
mergem, din toată sărăcia noastră facem puţină 
milostenie şi, pe cât putem, ne rugăm şi postim. Iată, 
sfinte părinte, aceasta este petrecerea noastră pe acest 
pământ. 

Atunci Sfântul Pafnutie a zis: 

— Frate, lasă cântările acestea lumeşti care strică 
sufletele multora şi hai cu mine la călugărie, iar pe 
soţia ta du-o la o mănăstire de călugăriţe. 

Auzind ei de la sfântul bătrân aceste cuvinte, cu 
mare bucurie s-au făgăduit să facă cele poruncite lor. 
Şi nu după multă vreme, cimpoiașul Ioan — căci aşa îi 
cra numele — a venit în pustie la sfântul stareț. Iar 
acesta l-a pus într-o peşteră aproape de el şi l-a învăţat 
cum să se roage, dându-i o Psaltire în mână spre a o 
citi ziua şi noaptea. Iar hrana cea de trebuință o dată 
pe zi O primea de la bătrânul. 

Aşa fericitul Ioan cimpoiaşul a petrecut în sfânta 
pustnicie 15 ani, după care, văzându-șşi cu 40 de zile 
mai înainte sfârșitul, s-a mai spovedit o dată de tot ce 
preşise, s-a împărtăşit din mâna starețului celui sfânt 
cu Preacuratele Taine ale lui Hristos şi, adormind în 
Domnul ca un fericit sihastru, s-a dus să se 
odihnească cu sfinţii lui Dumnezeu întru desfătarea 
cea negrăită şi veşnică. 


CUVÂNT LA ÎNCEPUTUL 
POSTULUI MARE, 
DIN ANUL 1984 


Preacuvioase părinte stareţ, preacuvioși părinţi 
şi fraţi. 

Mai întâi suntem datori să mulțumim, din toată 
inima şi din toată puterea noastră, Preasfintei și de 
viaţă făcătoarei Treimi, Dumnezeului nostru, Preasfin- 
ici Născătoare de Dumnezeu şi pururea Fecioarei 

Maria și la toţi sfinţii cei plăcuţi lui Dumnezeu, care 
se roagă pentru mântuirea noastră, că am ajuns şi anul 
acesta la poarta Sfântului şi Marelui Post al 
Patruzecimii. 

Ca să vă daţi seama cât de veche este porunca 
postului, voi aduce în mijloc cuvintele Marelui Vasile, 
care zice aşa: „Cucereşte-te, smereşte-te, omule, în 
faţa bătrâneţii postului, că de o vechime cu lumea este 
el!” Cea mai veche poruncă dată de Dumnezeu 
omului este porunca postului. De aceea nu figurează 
în cele zece porunci, că s-a dat mai înainte de cele 
zece porunci cu 4108 ani, cât a fost de la zidirea lumii 
până când s-a suit Moise pe Muntele Sinai să 
primească tablele Legii. 

Căci a zis Dumnezeu lui Adam în Rai: Din toți 
pomii Raiului să mâncaţi, iar din pomul cunoștinței 
binelui şi răului să nu mâncaţi, căci dacă veţi mânca, 
cu moarte veți muri. 

Aţi auzit poruncă de post înainte de a fi rana? 
Înainte de a greşi Adam, i s-a dat ca doctorie postul. 
Să nu mâncaţi. Ce înseamnă? Post din cutare pom. 
Deci cea mai veche poruncă din toate poruncile date 
de Dumnezeu omului este porunca postului. De aceea 
zice dumnezeiescul Vasile: „Fiindcă n-am postit, am 
ieşit din Rai şi am fost izgoniți de acolo. Să postim ca 
să intrăm iar în Rai”. 

Postul este legiuit în Legea Veche în multe părți 
şi obligatoriu. Cei mai mari sfinţi ai lui Dumnezeu au 
postit foarte mult. Moise a postit 40 de zile şi 40 de 
nopți când a primit Tablele Legii; Ilie iarăși a postit şi 
a legat cerul trei ani şi şase luni; Daniel a postit în 
proapa leilor şi dinţii lor nu s-au atins de dânsul. 

Proorocul David auziți ce zice: Genunchii mei au 
slăbit de post şi trupul meu s-a istovit de lipsa 
untdelemnului..., că cenuşă ca pâinea am mâncat şi 
băutura mea cu plângere am amestecat-o şi celelalte. 

Vei auzi şi la Isaia și la Ieremia şi la Proorocul 
loil, care zic aşa: Vestiți post, vestiți vindecare. Să 
iusă mirele din aşternulul său şi mireasa din cămara 
sa! Aici arată că postul se face şi cu curăţie. 

În Legea Darului, pecetea tuturor proorocilor a 
fost Sfântul loan Botezătorul, care a trăit numai cu 
ucride şi cu miere sălbatică. Legea şi proorocii sunt 
până la loan. De aici începe propovăduirea Evan- 
pheliei lui Hristos, Care, mai înainte de a începe 
misiunea Sa pe pământ, S-a dus în pustia Carantania 
şi a postit acolo 40 de zile şi 40 de nopţi, ispitindu-Se 
de diavol. 

Postul l-a legiuit nu numai Mântuitorul, ci şi 
apostolii. Auziţi pe Pavel: Întru postiri, întru înfrâ- 
nări, întru privegheri, întru rugăciuni... Şi arată că 
totdeauna când mergeau la propovăduit, ei se înarmau 
cu postul şi cu rugăciunea. 

Dar ce să zicem de milioanele de monahi şi 
monahii, care au înfiinţat mănăstirile din jurul Ierusali- 
mului, din Egipt, apoi din Sfântul Munte şi mănăstirile 
din marea Rusie şi din toate ţările ortodoxe, în care 
s-a pus tipicul şi rânduiala canonică pentru celelalte 
posturi. 

Trebuie să ştiţi că postul, având originea lui încă 
din Rai şi din Legea Veche şi din Legea Darului, 
având tradiţie evanghelică şi apostolică, el s-a pus în 
dumnezeieştile canoane obligatoriu, cu rânduială 
pentru toată Biserica universală creştină în cele patru 

posturi de peste an, lunea, miercurea şi vinerea și în 
zilele în care se posteşte post negru, cum este ziua de 
29 august, înălțarea Sfintei Cruci şi celelalte. 

Trebuie să ştim însă că cel mai mare post și mai 
însemnat de peste tot anul, este Postul Mare la care 
am ajuns. Acesta-i postul patruzecimii, al proorocilor. 

Ce am a vă spune despre post? Postul nu este de 
un singur fel. El este de două feluri: post trupesc, când 
cineva postește să nu mănânce mult, să nu bea mult şi 
se înfrânează de anumite mâncăruri: de came, de 
brânză, de ouă, dc lapte, de untdelemn şi de altele. Şi 
când cineva se înfrânează cu curăție trupească. Cei 
căsătoriți trebuie să ducă viața curată şi cinstită. 
Acesta-i post trupesc. 

Iar postul duhovnicesc este mult mai înalt decât 
cel trupesc. Pentru că nu ajută nimic postul trupesc 
fără cel duhovnicesc. Şi diavolii postesc şi niciodată 
nu mănâncă, nici nu beau, dar tot diavoli sunt. Nici nu 
se însoară, nici nu se mărită, dar tot diavoli sunt, 
pentru că au inima înaltă, plină de mândrie înaintea 
lui Dumnezeu. Şi Solomon zice: Necurat este înaintea 
Domnului tot cel înalt cu inima şi viclean, aşa cum 
sunt diavolii. 

Deci postul duhovnicesc este acesta: să postim 
şi cu limba, să postim și cu ochii. Limba să nu 
vorbească minciuni, nedreptăţi și cuvinte putrede și 
stricăcioase; ochii să nu privească cele spre sminteală; 
urechea să se înfrâneze de a auzi cântece lumești şi de 
alte feluri; mâna să postească, să nu iscălească zapise 
nedrepte sau pâră, sau să fure ceva, sau să bată pe 
cineva, sau să facă altă nedreptate cu mâna. Piciorul şi 

cl trebuie să postească. Să nu mergem acolo unde sunt 
păcate, să nu ne ducă la răutăți şi la fărădelegi. 

Mintea trebuie şi ea să postească postul cel mai 
mare. Postul ei este să nu primească gânduri spurcate, 
gânduri rele, gânduri de ură pe cineva şi toate 
pândurile care duc la păcat. Toate organele noastre să 
postească de la cele rele, şi atunci şi postul nostru de a 
bca şi a mânca este de mare folos. 

Cine uneşte postul acesta duhovnicesc cu cel 
trupesc, ajunge, cum arată Sfântul Isidor Pelusiotul, 
icoană a toată filosofia. Pentru că el înfrânează şi 
partea exterioară prin post, şi cea dinăuntru, sufletul, 
prin postul duhovnicesc şi, unindu-se aceste două 
feluri de posturi, îl fac pe om icoană şi filosofie a 
tuturor faptelor bune. 

Dar să ştiţi că nu toți pot posti la fel. Acum la 
începutul postului este rânduit de Biserică soborni- 
ceşte, trei zile post negru; cine poate cinci zile, o 
săptămână și mai mult. Dar Marele Vasile — cântarul 
cel mai desăvârşit al cumpenei înfrânării, ochiul 
Bisericii, gura cea de foc a Duhului Sfânt, stâlpul şi 
lumina Sinoadelor Ecumenice, căci canoanele lui au 
fost aprobate în unanimitate de toate sinoadele, pentru 
scumpătatea şi austeritatea lor —, spune aşa: „lar 
măsura înfrânării să se ia după măsura puterii 
fiecăruia”. Este om bătrân, bolnav, este om slab, este 
om nedeprins la post. Acela chiar de posteşte mai 
puţin, să-i pară rău că nu se poate ţine de ceilalți, şi 
prin această smerenie el se ridică unde trebuia să se 
ridice prin fapta bună a postului. 

Stai lângă unul tare cu trupul şi el face 500 de 
metanii şi tu de abia faci 100 sau 50 de metanii, fiind 
bolnav şi slab, dar îți pare rău. Şi acela nu se 
mândrește. Îşi face datoria lui, canonul lui de călugăr 
sau de schimnic. Acesta l-a ajuns din urmă cu 
smerenia inimii. Cine ne învaţă aşa? Sfântul Părinte 
Isaac Sirul, că zice: „Ajunge întristarea minţii şi 
smerenia la monah mai mult decât toată osteneala 
duhului şi a sufletului”. Ai auzit că smerenia îl înalță 
pe om spre Dumnezeu? 

De aceea şi la milostenie, când nu poţi face 
milostenie multă — vorbim de credincioșii de la țară —, 
să-ți pară rău că n-ai făcut, și acea părere de rău te 
ridică exact la măsura celui ce a făcut mari milostenii. 
La toată fapta bună, dacă se smereşte inima, se 
împlineşte cuvântul: inima înfrântă şi smerită, 
Dumnezeu nu o va urgisi. 

Deci Dumnezeu nu se uită numai la postul 
nostru exterior. Se uită dacă avem dragoste, dacă 
avem smerenie, dacă avem părere de rău pentru 
păcatele noastre. Această jertfă este mare; este jertfa 
cea cu duh umilit şi inimă înfrântă primită la 
Dumnezeu. Măcar că și rugăciunea este jertfă, că zice: 
Jerifeşte lui Dumnezeu jertfă de laudă şi dă celui 
Preaînalt rugăciunile tale. Și mă cheamă pe Mine în 
ziua necazului tău şi te voi scoale, şi Mă vei 
preaslăvi, şi celelalte. Dar smerenia este cea mai 
înaltă jertfă. 

Iar dacă vom pune bază numai pe postul trupesc 
şi nu vom avea dragoste, smerenie, umilință, asculta- 
re, tăierea voii şi dacă nu vom avea între noi înțelege- 
re şi bucurie duhovnicească, postul nostru este sterp. 

Ai văzut ce scrie la Levitic? Și va fi ție postul al 
treilea şi al patrulea şi al cincilea şi al şaselea şi al 
zecelea, postire sfântă, va fi ţie de mare folos, dar să 
dezlegați datoriile către alții, să iertaţi pe cei ce v-au 
greşit vouă, să faceți bine celor ce vă urăsc... şi 
celelalte. 

Ai auzit cum este postul primit? Evanghelia de 
ustăzi v-a arătat trei lucruri mari. De ce s-a pus? 
Alcătuitorul Sinaxarului a potrivit evangheliile după 
evenimentele anului tipiconal bisericesc. De ce s-a 
pus astăzi evanghelia care ne arată cum să ne rugăm 
lui Dumnezeu, cum să postim şi cum să facem 
milostenie? Că Mântuitorul, neavând păcat, a postit 
40 de zile şi 40 de nopţi pentru noi şi pentru 
mântuirea noastră, ca să ne dea nouă pildă. 

Domnul ne-a învăţat şi cum să postim. Ce zice? 
Tu, când posteşti, spală fața ta, piaptănă capul tău şi 
nu te arăta oamenilor că posteşti. Aceasta pentru că 
pe vremea Mântuitorului erau foarte mulți farisei şi 
arhierei, cărturari fățamici care se smoleau, stăteau pe 
la colţul uliţelor, posteau şi se rugau să-i vadă lumea 
că-s mari postitori. 

Urâciune era postul lor înaintea lui Dumnezeu, 
că-şi luau plata de la oameni. Nu aşa! Să ne acoperim 
cât se poate în taină postul nostru cu bunătatea inimii 
şi cu dragoste. Aţi auzit pe Sfântul Teodor Studitul 
mai înainte? „Ascultarea şi tăierea voii este cea mai 
înaltă postire din lume”. 

Ascultarea către proiestos, către econom, către 
cei mai mari şi unul față de altul şi fiecare la vremea 
sa este o mucenicie de bună voie şi mare postire, 
pentru că nu face omul voia lui. 

Cartea Sfântului Teodor Studitul atât s-a citit în 
mănăstirea aceasta, de când sunt şi eu pe aici — şi iată 
că cu mila Preasfintei Treimi sunt 55 de ani —, că eu o 
ştiu pe de rost, numai de câte ori am ascultat-o. 

Ai auzit câtă bază pun Sfinţii Părinţi pe tăierea 
voii şi pe spovedania sinceră? „Deci nimeni să nu 
umble în întunericul nespovedaniei!” Vai de acela 
care se duce la mărturisire şi crede că nu-i Dumnezeu 
acolo şi spune ce vrea el, nu ce-a făcut! Altul vine şi 
citeşte pe-o carte, dar ce-a făcut el nu spune. Să nu 
crezi că-L poţi înşela pe Dumnezeu! Că cei ce n-au 
spovedania sinceră, se vădesc singuri, că diavolul îi ia 
şi-i duce după capul lor tocmai prin acea spărtură — că 
nu-s sinceri înaintea lui Dumnezeu — şi-i prăpădeşte! 

Am văzut foarte adesea că cei ce n-au 
spovedanie sinceră o iau într-o parte. Diavolul îl ia de 
acolo de unde a putut şi-l prinde. Pentru că îl duce 
după mintea lui, îi zice: „Nu spune asta la duhovnic!” 

Eu n-am nevoie să vă spovediţi la mine! V-am 
spus de sute de ori că eu nu mai pot. Dar care vreţi să 
veniţi şi cât mai pot eu, să fiți sinceri la spovedanie. 
Pentru că nu sunt eu acolo. Eu când mă duc la 
spovedanie, cât mi-ajută Dumnezeu, cât aş putea mai 
tare mă pârăsc. Pentru că ştiu că mă duc în faţa lui 
Hristos. Și apoi pot să-L mint pe Dumnezeu, Care 
citeşte în inima mea pururea? 

Ce zice Solomon? Ochii lui Dumnezeu sunt de 
milioane de ori mai luminoşi decăt soarele. Ce zice la 
leremia? Jadul este gol înaintea Mea, cum nu şi 
inimile oamenilor? Ce zice Dumnezeu lui lov? Cine 
este care poale să ascundă de Mine sfatul inimii sale? 

Cred eu că Dumnezeu nu ştie viclenia mea, 
răutatea mea? „Măi, dar să nu ştie cutare! Să n-audă 
cutare!” Vai de noi, dacă am ajuns aşa! Vai de 
nenorocirea noastră şi de răutatea noastră! Sfântul 
loan Gură de Aur zice: „Vai de acela care se teme de 
urechile şi de ochii oamenilor!” Dar de urechea lui 
Dumnezeu şi de ochii Lui cine se poate păzi? Te temi 
că va auzi cutare? Că ştie cutare? Dacă faci aceasta ca 
să nu sminteşti, ai un motiv; iar dacă te păzeşti de 
oameni, nu ştie Dumnezeu? Asta-i mare viclenie, 
mare înşelăciune! 

Ca mâine plecăm! Când mă uit la sfinţiile 
voastre aici, îmi aduc aminte de acu 40-50 de ani în 
urmă, câți părinţi buni au fost aici!... Unde sunt 
părinții noştri cei vechi? Nici unul nu mai este! Din 
cei mai vechi, iată mai este Părintele Antonie, 
Părintele Ioil, săracul, care-şi duce crucea lui, până 
Dumnezeu va rândui, aşa cum o duce. Dar din ceilalţi, 
masa întreagă, nu-i mai văd pe nici unul! 

Mâine plecăm şi noi! Ei ne aşteaptă la cimitir, 
trupurile, iar sufletele lor, unde Dumnezeu le-a 
rânduit. Să-i pomenim cu toată dragostea, cu toată 
smerenia. Să ne aducem aminte de ei, de dragostea 
lor, cu care am făcut ascultare, cu care ne sfătuiam, cu 
care am petrecut atâtea zile şi ne mângâiam la 
praznicele mari. Uite aşa la lăsatul secului ne 
sfătuiam. Şi-mi aduc aminte de osteneala lor şi de 
râvna lor de atunci, şi uneori eu stau uimit aşa, câte 
pile mai am, că şi eu sunt bolnav şi bătrân şi putred de 
viu, şi cu inima şi cu dantura şi cu altele. 

Ca mâine trebuie să plec şi n-am făcut nimic 
înaintea lui Dumnezeu, dar îmi aduc aminte de 

dragostea lor şi de credința lor şi nădăjduiesc la 
rugăciunea părinţilor şi a fraţilor, că va face Dumnezeu 
milă şi cu mine, ca celui mai de pe urmă. 

Ce vreau să vă spun, părinţilor? Intrăm în Postul 
Mare. Cât de frumos este în biserică când suntem cu 
toţii! Ne simţim ca în rai, când vezi că toți sunt pe la 
străni, toți în biserică, alţii la sfântul altar. Vă rog din 
toată inima, că întotdeauna v-am spus aşa, să dăm 
mare întâietate şi să avem mare grijă mai întâi de 
sfânta biserică. 

Starețul nostru Ioanichie era bolnav, cu un ochi 
scos de hoţii Baltă, şi stătea cu epitrahilul la gât şi cu 
un ochi citea la Psaltire zi şi noapte. Şi a mai trăit 
vreo patru ani şi mai bine după asta. 

Ne chema la capul lui, când pe mine, când pe 
Părintele Ioil, şi ne zicea: 

— Dragii mei, ia veniţi încoace! Ce-ţi mai face, 
ce nu veţi mai face, dar biserica să nu o lăsaţi! 

Cea mai sfântă grijă a avut de biserică. 
Douăzeci de ani a slujit singur Sfânta Liturghie. 
Douăzeci de ani! Şi venea la noi aici în capul mesei şi 
ne citea cartea Sfântului Teodor Studitul sau alt 
cuvânt şi el trăia cu Sfânta Împărtășanie. Aşa stareţ, 
că-l ştia toată lumea. 

Când vedea un frate tulburat în mănăstire, îi 
zicea: „Dragul meu, n-am nevoie de ascultarea ta! [a 
Psaltirea şi du-te în chilie! Să posteşti trei zile și să 
citeşti trei Psaltiri. Să vezi ce are să-ţi zică gândul! Să 
nu ieşi de acolo până nu te-oi chema eu!” 

Ce metodă dumnezeiască! Fratele, dacă citea la 
Psaltire şi postea în chilie, se trezea, cunoştea ispita şi 
venea şi se mărturisea: „Părinte, nu mă mai duc din 

mănăstire! Părinte, de acum înainte îmi îndrept viața!” 
„Ei, vezi că te-ai trezit? Vezi că era de la vrăjmaşul?” 
incerca să-l aducă înapoi la aşezarea lui duhovni- 
cească, să cunoască că este în ispită. Avea mare grijă 
de fiecare. 

Fraţii mei, dacă n-ar fi oleacă de dragoste şi 
milă unul față de altul, degeaba am sta aici! Suntem o 
familie. Mie așa îmi este de drag când vă văd pe toți 
şi în biserică şi la masă, că văd că Duhul lui 
Dumnezeu este cu voi, şi Maica Domnului care ne-a 
udus aici. De aceea vă rog să fie dragoste, unitate, 
înțelegere şi să vă fie dragă biserica. 

Vor veni mulţi oameni în post, dar vin oamenii 
cu greutățile lor. Eu ştiu, că-s pe front acolo. Vin 
săracii toţi cu cereri, toți cu greutăţi, toți cu necazuri 
şı dau pomelnice. Omul vine şi-ţi aduce aici osteneala 
lui. Vin ca albinele; unul aduce alimente, altul aduce 
bani. Pomelnicele acestea sunt o greutate mare pe 
sufletele noastre! 

În Pravila Mare spune aşa: „Preoţii care nu vor 
pomeni liturghiile sau pomelnicele date de credin- 
cioşi, să fie anatema”, îi: desparte de Hristos. Şi de 
aceea îmi pare bine că veniţi la pomenit. Uite, văd 
preoții la pomenit şi călugării. Veniţi cu toţii la 
pomenit, ca să se ridice povara de pe sufletele noastre. 
Pentru că aici este o lucrare misionară. 

Noi trăim cu venitul credincioşilor, iar ei sc 
mântuiesc prin rugăciunile noastre, ale Bisericii. Este 
o colaborare dintotdeauna a mănăstirii noastre. Aşa şi 
la celelalte mănăstiri din ţară. Toate sunt aşa. Şi cei 
din Sfântul Munte stau acolo şi se roagă. Dar să ştiţi 
că şi aceia sunt ajutaţi tot de credincioşi. 

Deci poporul se mântuieşte prin mănăstiri, prin 
rugăciuni şi liturghii,iar noi suntem ajutați de ei cu 
cele materiale. Apostolul Pavel spune aşa: Dacă voi 
ați primit de la noi cele duhovniceşti — cuvântul lui 
Dumnezeu şi învățătura şi toate celelalte rugăciuni —, 
ce mare lucru este de vom primi şi noi de la voi cele 
trupeşti? Hrana şi îmbrăcămintea. Este clar! 

Ai auzit că şi pe vremea aceea se proceda aşa? 
Apostolii predicau, că vrednic este lucrătorul de plata 
sa, şi poporul îi ajuta pe apostoli. Ce spune la Faptele 
Apostolilor? Veneau cu toate averile şi le aruncau la 
picioarele apostolilor. Şi apostolii au rânduit viaţa de 
obşte: Toate erau ale Bisericii, iar ei zăboveau 
pururea în rugăciune şi în frângerea pâinii, adică în 
împărtăşire. 

Acum aceste obşti, care au rămas tocmai de la 
sfinţii apostoli, se mai găsesc prin mănăstiri. De aceea 
zic aşa: Noi să ne facem datoria. Să iubim Biserica și 
slujbele Bisericii. Care urăşte Biserica, voi auziţi cum 
cântă la antifoane: Cei ce urăsc Sionul, ruşina-se-vor 
de Domnul, că precum iarba de foc, aşa se vor usca! 

Să vă fie dragă Biserica, să veniţi la pomenit şi 
să veniţi la slujbele Bisericii. Că noi ne facem datoria 
şi față de noi la biserică şi față de atâtea mii şi zeci de 
mii de credincioşi care cercetează mănăstirea asta în 
timpul anului. Şi aceasta am vrut să vă aduc aminte şi 
la începutul Postului Mare, pentru că eu sunt şi bătrân 
şi bolnav. Dar am stat cum am putut cu fiecare, că au 
venit săracii pe jos, prin zăpezi. 

Aceasta vă spun: Să iubiţi biserica şi să veniţi cu 
toții la biserică, că de la biserică nu numai că avem 

mântuirea sufletului, dar tot biserica aduce şi venitul, 
şi cu venitul bisericii putem purta toată gospodăria şi 
toate câte trebuie să le îndeplinească administraţia 
pentru nevoile celelalte ale mănăstirii. 

Aceasta v-am spus acum. lar dacă intrăm în 
post, de obicei, după cum spune tipicul, se pune un 
deşteptător, un părinte, care să-i scoale pe frați la 
biserică. Când eram eu clopotar, aşa era: făceam şi 
deşteptarea, băteam şi toaca, trăgeam şi clopotul, iar 
paraclisierul se ocupa numai de altar. 

Îmi spunea starețul Ioanichie: „Du-te şi-i trezeşte 
o dată, mai treci o dată şi apoi, după ce-ai tocat şi ai 
sculat soborul, du-te şi te culcă şi te odihneşte! Ţi-ai 
făcut datoria!” 

Atât de mult ţinea ca acela să nu fie prea obosit, 
că dacă era obosit, săracul, adormea şi el. Trebuie să 
împărțim ascultările cu dreaptă socoteală. Mă duceam 
şi luam blagoslovenie, tocam în tochița de fier, tocam 
împrejur, tocam sus şi trăgeam clopotele şi mă 
duceam şi-i sculam la biserică. Şi mă mai uitam în 
biserică o dată. Şi-mi spunea: „la să-mi dai o listă cu 
cei care n-au fost la biserică!” 

Şi dacă pe listă era unul care a fost bolnav sau a 
fost dus în vreo ascultare departe, nu-i zicea nimic. lar 
dacă vedea că-l chemi o dată sau de două ori şi nu 
vrea să vină, apoi nu-i dădea mâncare. A doua zi 
stătea în genunchi la masă şi nu mânca în ziua aceca 
până seara, ca să ştie. 

Şi de aceea clopotarul sau deşteptătorul, care va 
fi el săracul, dacă scoală şi se duce, are grija asta. Este 
o ascultare sfântă, că-i deşteaptă pe toţi la rugăciune. 
Eu umblam cu un ciocănaș în mână, mi-aduc aminte, 


şi cu un clopoțel. Şi loveam de trei ori cu ciocănelul 
în uşă şi sunam clopoţelul: „Pentru rugăciunile 
Sfinţilor Părinților noştri, Doamne, Iisuse Hristoase, 
Fiul lui Dumnezeu, miluieşte-ne pe noi!” şi el din 
chilie zicea: „Amin”. „Părinte cutare, vremea cântării, 
ceasul rugăciunii” şi mă duceam de la dânsul. 

la citiți la Sfântul Pahomie în secolul IV, cu 
toaca în uşă şi cu clopoţelul. Ia citiți la Sfântul Ioan 
Scărarul! Acum, dacă vine cineva din partea noastră, 
să nu se supere careva dacă va bate în uşă. El vine şi 
îşi face datoria. Trece de la unul la altul. Și sfinţiile 
voastre, care sunteţi mai aproape unul de altul, dacă 
v-aţi sculat: „Părinte, hai la biserică, că a sunat 
clopotul, a tocat! Hai să mergem!” 

Să ne adunăm la biserică, că acolo este masa 
duhovnicească a sufletelor noastre, mai mult decât la 
masa aceasta. V-am adus aminte şi de biserică, pentru 
că, cu nevrednicie, câte zile mai am o scânteie de 
viață, sunt şi duhovnic la mulţi şi am mare datorie să 
vă spun. Să iubiţi biserica și pravila la chilie şi să 
aveţi mare grijă de rugăciunea minţii. 

Cea mai puternică rugăciune care te păzeşte de 
gânduri rele şi de războaie este aceasta: „Doamne, 
Iisuse Hristoase, Fiul lui Dumnezeu, miluieşte-mă pe 
mine, păcătosul!” Ai văzut când ne-am călugărit? 
Ne-a dat metania. Ce-a zis? „lată, fiule, sabia 
Duhului, că eşti dator în toată vremea şi în tot locul să 
zici: «Doamne, lisuse Hristoase, Fiul lui Dumnezeu, 
miluieşte-mă pe mine, păcătosul!»” 

În zadar vei face mii de metanii şi nu ştiu câte 
zile de post şi alte nevoinţe mari, dacă nu-ţi păzeşti 
mintea! Paza minţii şi rugăciunea minţii sunt legate 

una de alta ca trupul de suflet. Și vei vedea că nu 
pătrund în mintea ta gânduri rele şi nici n-ai ispite, 
pentru că unde se aude numele lui Hristos nu poate 
intra satana. Ce spune la Filipeni? Întru numele lui 
lisus Hristos tot genunchiul să se plece, al celor 
cereşti, al celor pământeşti şi al celor de dedesubt. 

Deci dacă ar vibra în mintea noastră rugăciunea 
aceasta, fie călugăr sau mirean închinător, de unde 
eşti, diavolul nu are putere să intre în sufletul acesta, 
pentru că aude numele Dumnezeului celui viu. Şi 
Dumnezeul nostru este foc mistuitor, îi arde pe 
diavoli. 

Dar pentru că se leneveşte mintea noastră şi 
trândăveşte, de aceea suferim atâtea înfruntări şi 
atâtea ispite. Ne răspândim la altele şi uităm 
rugăciunea. Vai de noi! Dacă nu vorbim în mintea 
noastră cu lisus Hristos, ajungem un măturoi al 
vrăjmaşului, batjocură, şi ne duce unde vrea. 

V-am făcut atenţi, că sunteţi mulţi care vă 
mărturisiți şi la mine. Și măcar că eu nu am cu ce mă 
lăuda, că nu fac această rugăciune, dar măcar să vă 
trezesc pe voi, ca prin rugăciunea voastră să mă 
mântuiesc şi eu. 

Și la începutul postului aţi văzut că s-a făcut 
iertarea. Fiţi atenţi, fiecare cu chiliuţa lui. Aceste trei 
zile şi toată săptămâna aceasta mai cu seamă, este 
vreme de linişte. Să nu se vorbească. În tipic spune 
aşa: „Cine va vorbi după Pavecemiţă un cuvânt, să 
facă 50 de metanii”. Aţi ieşit de la biserică, mergeţi la 
chiliuţă. Stai fiecare liniştit în chilia ta; odihneşte-te, 
roagă-te, citeşte. 

Aşa şi credincioşii care aţi avut dragoste să ne 
însoțiți la aceste mari rânduieli şi rugăciuni din 
săptămâna aceasta. Aţi ieşit din biserică, plecaţi la 
odăile voastre. Odihniţi-vă, citiți prin cărți, rugați-vă 
şi nimic mai mult. 

Marţi după slujbă se va pune molitfa de spove- 
danie pentru sobor şi atunci vom spovedi soborul 
mănăstirii. Numai pe părintele Ambrozie îl mai avem 
liber din cei care pot mărturisi, că Varsanufie a intrat 
săracul de săptămână. N-avem duhovnici să se ocupe. 
Sunt bătrâni prea tare şi nu primesc la mărturisire, că 
nu pot. Singur părintele Ambrozie îl mai avem 
duhovnic pentru popor. Cu toate că este atâta popor 
credincios care vine, trebuie dinainte să spunem 
sărăcia noastră. 

Eu cât pot mă ocup şi cu soborul şi cu voi, dar 
numai cât voi putea, că eu am ascultare şi de la 
Sfântul Sinod să lucrez, să scriu şi altele cum v-am 
spus. 

Eu zic aşa, ca şi la începutul acestei predici, să 
mulțumim Preasfântului Dumnezeu şi Preacuratei Lui 
Maici că am ajuns până aici. Să ne ajute Preabunul şi 
Preaînduratul nostru Dumnezeu şi Maica Domnului şi 
toţi sfinţii care se roagă din Biserica biruitoare pentru 
noi, să ajungem şi noi păcătoşii şi la Sfânta Înviere. 
lar dacă vreunul pe drumul acesta până atunci se va 
duce la Domnul, să-i dea Dumnezeu sfârşit bun şi 
mergere uşoară înaintea Preasfintei Treimi. Amin. 


PREDICĂ LA CĂLUGĂRIA 
PĂRINȚILOR DAMASCHIN ŞI VITALIE 
(22 martie 1987) 


Preacuvioase părinte stareţ, preacuvioşi părinţi 
şi fraţi, iubiți credincioşi, 

Iată că, prin rânduiala Preaveşnicului şi Prea- 
sfântului Dumnezeu, Celui în Treime închinat, şi cu 
mijlocirea rugăciunilor Preasfintei Maicii Sale, la 
acest prealuminat praznic al Bunei Vestiri, pe lângă 
podoaba duhovnicească a slujbelor bisericești care 
sunt puse de Sfinţii Părinţi, aţi avut ocazie cu toții să 
luaţi parte la o ceremonie duhovnicească, să-i zicem 
aşa, la o nuntă călugărească şi la un botez călugăresc. 

Acum au depus jurământul şi au primit al doilea 
botez doi părinți din această mănăstire, care până 
acum se chemau unul fratele Dumitru şi unul fratele 
Victorin, iar acum unul se cheamă monahul Damaschin 
şi unul, monahul Vitalie. Aţi auzit cum a decurs 
ceremonia, cum li s-a schimbat numele, cum li s-a 
tuns părul capului, cum Biserica a cântat exact ca la 
Botez: „Câţi în Hristos v-aţi botezat, în Hristos v-aţi şi 
îmbrăcat. Aliluia!” 

Mare este taina! Mare este făgăduinţa! Înfricoşată 
este făgăduinţa! Dar oare numai noi, călugării, o 
avem? Nu, ci şi voi. Toţi o avem de la dumnezeiescul 

Botez. Ai văzut rugăciunea întâi de la Botez, pentru 
lepădare de satana? Auzi ce spune preotul? „Doamne, 
fă pe acesta care s-a botezat ostaş ales al Tău, ca să 
biruiască toate puterile întunericului, cu darul şi cu 
puterea Ta”. 

Da. Toţi suntem ostaşi ai lui lisus Hristos, şi 
bărbaţi şi femei; toți care am luat dumnezeiescul 
Botez, că de atunci ne-am lepădat de satana şi de toate 
lucrurile lui, cum spune, şi am făgăduit să urmăm lui 
lisus Hristos, şi nu numai să urmăm Lui, ci şi să ne 
îmbrăcăm cu Hristos. Auzi ce spune: Câţi în Hristos 
v-aţi botezat, în Hristos v-aţi şi îmbrăcat. Aliluia! 

Vezi? Vine deunăzi o biată creştină din 
Bucovina. „Domnu părinte — aşa vorbesc ei —, vai de 
mine, ne-o intrat în casă o broască cu gura cusută. Şi 
am găsit la țâţâna porții o coadă de cocoș legată cu 
trei verigi”. „Şi ce-i?” „Tare mă tem!” 

Vai de capul nostru! Ne-am îmbrăcat cu Hristos, 
de Care se cutremură cerul şi pământul şi toţi dracii 
din iad, şi ne temem de o broască cu gura cusută. Ce 
creştini suntem noi? O nebună de femeie a prins o 
biată broască şi, în loc s-o lase să mănânce un fir de 
iarbă, i-a cusut gura. Altă nebună se teme de broască, 
că-i cu gura cusută. Unde-i credința noastră? Şi se 
teme că i-a legat o coadă de cocoș. Dar ce poate să-ţi 
facă ţie coada de cocoş şi broasca? Tu, care ai pe 
Ilristos în tine şi nu numai pe Hristos, toată Sfânta 
Treime! N-auzi ce spune Hristos? Eu şi Tatăl vom 
veni la el şi lăcaş la el vom face. Deci în inima 
noastră este Sfânta Treime de la Botez. 

Mare putere am primit şi mari daruri la Botez. 
Dacă am fi ţinut legătura cu Mântuitorul Hristos şi 
dacă ne-am fi lepădat într-adevăr de satana şi de toate 
lucrurile lui, cum am spus la Botez, nu ne-am fi temut 
de nimic. Că auzi ce zice psalmul: Nu mă voi teme de 
fiica de noapte, de săgeata ce zboară ziua, de lucrul 
ce umblă întru întuneric, de întâmplare şi de dracul 
cel de amiază-zi. Şi iarăşi zice Duhul Sfânt: Nu mă 
voi teme de rele, că Tu cu mine eşti. 

Deci să nu ne temem de altcineva, decât de 
Dumnezeu. Dacă ne vom teme de El şi-L vom avea în 
nima noastră şi în mintea noastră şi în gura noastră 
totdeauna, tot iadul n-are ce ne face. Nu cu puterea 
noastră. Noi suntem praf şi cenușă. Cel ce ne întăreşte 
pe noi şi ne păzeşte şi care lucrează prin noi este 
Hristos. 

Aceasta v-o spun, că toți avem făgăduinţa de la 
Botez, iar ceea ce-aţi văzut în seara aceasta, este al 
doilea botez, pe care-l primesc numai monahii. La 
această făgăduinţă, aţi văzut, ei au făgăduit trei sfaturi 
evanghelice. Care? Ascultarea necondiționată până la 
moarte, sărăcia de bună voie şi fecioria, să ducă viaţă 
în feciorie până la ultima suflare, până îl va pune în 
groapă. 

Ai văzut că în toate acestea au declarat că ei au 
venit de bună voie. I-a întrebat părintele stareț: „De 
bună voie ați venit?” „De bună voie”. „Nu de vreo 
nevoie ori silă?” „Nu”. „Veţi răbda în mănăstire 
foame şi sete şi ocară şi durere şi boală și toate?” 
„Aşa, Dumnezeu să-mi ajute, cinstite părinte!” Vom 
răbda! 

Iar când au spus aceasta, în faţa lor era Evan- 
ghelia lui Hristos şi era aici Sfânta Treime şi Maica 
Domnului şi îngerii păzitori care au auzit. 

Deci nici noi să nu uităm făgăduinţele noastre, 
nici voi să nu uitaţi ce ați făgăduit la Botez când aţi 
zis: „Mă lepăd de satana şi de toate lucrurile lui”, 
când a zis naşul pentru voi Crezul. V-am spus de 
atâtea ori când veniţi acolo, când faceţi pomelnic, cel 
mai mare neam pe care îl aveţi pe lume nu-i tata şi 
mama sau sora sau fratele sau bărbatul sau soţia sau 
nora sau ginerele sau copiii. Nu! Cel mai mare neam 
pe care îl aveţi este preotul care v-a botezat şi al 
doilea naşul de botez. 

Prin aceste două persoane noi ne-am făcut la 
Botez fiii lui Dumnezeu după dar, că după fiinţă este 
numai Hristos. N-aţi văzut voi? Preotul administrează 
taina dumnezeiescului Botez cu atâta grijă, sfințește 
apa, face lepădările de satana, afundarea şi pe urmă 
scoaterea şi ungerea cu Sfântul şi Marele Mir. El toată 
răspunderea Sfântului şi dumnezeiescului Botez o ia 
asupra lui. Iar al doilea martor după el este naşul de 
botez, care-i garant că acel copil s-a botezat. 

Oare copilul ştie că-l botezi atunci? Sau are el 
credință? Nu. Dar Biserica, când a pus botezul 
pruncilor, nu l-a pus fără de temei. Că Scriptura 
spune: În baza a doi sau a trei martori se reazemă tot 
adevărul (Matei 18, 16). Care sunt martorii noştri la 
Botez? Întâi este preotul care ne-a botezat, al doilea 
este naşul de botez şi al treilea sunt părinţii copilului. 

Deci totdeauna v-am spus, când faceţi pomelnic, 
dacă-l faci acasă, te gândești: „Măi, ce preot m-a 

botezat pe mine?” Dacă-i mort şi faci la morţi, pe el îl 
pui. Dacă-i viu şi faci la vii, pe el îl pui întâi. Ce este 
naşul? Păi naşul şi preotul sunt cele mai mari neamuri 
din lume, rudenii spirituale. Copilul când se naşte, se 
naşte cu satana în inimă, cum arată Sfântul Marcu 
Ascetul în legea-duhovnicească şi atâţia sfinţi, pentru 
două păcate mari. Care? Întâi este păcatul protopă- 
rinților, al lui Adam şi al Evei, căderea din ascultarea 
lui Dumnezeu. Și al doilea este păcatul zămislirii 
părinţilor. N-auziţi voi de mii de ori în biserică, că 
intru fărădelegi m-am zămislit şi în păcate m-a născul 
maica mea? 

Vezi? Pentru aceste două păcate mari copilul 
este lipsit cu totul de Împărăţia Cerurilor până la 
Botez. Este came şi sânge. Ce zice dumnezeiescul 
Evanghelist Ioan? Zice aşa: Ce se naşte din trup, trup 
este. Ce se naşte din Duh, duh este. Biserica este 
mama noastră spirituală, care ne-a născut pe noi la 
Botez din apă şi din duh, şi acest Botez a cerut 
Mântuitorul de la toată lumea. 

Când a venit Nicodim la El noaptea, unul din 
învățații iudeilor, și Îl întreba: „Ce să fac ca să mă 
mântuiesc?”, Mântuitorul i-a spus: De nu se va naşte 
cineva din nou, nu poate să se mântuiască. Şi atunci, 
acela fiind destul de mare bărbat şi învăţat în legea 
iudaică, L-a întrebat: Cum poate omul să se nască din 
nou? Să intre în pântecele maicii lui, din nou, bătrân? 
Şi-i zice Mântuitorul: Tu eşti învățătorul lui Israel, şi 
aceasta nu ştii? De nu se va naşte cineva din apă şi 
din duh, nu poate să intre în Împărăţia Cerurilor! De 
aceea s-a pus Botezul şi al pruncilor şi al bătrânilor, 


86 NE VORBEŞTE 


să se nască din apă şi din duh. Altfel nu pot intra în 
Împărăţia Cerurilor. 

Aceasta am spus-o pentru voi, credincioşii, care 
sunteţi veniţi la praznicul Bunei Vestiri, fiindcă şi voi 
cu toții aveţi făgăduință înfricoşată de la Sfântul 
Botez; iar ce aţi văzut în seara aceasta este al doilea 
botez, care îl iau călugării, după ce fac atâta ascultare 
în mănăstire şi tăierea voii. Ei depun din nou 
jurământul şi se nasc din nou, se îmbracă cu Hristos 
din nou şi până la moarte vor duce crucea spirituală a 
lui Hristos, adică toate necazurile, toate supărările, 
toate durerile pentru dragostea lui Iisus Hristos. 

Aţi auzit ce spunea Apostolul când s-a citit: 
Luaţi toate armele lui Dumnezeu, ca să puteți sta 
împotrivă în ziua cea rea. Şi toate isprăvindu-le, să 
staţi. Şi apoi arată care sunt armele duhovniceşti pe 
care le luăm la Botez şi care le iau călugării a doua 
oară la botez. Ai văzut? Mijlocul încins, îmbrăcân- 
du-vă cu platoşa dreptății. Încălţăminte în picioare. 
Pavăza credinței, cu care veți putea stinge toate 
săgețile vicleanului cele aprinse. Pe urmă dragostea, 
care se ia prin rugăciune. Ai auzit ce spune proorocul 
David? Doamne, pus-ai arc de aramă în brațele mele. 
Când? Când ridicăm noi mâinile la cer sau la 
rugăciune în casa noastră. Să nu ridicăm numai 
mâinile, că nu sunt braţele noastre arc de aramă, dacă 
mâinile-s la cer şi mintea la diavoli, pe pământ. Când 
ridicăm mâinile la rugăciune, să fie ridicată şi mintea 
noastră la Dumnezeu. Că aceasta este rugăciunea: 
suirea minţii către Dumnezeu sau vorbirea minţii 
noastre cu Dumnezeu. Când noi ne rugăm cu toată 

mintea şi cu toată inima, atunci braţele noastre sunt 
arc de aramă împotriva satanei, deoarece căpătăm 
ajutor de sus şi nimeni nu poate să ne biruiască. 

Şi a zis după aceasta: Luaţi coiful mântuirii şi 
sabia duhului, sau trâmbiţa, care trebuie să o aibă un 
ostaş duhovnicesc. Iar Sfântul Efrem zice: „Ia citirea 
Sfintelor Scripturi, că precum trâmbiţa în vreme de 
război trezeşte inima ostaşului să înainteze, aşa este 
Sfânta Scriptură, care trezeşte mintea creştinului când 
o citim”. 

Dar când începeţi a citi dumnezeiasca Scriptură, 
n-o citiți aşa, ca pe oricare altă carte. Nu! Aşa ne 
învață Sfinţii Părinţi: „lei Biblia, zici Tatăl nostru, 
faci trei metanii, faci Sfânta Cruce de trei ori asupra 
Bibliei şi pe fața ta. Săruţi Biblia şi zici aşa: Doamne, 
descoperă ochii mei, şi voi cunoaște minunile din 
Legea Ta! Şi iarăşi: Doamne, arată-mi mie cele 
nearătate şi cele ascunse ale înțelepciunii Tale, 
pentru că Biblia este plină de Duhul lui Dumnezeu şi 
noi ne rugăm să ne deschidă Dumnezeu ochii minţii, 
să înţelegem ceea ce citim şi să mulțumim lui 
Dumnezeu”. 

N-a numit Sfântul Efrem citirea Scripturilor 
trâmbiţă, ci trâmbiţe ale Duhului Sfânt. Cum? Că în 
Sfânta Scriptură nu-i numai o trâmbiță. Nenumăratele 
învățături ale Duhului Sfânt, toate sunt trâmbiţe, să ne 
trezească pe noi,. creştinii. Şi când citim în Sfânta 
Scriptură, să nu citim ca să treacă timpul, ci să luăm 
aminte, căci cuvântul lui Dumnezeu nu are margini în 
înțelegerea lui duhovnicească. 

Şi dacă citeşti ceva în Scriptură cu luare aminte, 
şi dacă diavolul te duce la îndoială şi ți s-ar părea că 
ar fi ceva nedrept, nu căuta să iscodeşti mai departe, 
că aşa s-au rătăcit sectarii. S-a umplut lumea de secte. 
Numai în Europa sunt câteva sute de secte. De aceea, 
că au luat Biblia după capul lor. Nebuni! Dacă eu nu 
ştiu să înot, de ce să mă bag într-o apă adâncă, într-o 
mare? Este de vină marea sau apa adâncă? Un râu 
care curge repede este de vină, dacă eu, ca un nebun, 
m-am aruncat într-însul fără să ştiu a înota? Aşa 
păţesc toţi sectarii şi toți creştinii cei neiscusiţi care se 
bagă în Sfânta Scriptură cu înţelegerea lor. 

Nu-i de vină Scriptura că s-au înecat atâţia 
nebuni şi atâtea secte s-au făcut! Nebuni sunt cei care 
iscodesc Scriptura mai presus de puterea lor. Auzi ce 
spune Sfântul Grigorie de Nyssa: „Nu spargeţi oasele 
Scripturii, având dinţii înţelegerii de lapte”. Ca şi cum 
i-ai da unui copil de clasa I lecţii de universitate. Aşa-i 
şi cu Sfânta Scriptură. Nu te băga! Sunt locuri foarte 
adânci. Şi cei mai mari din sfinţi au ocolit locurile 
cele grele, pentru că este înțelepciunea lui Dumnezeu. 

Sfânta Scriptură este o fântână fără fund. Dar 
eu, dacă mi-e sete, şi mă duc tare însetat la o fântână, 
beau toată fântâna? Ori mă dau cu capul jos în fântână 
ca să beau apă? Nu! Scot întâi cu ciutura şi din ciutură 
iau cu cana şi din cană iau cu paharul şi beau şi mă 
răcoresc. Şi fântâna rămâne curată şi eu m-am răcorit. 
Aşa-i Sfânta Scriptură. Unde nu înţelegi, du-te şi 
întreabă preotul: „Uite, părinte, am găsit în Scriptură 
aşa, şi parcă ceva-i rătăcit, ceva nedrept”, că preotul a 
învăţat teologie, şi îndată te îndreaptă. Că zic Sfinţii 
Părinţi: „Cine vrea să se mântuiască, cu întrebarea să 

călătorească”. Sfatul bun te va păzi și cugetul drept te va 
apăra. Şi frate pe frate ajutorându-se şi sfătuindu-se, 
sunt ca o cetate bine întemeiată şi ca o împărăție 
nebiruită. 

Nu te băga în Scriptură dacă nu cunoşti adânci- 
mea ei. Şi dacă vrăjmaşul te duce la îndoială: „Măi, 
parcă ar fi aici ceva nedrept!”, tu zi aşa: „Eu sunt 
prost şi nu înțeleg! Soarele luminează, dar nu lumi- 
nează pentru cei orbi care nu văd. Eu sunt orb cu 
mintea!” Că aşa fiecare se luminează din Scriptură, pe 
măsura curăţiei minţii şi a inimii lui. 

Iată, dacă am sta mâine cu toţii în faţa soarelui, 
şı ar fi soarele la amiază, şi unu-i cu un ochi, altu-i cu 
amândoi, altul este miop, altul zăreşte numai oleacă 
cu amândoi ochii, fiecare se împărtăşeşte din lumina 
soarelui după măsura puterii lui cea văzătoare. La fel 
şi cu mintea. După măsura în care ne-am curăţit 
mintea și inima, putem înţelege Scriptura. Că de aici 
s-au făcut atâtea nenumărate secte şi neghine ale 
satanei şi strică toată înțelegerea Scripturii cu minţile 
lor stricate şi nebune. S-au băgat în Scriptură şi n-au 
avut povăţuitor ca să le-o tâlcuiască şi să o înțeleagă. 

Apoi, dacă diavolul îţi zice ţie: „Este ceva ne- 
drept în Scriptură”, spune-i şi tu cuvintele Scripturii. 
Ce zice Duhul Sfânt? Credincios este Domnul întru 
toate cuvintele Sale şi cuvios întru toate lucrurile 
Sale. Şi iar zice: Cuvintele Domnului, cuvinte curate, 
argint cu foc lămurit, ispitit şi curățit de şapte ori. 

Unde să-mi mai rămână mie îndoială, când cu- 
vintele Domnului sunt cuvinte curate, argint cu foc 
lămurit şi ispitit şi curăţit de şapte ori. 

Dar să revenim la cuvântul nostru. Odată ce 
te-ai călugărit nu mai ai mamă, nu mai ai tată, nu mai 
ai soră, nu mai ai frate, nu mai ai prieteni, nu mai ai 
nimic. Ai pe Hristos şi ascultarea de El. Dar ce datorie 
mai au călugării față de tata, de mama și de rudenii? 
Au două datorii. Care? Să se roage lui Dumnezeu 
pentru ei şi, dacă le cer ajutorul, să-i povăţuiască. Dar 
ca să mai asculte de tată sau să mai aibă grijă de ce 
face mama acasă sau sora sau copilul, aceea este drept 
lucrare diavolească! 

Tu, care te-ai răstignit cu Hristos, cum te mai 
tragi înapoi să ai grijă ce face mama, tata sau soţia sau 
copilul sau fratele. Cea mai mare înşelăciune şi cea 
mai mare nebunie. N-ai văzut că a venit la Hristos 
unul şi-L ruga: Doamne, dă-mi voie să mă duc să 
îngrop pe tatăl meu. Ce i-a spus Hristos? Lasă morții 
să-şi îngroape morții lor şi tu urmează-Mi Mie. 

Ce-a zis lui Lot îngerul, când ieşea din Sodoma: 
Mântuind, mântuieşte-te în Toar, şi nu te uita înapoi. 
Ce-a păţit soția lui Lot că s-a uitat înapoi? Deci, odată 
ce te-ai făcut călugăr, nimic nu mai ai, decât pe 
Hristos şi crucea Lui până la moarte. Să-L iubeşti pe 
El şi pentru dragostea Lui să rabzi toate necazurile şi 
pururea să fii cu ochii minţii la patimile, la scuipările, 
la bătăile, la ocările şi la răstignirea Domnului nostru 
lisus Hristos, ca să zici cu Pavel: Că pentru Iisus 
Hristos, eu m-am răstignit lumii şi lumea s-a răstignit 
mie. N-ai de ce te mai uita înapoi. 

lar voi, părinţi, care aveţi copii, şi dacă cumva 
unul se trage la mănăstire, să nu-l opriţi, că-i o crimă 
mare. Chemarea la mănăstire este o vocaţie în inima 
copilului, de mic sau mai mare. Este o chemare de 

sus, şi tu, dacă îl opreşti, stai împotriva lui Dumnezeu. 
Auzi ce spune Sfântul Ioan Postnicul: „Părinţii care 
vor opri copiii să se ducă la mănăstire, nici la moarte 
să nu li se dea Împărtășanie”. Aşa-i de mare păcat, 
dacă Dumnezeu vrea să cheme din familia ta un copil 
la mănăstire, şi tu zici: „Dragul mamei, însoară-te, 
mărită-te, că am avere, că cutare, că aceea-i frumoasă, 
că acela-i bogat”. Te face diavolul avocat cât poate 
mai tare, ca să întorci sufletul acela de pe calea lui 
Ilristos. Să nu faceţi asta, că-i crimă şi ucidere. 

Dacă Dumnezeu trezeşte unul din familia 
voastră, să aveţi mare bucurie. Un călugăr, dacă 
slujeşte lui Dumnezeu aşa cum a făgăduit, prin el se 
mântuiesc până la al şaptelea neam din neamul lui. Şi 
este o mare fericire să aveţi unul în slujba lui 
Dumnezeu în mănăstire. 

V-am vorbit aceasta, că şi voi aveţi făgăduinţă 
de la Botez şi noi avem de două ori făgăduinţă, cei 
care ne-am făcut călugări. Să ne ajute Preasfântul 
Dumnezeu şi Preacurata Lui Maică, să nu uităm 
cc-am făgăduit la Botez, ce-am făgăduit la călugărie, 
şi după puterea noastră să împlinim, ca să ne putem 
mântui. Amin. 


PREDICĂ LA CĂLUGĂRIA PĂRINŢILOR 
MACARIE, IOANICHIE ŞI IACOV 


(1988) 


lată că, cu mila şi cu îndurarea şi cu pronia 
Preamilostivului şi Preaveşnicului Dumnezeu şi prin 
mijlocirile Preasfintei Născătoare de Dumnezeu şi 
Pururea Fecioarei Maria, în seara aceasta am avut 
ocazie cu toții să luăm parte la o mare ceremonie 
duhovnicească, în care trei frați de-ai noştri s-au făcut 
ostaşi ai marelui Împărat Hristos. Toată viaţa lor nu le 
trebuie o altă învățătură, decât să nu uite ce au auzit în 
scara aceasta din gura părintelui stareţ: „Lepădarea de 
lume, lepădarea de tată, de mamă, de soră, de frate, de 
prieteni, de moşii, de casă, de averi şi de toate grijile 
lumii”, 

Aţi auzit dumnezeiasca Evanghelie ce zice: Cel 
ce iubeşte pe tatăl său, sau pe mama sa, Sau pe fratele 
său, Sau pe sora sa, sau moşie, sau casă, sau holde, 
sau vii, sau prieteni, nu este Mie vrednic! Dumnezeu, 
Care ne-a făcut şi ne-a dat viaţă şi suflare şi minte şi 
toate însuşirile, Acela trebuie iubit mai presus de toate. 
Acela ţine în mână toate împărăţiile lumii şi toate 
victăţile din cer şi de pe pământ. De aceea în Decalog, 
în porunca întâi, cu mare dreptate zice: Să iubeşti pe 
Domnul Dumnezeul tău din toată inima ta, din tot 

cugetul tău şi din toată puterea ta. lar când zice de 
aproapele, pune măsură dragostei tale, ca pe tine 
însuţi. Deci suntem datori să iubim pe Dumnezeu fără 
margine, fără graniță, iar pe aproapele numai ca pe 
mine. 

Dacă vreau eu să mă mântuiesc, şi ţie îți doresc 
mântuirea; iar dacă tu nu voieşti, n-am voie să te 
iubesc pe tine mai mult decât pe Dumnezeu. Aţi auzit 
cum s-a cântat la Apostol? Exact ca la Botez: Câţi în 
Hristos v-aţi botezat, în Hristos v-aţi şi îmbrăcat. 
Aliluia! Aţi auzit nu numai când s-a citit Apostolul şi 
Evanghelia de la Botez, ci şi tunderea şi schimbarea 
numelui după rânduiala tuturor dumnezeieştilor 
părinţi: Sfântul Efrem Sirul, Sfântul loan Gură de 
Aur, Sfântul Simeon Tesaloniceanul, Sfântul Teodor 
Studitul şi atâţia alţii. 

Călugăria este al doilea botez. Dar acum când 
s-au făgăduit aceşti trei fraţi ai noştri cărora li s-au 
schimbat numele, nu s-au făgăduit numai în fața 
voastră. În chip nevăzut a fost Preasfânta Treime şi 
este aici de faţă în veci, şi Maica Domnului şi toți 
îngerii și toţi sfinţii. În ziua cea mare a Judecăţii nu 
putem zice: „Doamne, am uitat ce am făgăduit, sau 
n-am făgăduit”. Nu trebuie să uităm că n-am făgăduit 
oamenilor, ci lui Dumnezeu. 

De aceea călugăria, după rânduiala ei, este mai 
mare ca împărăţia lumească. Auziţi ce zic dumneze- 
ieştii părinţi: „Mai mare ruşine de o mie de ori este ca 
un călugăr să lase călugăria şi să se facă împărat, decât 
împăratul să lase împărăţia şi să se facă călugăr”. Este 
mult mai mare înaintea lui Dumnezeu călugărul care 

chip omenesc, ci chip îngeresc. 

Când eram în Sfântul Munte al Athosului, acum 
vreo zece ani şi mai bine, când am ajuns la mănăstirea 
Hilandaru a sârbilor, am văzut acolo trei morminte de 
împărați care au dat cu piciorul la împărăție, au 
socotit-o gunoaie şi s-au făcut călugări: Sfântul Simeon 
împăratul, Sfântul Ştefan şi Lazăr. Aceştia au luat 
aminte ce spune marele Apostol Pavel: Pentru Hristos 
lisus, toate le socotesc gunoaie. Nici viaţa, nici 
moartea, nici averea, nici rudeniile, nimic să nu mă 
despartă de dragostea lui Iisus Hristos. 

De bunăvoie au venit fraţii, ați văzut că i-a 
întrebat, de bunăvoie s-au făgăduit să ducă crucea lui 
Hristos, să rabde toate scârbele şi toate durerile şi 
toate necazurile pentru dragostea lui lisus Hristos şi 
mântuirea sufletelor lor. Aţi văzut în Evanghelie, că a 
venit un om, când era Mântuitorul în Galileea: 
Doamne, dă-mi voie să mă duc să îngrop pe tatăl 
meu. Aţi auzit ce-a spus Hristos: Lasă morţii să-şi 
îngroape morţii lor! Tu urmează Mie. Dacă vrei să fii 
al Meu, nu mai ai tată, nu mai ai mamă, nimic! Nici 
trupul tău nu-i al tău, că l-ai dat lui Hristos, să se 
răstignească împreună cu El toată viaţa. 

La călugăr, nici trupul nu-i al său, nici sufletul, 
toate-s ale lui Hristos. Nu are voie să facă voia lui, 
sau să aibă averea lui, sau să aibă altceva. Pentru ce? 
Pentru Împărăţia cerurilor. Vai şi amar când greșim, 
după ce am făgăduit lui Dumnezeu să ne predăm de 
bunăvoie, nesiliți de nimeni! 

Dar oare numai călugării au făgăduință? Voi 
mirenii nu aveţi? Ba da! Voi aveţi făgăduință mai 
înfricoşată. Aceea de la dumnezeiescul Botez. Dar voi 
craţi copii mici şi nu ştiaţi că vă botezați atunci, nici 
aţi cerut voi Botezul. Martori oculari au fost preotul, 
naşul de botez şi părinţii voştri. Aţi văzut cum îl 
întreabă preotul pe naş? „Te lepezi de satana?” „Mă 
lepăd”. „Te-ai lepădat?” „M-am lepădat”. „Crezi în 
Dumnezeu?” „Cred”. Nu zice naşul Crezul? Şi ai auzit 
ce spune: „Mă lepăd de satana şi de toate lucrurile 
lui”. Nu de unul sau două, ci de toate câte sunt ale lui. 

Trupul, lumea și diavolul sunt cei trei mari 
vrăjmaşi ai mântuirii. Şi noi prin aceste făgăduințe 
călugăreşti şi de la Botez ne-am lepădat de ele şi 
ne-am împreunat cu Hristos. Să nu fiţi fără grijă nici 
voi mirenii, că la Botezul dintâi ați făgăduit lui 
Dumnezeu că vă lepădaţi de satana şi de toate 
lucrurile lui. lar călugării au făcut reînnoirea 
Botezului. Al doilea botez, a doua făgăduinţă. Pentru 
ce? Şi-au luat o sarcină mai grea decât voi. Crucea 
călugărului este mai grea decât a voastră, dar are plată 
mai mare. Cine ne-a arătat nouă asta? Ia citiţi în viața 
Cuviosului Paisie cel Mare de la 19 iunie. Ce zice 
acest mare sfânt al lui Dumnezeu, care patruzeci de 
ani a trăit numai cu Sfânta Împărtășanie? Sc 
împărtăşea o dată la 40 de zile şi apoi trăia numai cu 
Duhul Sfânt. De multe ori a vorbit cu Mântuitorul, cu 
Maica Domnului şi cu îngerii, că era un om sfânt. Era 
o fiinţă cu totul desăvârşită pe fața pământului! 

Dar odată, stând el noaptea la rugăciune în 
chilie, a apărut într-o lumină negrăită un împărat 

foarte frumos la chip, care strălucea ca soarele. El, 
când l-a văzut, a crezut că este Hristos, cu toate că 
văzuse pe Mântuitorul, căci Mântuitorul putea să Se 
facă şi împărat şi înger, oricum. Și l-a întrebat: 

— Doamne, tu eşti Hristos? 

— Nu! Eu sunt împăratul Constantin cel Mare, 
primul împărat al creştinilor. 

— Şi de ce-ai venit, Sfinte Constantin? 

— O, Paisie! Fericiţi şi de trei ori fericiţi sunteţi 
voi, călugării, că mare şi negrăită slavă vă aşteaptă în 
ceruri! 

Şi l-a întrebat Sfântul Paisie: 

— Dar te văd strălucind ca soarele, ce slavă poate 
fi mai mare? 

— O, Paisie, dacă ai veni în ceruri să vezi! Unde 
stau adevărații călugări, noi nici nu putem să privim! 
Nici nu putem să-i vedem! În atâta slavă sunt 
călugării! Cei care au fost adevăraţi călugări, care au 
răstignit pe omul cel dinlăuntru împreună cu toate 
poftele lui, cum a făcut marele Apostol Pavel, şi au 
fost adevăraţi următori ai Crucii lui Hristos, au câte 
Şase aripi ca serafimii. 

Şi a zis Sfântul Paisie: 

— Dar şi pe sfinţia ta te văd strălucind. 

— Da! Şi eu am palate în ceruri şi împărăteasa 
Elena şi atâţia din neamul nostru, şi avem strălucire, 
dar unde sunt călugării nu ne putem uita, că ne 
orbeşte strălucirea lor. 

— Pentru ce? 

— Dacă ştiam eu — a zis Sfântul Constantin —, 
câtă slavă are un adevărat călugăr, aş fi zvârlit 

coroana împărătească în glod şi hlamida şi porfira şi 
toți banii şi toată cinstea, şi toți generalii şi toți 
miniştrii i-aş fi lepădat, şi toate împărăţiile le-aş fi dat 
cu piciorul, numai să fiu unde sunt călugării. 

Şi a întrebat: 

— De ce? Dumneata, dacă ai fost împărat, ai dat 
libertate creştinilor cu edictul de la Milan, ai slobozit 
întreaga creştinătate de marea prigoană care era şi ai 
făcut atâtea mănăstiri şi biserici. Ai scos de la 
închisori atâtea mii de sfinţi, care sufereau pentru 
dreapta credință pe vremea lui Dioclețian, până la 
împărăţia ta. Pentru ce să ai dumneata mai puţină 
slavă ca un călugăr? 

— O, Paisie, pentru că, împărat fiind, mi-am 
permis multe. Oamenii mă lăudau că eu sunt cineva, 
muzicile îmi cântau, miniştrii mă salutau, generalii 
mă Slăveau, armata mă lăuda, bogăţie aveam, bani 
aveam, tot, băuturi scumpe, palate, haine scumpe, 
porfiră împărătească şi multă libertate ca un împărat. 
Şi toate acestea mi-au luat slava călugărilor. 

Bietul călugăr, săracul, cum a făgăduit ca să fie 
sărac pentru Hristos! El îşi aduce aminte de cuvântul 
Mântuitorului care zice: Vulpile au vizuini și păsările 
cerului cuiburi, iar Fiul Omul nu are unde să-şi plece 
capul. El îşi aduce aminte toată viața că Mântuitorul a 
venit din cer, nu ca să facă voia Lui, ci voia Tatălui 
Său Celui din ceruri, cum zice la filipeni: Hristos S-a 
făcut ascultător până la moarte şi moarte de cruce. 

El îşi aduce aminte că Mântuitorul a fost rănit 
pe cruce şi adăpat cu oţet şi fiere, batjocorit, pălmuit, 
biciuit, ocărât, încununat cu spini, răstignit şi omorât. 


98 NE VORBEŞTE 


Şi când îşi aduce aminte că a luat crucea lui Hristos 
de bunăvoie, să se lege cu toată puterea să rabde: 
necazuri, ocări, foame, sete, boală, neputinţă, durere, 
usturime, părăsire, vinovăţie, năpaste şi toate câte se 
ivesc în viață, care aduc scârbă, durere şi necazuri. 

Deci călugărul, acum fiind stăpân pe voia sa, că 
nu-i copil, el singur cu mintea sa, cu inima sa şi cu 
limba sa declară că va duce de bunăvoie crucea lui 
lisus Hristos, iar voi aţi declarat aceasta prin naşii 
voştri când aţi fost botezați. 

Fraţilor, viața noastră este umbră şi vis. Nici o 
filosofie nu este mai înaltă în viața omului decât să-şi 
aducă aminte omul ce este el: „Ce sunt eu?” Că nouă, 
dacă ar încerca cei mai mari savanţi din toată lumea, 
de la Apus şi Răsărit, să ne spună ce suntem, nu pot. 
Fiindcă omul este icoana Sfintei Treimi pe pământ şi 
nu-i făcut de oameni. Este făcut de Atotputernicul 
Dumnezeu. Numai El ştie ce-i omul, că l-a făcut din 
pământ şi i-a dat suflare de viaţă. Şi auzi ce zice că 
suntem noi după partea exterioară, că după partea cea 
nevăzută suntem chipul şi asemănarea lui Dumnezeu: 
minte, cuvânt şi duh; iar după partea asta, cu care ne 
vedem unii cu alţii, auzi ce suntem; n-auziţi la 
biserică de atâtea ori? Omul ca iarba, zilele lui ca 
floarea câmpului, aşa va înflori. 

Nu te mândri! Nu te umfla! Nu umbla cu capul 
în nori că eşti ceva! Că suntem praf şi cenuşă, floare 
şi umbră! Ce zice Scriptura? Uscatu-s-a iarba şi 
floarea ei a căzul, iar cuvântul Domnului rămâne în 
veac. Ce zice iarăşi Duhul Sfânt? Omul, deşertăciunii 
s-a asemănat; zilele lui ca umbra trec. Ce zice Duhul 

Sfânt? Că s-au stins ca fumul zilele mele. Ce zice 
Duhul Sfânt? Anii noştri cu pânza păianjenului s-au 
asemănat. Ce zice dumnezeiescul Iov? Noi suntem de 
ieri şi zilele noastre ca umbra trec. Ce zice acelaşi 
preaminunat bărbat? Doamne, zilele mele ca umbra 
norului au trecut pe pământ. Ce zice sfântul şi întru 
tot lăudatul Apostol Iacov de viața noastră? Doamne, 
zilele noastre ca aburul s-au stins înaintea Ta. 

Aţi auzit ce suntem? Floare, umbră, vis, pânză 
de păianjen, umbra norului pe pământ şi altceva 
nimic. Cu cele mai neputincioase stihii este asemănată 
viaţa noastră. Nu pune bază că azi eşti sănătos, că eşti 
frumos, că eşti bogat, că eşti tânăr! Astea sunt umbre 
şi vise. Cea mai mare nebunie, să nădăjduiască omul 
în sănătatea lui, în înțelepciunea lui, în puterea lui, în 
averea lui, în dregătoria lui şi în cinstea lui! Cea mai 
mare şi cea mai întunecată cursă a satanei, când omul 
se leagă de lucrurile de aici. Acestea sunt vânt, umbră, 
vis şi floare! 

Deci fericiţi şi de trei ori fericiți sunt acei 
creştini şi acei monahi, care toate lucrurile veacului 
acestuia le socotesc umbră şi vis, şi mintea lor pururea 
înaintează spre bunătăţile cereşti, veşnice. 

La moartea lui Adam, care a trăit 930 de ani, a 
venit arhanghelul Uriil din cer, când se chinuia cu 
moartea, şi i-a zis: „Adame, Adame, cum ţi s-a părut 
viaţa?” Și a răspuns Adam: „Aşa, Doamne, cum aş 
intra pe o uşă şi aş ieşi pe cealaltă”, şi asta era după 
930 de ani! 

Dar noi ce suntem? Floare, umbră şi vis. O 
mână de pământ spurcat, în fundul unui mormânt. 

Aceasta suntem după ce-am ajuns în pământ. Nimic 
nu se alege din om. Fericit este şi de trei ori fericit 
acela care va străluci cu sufletul său ca soarele 
înaintea lui Dumnezeu. 

Aceasta o arată Mântuitorul când spune: Atunci 
drepții vor străluci ca soarele în Împărăţia Tatălui 
Meu. Când auzi pe apostol că spune: Alta este slava 
soarelui, alta slava lunii, alta slava stelelor; și stea de 
stea se osebeşte întru slavă. 

leşiți afară când nu-i lună şi-i cerul înstelat 
frumos, şi vedeţi că o stea luminează mai mult, alta 
mai puțin. Aşa stau sfinţii în ceruri, diferit. Că după 
mărimea şi bogăţia slavei lui Dumnezeu, sunt 
străluciți după faptele lor. Preadrept şi preasfânt este 
Dumnezeu să răsplătească fiecăruia după faptele lui. 
Acolo o să vedem noi care sunt cetele Bisericii, care 
sunt stelele cele luminate şi cele mai puţin luminate. 
Până atunci noi trebuie să credem cuvântul Scripturii, 
că suntem umbră şi vis. 

Să ne silim să câştigăm bunătăţile acelea de care 
spune marele Apostol Pavel, când s-a răpit până la al 
treilea cer: Ceea ce ochiul n-a văzul şi urechea n-a 
auzit şi la inimă de om nu s-a suit, acelea le-a pregătit 
Dumnezeu pentru cei ce-L iubesc pe Dânsul. 

Deci fericit este sufletul acela care va câştiga 
mântuirea sufletului său, pentru că acela va fi mai 
marc decât toți împărații lumii şi va trăi nemărginit în 
veci cu Dumnezeu, împreună cu sfinții. Amin. 


PREDICĂ LA CĂLUGĂRIA 
PĂRINȚILOR IERONIM ȘI AUGUSTIN 


lată că, cu pronia Preasfintei şi de viaţă 
făcătoarei Treimi, cu rugăciunile Preasfintei Maicii 
lui Dumnezeu și ale tuturor sfinţilor care se roagă 
pentru noi, am avut fericita ocazie în seara aceasta să 
luăm parte la un botez călugăresc, mai bine-zis o 
nuntă duhovnicească. Vedeţi dumneavoastră, din cele 
ce aţi auzit din gura părintelui stareţ, din cântările 
Bisericii, de la Apostol şi din Evanghelie, toate s-au 
referit la această taină la care suntem acum, adică la 
călugăria unor părinți. 

Aceşti doi părinţi au făgăduit înaintea 
Preasfintei Treimi, a Maicii Domnului şi a tuturor 
îngerilor şi sfinţilor, că de acum înainte vor sluji lui 
Dumnezeu în viața călugărească, având cele trei 
sfaturi evanghelice, adică cele trei voturi călugărești: 
ascultarea până la moarte, sărăcia de bună voie şi 
fecioria până la uşa mormântului. 

Da. Mari făgăduinţe au făcut. Să dea Dumnezeu 
să nu uite nici ei, nici noi ceea ce am făgăduit, că 
n-am făgăduit unui om, nici unui boier, nici unui 
general, nici unui conducător, nici unui împărat. Am 
făgăduit înaintea Celui ce a făcut cerul și pământul, 
Care le ţine şi poartă grijă de toate. 

Aţi auzit ce zice în făgăduinţă: „Luaţi aminte că 
o să dați seamă lui Dumnezeu nu de cele ce ați 
făgăduit, ci de cele ce-aţi lucrat după făgăduință”. Nu 
cumva să făgăduim una şi să facem alta. Dar fiindcă 
predica din seara aceasta priveşte şi pe monahi şi pe 
voi credincioşii, o să împărțim subiectul în două. 

Oare voi, mirenii, nu aveţi făgăduință? S-a 
întâmplat să luaţi parte la o făgăduinţă a noastră, la o 
călugărie, care este al doilea botez, după rânduiala 
tainelor creștinești. Dar voi n-aveţi făgăduință? Avem 
cu toţii. Şi voi și noi, toți creştinii, cea dintâi 
făgăduință am avut-o la dumnezeiescul Botez. Vai şi 
amar, că tare uităm! Că şi atunci am zis că ne lepădăm 
dc satana şi de toate lucrurile lui; nu de unul sau două, 
ci de toate. Şi pe urmă călcăm şi facem toate răutățile, 
împotriva făgăduinței dumnezeiescului Botez. 

Dar Dumnezeu nu poate fi minţit. Pe El nu-L 
putem minţi. În ziua cea mare a Judecăţii va cere 
făgăduinţa Botezului de la toţi creștinii, iar de la noi, 
monahii, îndoita făgăduinţă, şi de la Botez şi de la 
călugărie. 

Iubiţi fraţi, aţi auzit ce zice în Evanghelie: Cel 
ce vrea să-Mi urmeze Mie să se lepede de sine, să-şi 
ia crucea şi să-Mi urmeze Mie. Oare pentru care 
pricină Hristos pune ca primă condiţie, la cel ce vrea 
să-l urmeze Lui, lepădarea de sine? Auzi! N-a spus 
altceva. Să se lepede de sine şi să-şi ia crucea, adică 
să sufere toate necazurile şi ostenelile pentru 
Împărăţia Cerurilor, pentru mântuirea lui. 

lată de ce a pus Dumnezeu prima condiţie 
lcpădarea de sine. Pentru că cel mai mare păcat sub 
cer la mintea omenească este iubirea de sine. Cum să 

nu ştie Preaveșnicul și Preasfântul şi Preaînţeleptul 
Dumnezeu, dacă El ne-a făcut din nimic? Cum să nu 
ştie El care-i patima aceea care ne lovește simţitor și 
gânditor în toată vremea şi noi nici n-o cunoaștem? 

Dar ce este iubirea de sine? Să întrebăm pe 
dumnezeiescul Maxim Mărturisitorul: „Iubirea de 
sine este iubirea neraţională față de trup”. Ai voie să 
iubeşti trupul tău, să-l îngrijeşti, că Dumnezeu ţi-a dat 
minte, dar cum ai pierdut cumpăna şi te îngrijeşti mai 
mult de trup decât de suflet, te-ai pierdut. Că Aposto- 
lul zice: Jar grija trupului să nu o faceţi spre pofte. 

Avem datoria să dăm trupului mâncare, apă, 
odihnă, îmbrăcăminte, aer, lumină, tot ce-i trebuie, 
dar când vedem că face abuz şi vrea să tragă sufletul 
în gheena cu toate poftele lui, te opreşti. Mie mi-a 
spus Domnul: „Pe nimeni să nu iubeşti mai mult decât 
pe Dumnezeu”. Care este porunca cea dintâi în 
Decalog? Să iubeşti pe Domnul Dumnezeul tău din 
toată inima ta, din tot cugetul tău, din toată virtutea 
ta. A luat cele trei părți ale omului: prin inimă, 
sufletul; prin cugetare, mintea şi prin virtute, trupul. 
Deci cu toată ființa noastră să ne adâncim în iubirea 
de Dumnezeu! Să ne contopim în dragostea de 
Dumnezeu cu toată ființa noastră. Asta-i prima 
poruncă. 

lar a doua, asemenea acesteia, zice: şi pe 
aproapele tău, ca pe tine însuţi! Ai văzut că la 
porunca a doua îi pune măsură dragostei? Nu cu toată 
ființa. Nu să mă contopesc cu el. Nu, ci ca pe mme 
însumi. Și eu, dacă doresc să mă mântuiesc, tot aşa în 
doresc şi fratelui. Ce-a spus Mântuitorul în accastă 
privință? Cel ce iubeşte pe tatăl său, sau pe mama sa, 


104 NE_VORBEŞTE 


sau pe sora sa, sau pe fratele său, sau pe prietenii săi, 
sau holde, sau moşie, sau casă, sau vii, mai mult 
decât pe Mine, nu este vrednic Mie. Din clipa aceasta, 
de când am făgăduit lepădarea de părinţi, nu mai 
suntem ai părinţilor trupești. Suntem ai lui Hristos! 

Îmi aduc aminte, când a murit tata, Dumnezeu 
să-l odihnească, poate sunt 40 de ani, mama a trimis 
trei telegrame să mă duc. Eram cu grija mănăstirii 
atunci şi nu m-am dus la înmormântarea lui. „Îl va 
îngropa primăria, dacă nu va avea cine”, am zis; că 
mama era singură. Vine biata mamă plângând, după 
vreo lună de zile: 

— Dragul mamei, n-ai venit nici la înmormân- 
tarca tatălui tău! 

— Da? Dar eu n-am tată! 

— Cum aşa? 

— Nu!... 

— Dar mamă? 

— Nici mamă! De când am ieşit pe poarta 
voastră şi am plecat la mănăstire, aveam 14 ani şi 
ceva, nu mai am tată şi mamă, nu mai am soră, nu mai 
am frate, nu mai am prieteni, nu mai am nimic. De 
ce? Așa spune Hristos: Că dacă iubiţi pe aceștia mai 
mult, nu sunteţi vrednici de Împărăţia Cerurilor, că tot 
cel ce va lăsa pentru Mine tată şi mamă şi casă şi 
holde şi moşii şi prieteni, însutit va lua şi viaţă 
veşnică va moşteni. 

Deci călugării noștri să audă şi să-și deschidă 
urcchile. După ce-au intrat frăţiorii noștri aici şi 
călupării, nu mai au nimic cu casa. Nu mai au nimic 
cu prietenii, cu neamurile, cu rudeniile, în veac, că 
te-ai lepădat! Aţi văzut în seara aceasta, în fața lui 

Dumnezeu: „Te lepezi de mamă? Te lepezi de tată?” 
„Aşa, Dumnezeu ajutând, cinstite părinte, mă lepăd!” 

Voi n-aţi zis la botez aşa? Şi voi aţi zis că vă 
lepădaţi de satana, de toate lucrurile lui. Şi acum altă 
făgăduință mai mare, când este omul matur și cu 
mintea lui şi cu voia lui vine şi făgăduieşte că se 
leapădă de toate, ca să slujească lui Hristos. 

Vai de noi dacă ne-om întoarce cu mintea înapoi 
în lume, să mai avem de azi înainte tată şi mamă şi 
soră şi frate şi prieteni şi neamuri şi rudenii şi casă şi 
moşie şi cutare! Am fost trădători de Hristos! 
Mincinoșşi şi fățarnici şi cei mai mari vicleni, că în 
fața lui Dumnezeu am zis că ne lepădăm de acestea, şi 
noi pe acestea le căutăm. 

Nu! Când ai intrat în mănăstire ai murit lumii! 
Nu mai ai mamă, nu mai ai tată! Ai auzit ce spune 
Evanghelia? De te sminteşte ochiul tău cel drept, 
scoate-l. Că mai bine cu un ochi să mergi în rai, decât 
cu amândoi în iad. De te smintește mâna ta cea 
dreaptă tai-o, că mai bine cu o mână să mergi în rai, 
decât cu amândouă în iad. 

Care-i mâna dreaptă şi ochiul drept? Avem un 
prieten, avem soţie, avem mamă, şi ţinem la ei ca la 
ochii noştri. Hristos m-a învățat: nu mai am mână 
dreaptă, nu mai am nimic, când e vorba de iubirea lui 
Dumnezeu. Pentru mine astea au murit. Eu una să 
ştiu: din toată ființa mea să-L iubesc pe Dumnezeu. 

Iar vouă, celor de acasă, vă dorim mântuire. O 
singură datorie mai au cei din mănăstire faţă de tata, 
de mama, de soţie, de oricine ar fi acasă. Să-i înveţe 
cuvântul lui Dumnezeu şi să se roage pentru 
mântuirea lor. Dar ca să se mai ducă să-i ajute pc cı, 


106 NE_VORBEŞTE 


sau să plece din mănăstire, sau să fure nu ştiu ce din 
averea mănăstirii să dea la ai săi, acela este al doilea 
Iuda, pentru că s-a lepădat de lume numai cu gura, iar 
cu inima este în lume. Cu inima trăiește la tatăl său şi 
la mama sa şi la soţie şi la fraţi şi la surori. 

Pentru ce s-a spânzurat Iuda? Evanghelia spune: 
Căci pungă avea, şi ceea ce se punea într-însa lua şi 
dădea la neamurile lui. Deci punga obştească. Parcă 
Hristos nu ştia, dacă era Dumnezeu? Dar îl lăsase 
liber, să vadă ce-o să facă. Și s-a dus Duhul Sfânt de 
la el, că lua din averea obştii şi dădea la neamurile lui. 

Nu-i voie! Ai intrat în mănăstire, te-ai unit cu 
Hristos, nu mai ai nimic al tău. Toate sunt ale obștii. 
Tu ai sufletul şi trupul şi acelea sunt roadele lui Iisus 
Ilristos până la moarte, dacă vrei să le câştigi veşnic. 

Aici este o lepădare de bună voie şi din toată 
inima, ca să iubeşti numai pe Dumnezeu şi poruncile 
Lui. Ce înseamnă monah? Monah vine de la cuvântul 
grecesc monos, adică singur. Om care s-a însingurat 
pentru Împărăția Cerurilor. Ce înseamnă monah după 
dumnezeiescul Maxim? Monah este cel care afară 
de lume stă cu mintea sa și de-a pururea se roagă 
lui Dumnezeu. Poate să fie în Bucureşti, poate să fie 
în Paris sau în Londra, poate să fie în Praga, poate să 
fic în orice capitală, el nu mai vede ale lumii, nu mai 
audc. El stă cu mintea înaintea lui Dumnezeu şi de-a 
pururea se roagă Lui. Acela este monah, care vede 
pururea pe Dumnezeu înaintea ochilor. 

Dacă vrem să mergem pe calea împărătească, ne 
trebuie două ziduri până la moarte: unul de-a dreapta 
şı altul de-a stânga. Care sunt acelea? Să-i întrebăm 

pe Sfinţii Părinţi: Zidul din dreapta este frica de 
Dumnezeu. Ai auzit cum îl avea David pe acesta? 
Văzut-am pe Domnul înaintea mea pururea, că de-a 
dreapta mea este ca să nu mă clatin. lar zidul din 
stânga este cugetarea la moarte. Că spune dumne- 
zeiescul Isus Sirah: Fiule, adu-ți aminte de cele mai 
de pe urmă ale tale, şi în veac nu vei greşi. Totdeauna 
trebuie să călătorim cu mintea între cele două ziduri. 
Dumnezeu este de față și vede în inima noastră. 
Totdeauna să ne gândim că nu ştim când vine moartea 
Şi nimeni nu scapă de dânsa. 

Când a fost întrebat Marele Vasile de filosoful 
Eubul din Alexandria: „O, Vasile, care-i cea mai mare 
înțelepciune în lumea creştină?” Aţi auzit ce-a spus? 
„De-a pururea să vedem moartea înaintea noastră”. Că 
strămoşii noştri, Adam şi Eva, cât au avut această 
armă, nu i-a înşelat satana. Mergeau până la măr: 
„Măi, nu mâncăm, că a spus Dumnezeu că o să 
murim!” A văzut satana că i-a înarmat Dumnezeu pe 
oameni cu cea mai puternică armă contra lui. Atunci 
s-a băgat în şarpe şi vine la Eva: 

— Ce-a zis Dumnezeu? 

— A zis că din toți pomii din Rai să mâncăm, dar 
din pomul ăsta să nu mâncăm, că în orice zi vom 
mânca, cu moarte vom muri. 

— Nu-i adevărat! a zis diavolul. 

— Vai de mine! De câte ori n-am poftit noi mărul 
ăsta, dar ne-am ferit de moarte! 

— Nu-i adevărat! a zis satana. Ştii ce ascunde? 
Când veţi mânca din măr, are să se deschidă ochii 
inimii voastre şi o să cunoaşteţi binele şi răul, şi veți fi 
ca Dumnezeu. Dumnezeu, de frică să nu vă faceţi ca 
El, v-a oprit să mâncaţi! 

Dumnezeu spune să nu mănânce, iar şarpele 
spune să mănânce. Dumnezeu spune să nu mănânci că 
o să mori; şarpele spune că n-ai să mori, ci ai să te 
faci dumnezeu, ca să scoată frica morţii din inima lor. 
Cum au mâncat, au dobândit moartea cea trupească 
după 930 de ani și moartea cea duhovnicească timp de 
5508 ani, în iad, pentru că au ascultat de satana, că nu 
veți muri cu moarte. 

Aşa face diavolul, când te duce în faţa unui 
păcat, zice: „N-ai să mori chiar acum! Fă păcatul! 
Doar mai ai timp de pocăință! Te pocăieşti mâine, 
poimâine, că doar eşti tânăr!” Iată așa face! Este 
acelaşi care a vorbit din șarpe. Tot el vorbeşte şi 
acum. Dar de unde ştiu eu că ajung până dimineaţă? 
Hristos ne-a înarmat pe noi din toate veacurile cu 
această învățătură: Privegheaţi şi vă rugați, că nu ştiţi 
ziua nici ceasul, întru care Fiul Omului va veni. Știu 
eu că ajung până dimineaţă? Sau de dimineaţă până 
seara? Cine mi-a spus? Câţi nu mor de tineri şi mai 
voinici ca noi. Deci nu ştim. 

Iar diavolul ne pândeşte. Auzi ce spune Sfântul 
Apostol Petru: Privegheați, că potrivnicul vostru 
diavolul umblă ca un leu răcnind, căutând pe cine să 
înghită. Cum înghite el sufletele noastre? Prin păcat. 
I-am făcut voia lui, am făcut păcatul, ne-a și înghiţit. 
Suntem ai lui. De aceea trebuie mare veghere și vouă 
credincioşilor şi nouă monahilor; pururea să-L vedem 
pe Dumnezeu înaintea ochilor noștri şi să avem 
cugetarea la moarte. 

Pentru ce? Că nu știm când vine moartea, căci 
Dumnezeu nu se uită la exteriorul nostru. Auzi ce 

spune la Ieremia: Jadul este gol înaintea Mea, cum nu 
şi inimile voastre totdeauna? Pururea citeşte şi cele 
mai subțiri gânduri din inima noastră. 

Auzi ce spune Apostolul Pavel: Cuvântul lui 
Dumnezeu este mai ascuţit decât toată sabia cea cu 
două tăișuri şi străbate până la despărțirea duhului 
de a sufletului. Nu până la despărţirea trupului de a 
sufletului, şi aceasta este despărțire mare, şi aceasta 
este unire neprăită, că sufletul este vărsat de 
Dumnezeu în trupul nostru ca focul prin fier, în toate 
fibrele corpului nostru, cele mai mici. Toate vasele 
sangvine şi capilare conţin suflet. 

Dar ştiinţa lui Dumnezeu nu merge până la 
despărțirea sufletului de a trupului. Dar până unde? 
Până la despărțirea duhului de a sufletului. Voi ştiţi 
ce înseamnă aceasta? Întreabă pe dumnezeiescul 
părinte Grigorie Palama: „Acest duh de viaţă făcător 
este în chip de raze de lumină în mijlocul inimii”. El 
este chipul şi asemănarea lui Dumnezeu în om: minte, 
cuvânt și duh. Acest duh de viață făcător este un dor 
gânditor, care stă între minte şi între cuvânt şi are în 
sine şi pe cuvânt şi pe minte, circumscrie exact cum 
face Duhul Sfânt în sânul Sfintei Treimi. Că Duhul 
Sfânt are şi pe Tatăl şi pe Fiul. Aşa-i duhul acesta, are 
şi mintea și sufletul nostru. Este chipul şi asemănarea 
— icoana — Preasfintei Treimi. Şi ştiinţa lui Dumnezeu 
străbate până la despărțirea duhului de a sufletului. O 
unire negrăită, neînțeleasă nici de îngeri. Să nu 
credem noi că este vreun gând în inima noastră pe 
care nu-l ştie Dumnezeu sau nu-l vede. 

Dacă vom avea această convingere, ne vom feri 
de tot păcatul. Dumnezeu vede pururea; nu ce 

gândesc eu acum, ci ceea ce voi gândi până mor, până 
mă fac o mână de țărână în fundul unui mormânt. Că 
auzi ce spune: Cele mai înainte gândite ale tale le-au 
văzut ochii Mei. Nu ce gândesc acum. Până mă voi 
duce în groapă, Dumnezeu le ştie toate. 

Și atunci, dacă vom avea această convingere, ne 
vom feri de tot răul. Auzi ce spune Scriptura: Cu frica 
lui Dumnezeu se păzeşte tot omul de la rău. Şi iarăşi: 
Fiule, adu-ţi aminte de cele mai de pe urmă ale tale, 
şi în veac nu vei greşi. A părăsit strămoşul nostru 
frica morţii şi a intrat păcatul cel vechi pe care-l 
moştenim. 

Aşa păţim noi, fiii lui Adam. Şi aceasta nu o 
grăiesc numai cu călugării, Ci și cu voi, că sunteţi aici 
suflete botezate în numele Sfintei Treimi. Şi noi şi voi 
trebuie să avem frica lui Dumnezeu în toată vremea şi 
frica morţii în toată clipa, dacă vrem să mergem pe 
calea împărătească, cum zice Scriptura: Nu te abate 
nici la stânga, nici la dreapta. 

Cum vom uita frica de Dumnezeu şi frica 
morţii, devenim măturoiul dracilor și batjocura lor. 
Ne legăm cu lucrurile veacului de aici, ne umplem de 
grijile cele blestemate și Duhul Sfânt se duce de la 
noi. Auzi ce spune Marele Vasile: „Insă potop de ape 
multe, Doamne, către Tine nu se vor apropia”. Care-i 
potopul? Acelaşi sfânt zice: „Grijile veacului aces- 
tuia”. Grija! Grija după lucrurile veacului acestuia; 
mintea, fiind legată cu grijile acestea, nu poate să se 
apropie de Dumnezeu. Că zice: „Însă potop de ape 
multe, Doamne, către Tine nu se vor apropia”. 

Auzi ce spune dumnezeiescul Părinte Isaac 
Sirul: „Mintea cea tulburată nu va scăpa de uitare şi 

înțelepciunea acesteia uşa n-o deschide”. Şi Sfântul 
Talasie Libianul zice: „Nu poți, cu grija lumii fiind 
înfăşurat, să mai ai cu tine şi frica lui Dumnezeu”. 

Vezi? Toate acestea ne trag să ne lege cu 
pământul şi cu păcatul şi cu moartea. Să fim atenţi, că 
le spun şi călugărilor şi fraţilor la mărturisire: „Măi, 
du-te unde te trimite la ascultare, dar să nu crezi că 
acolo eşti fără Dumnezeu! Să ai pe Hristos în minte şi 
în inimă, că cine face ascultare în mănăstire fără 
rugăciunea inimii, argăţie face. Cum ai sta la un 
boier! Nici o plată n-are de la Dumnezeu. Iar cine 
face ascultare cu dragoste şi are pe Hristos în minte, 
fiu al lui Dumnezeu după dar se face”, spune Sfântul 
Isaac Sirul. Şi acestea le zice şi pentru noi şi pentru 
voi. Şi nouă şi vouă ne trebuie frica lui Dumnezeu şi 
frica morții. 

Să revenim oleacă asupra călugăriei. Fraţii 
noştri, monahii leronim şi Augustin, au luat două 
nume a doi sfinți mari de la Apus, contemporani cu 
Sfântul loan Gură de Aur. Mari scriitori. Sfântul 
Augustin, teologul inimii, teologul sentimentelor, şi 
Ieronim, mare scriitor şi mare apologet al dreptei 
credințe, care a trăit în secolele III — IV. 

Să dea Dumnezeu să le urmeze şi ei viața. Să 
aibă întotdeauna în mintea lor „Doamne, Iisuse 
Hristoase, Fiul lui Dumnezeu, miluieşte-mă pe mine, 
păcătosu!” şi totdeauna să creadă „că poate nici o oră 
nu mai trăiesc şi voi muri”. Atunci vor fi cei mai 
înţelepţi călugări şi cei mai buni şi cei mai apăraţi de 
toate ispitele diavolilor. Pentru că frica de Dumnezeu 
şi frica morţii, şi pe voi credincioşii şi pe noi monahii, 
ne păzeşte de tot păcatul. 

Aşa să ne ajute bunul Dumnezeu la toți să nu 
uităm frica lui Dumnezeu, să nu uităm frica morţii, şi 
atunci vom merge drept pe cărarea cea dreaptă a 
mântuirii noastre. Amin. 


DIN PRISOSUL INIMII 
GRĂIEŞTE GURA 


De multe ori pierdem toată osteneala noastră şi 
toată fapta bună dacă nu păzim două lucruri: mintea şi 
limba. Că tot păcatul se începe de la minte, de la gând 
şi toată fapta rea se exprimă întâi prin limbă. Zice 
Mântuitorul că din prisosința inimii grăieşte gura. Şi 
Solomon zice: Mai bine este a cădea de la loc înalt, 
decât a cădea prin limbă. Ferească Dumnezeu! De 
aceea trebuie mare băgare de seamă. 

Limba este organ cu care lăudăm pe Dumnezeu, 
la fel şi mintea. Dar vrăjmașul le ia pe amândouă 
aceste organe: mintea o întunecă cu gânduri rele şi 
limba cu cuvinte rele. Și atunci omul devine unealta 
vrăjmaşului, că şi gândurile lui sunt spurcate şi limba 
şi cuvintele lui. Trebuie mare băgare de seamă. 

O femeie păcătoasă şi-a pus îndreptare la o 
mărturisire şi a început să ducă o viaţă sfântă. Post, 
rugăciune, milostenie, că era văduvă acum. Toată 
lumea se minuna în sat cum femeia aceea şi-a 
schimbat viața. Înainte o ştiau toți. Îi murise soțul, iar 
copiii îi avea pe toți căsătoriți. Mai avea un păcat, 
săraca, pe care nu-l putea lăsa. Toate celelalte le 
lăsase. Făcea şi milostenie multă şi post ţinea, dar nu 
tăcea din gură. Să spună ceva de cumătra, de cumnata, 

de cutare. Când a venit la duhovnic, a zis: „Părinte, 
am postit posturile, am făcut milostenie, fac pravilă, 
citesc prin sfintele cărți; ei, dar limba asta n-o pot eu 
stăpâni! Mai vorbesc de unul, mai zic de altul, mai 
spun o minciună, mai spun o glumă, mai cutare”. 

Era primăvară, când se arau grădinile şi 
ogoarele. Duhovnicul îi zice: „Uite ce este, mătuşă, 
nici eu nu-ți dau canon mare; dar n-ai voie să te 
împărtăşeşti până nu vei face canonul acesta”. 
„Care?” Duhovnicul avea un butoi mare cu sămânță 
de scai. Ştiţi cum e sămânţa de scai, ca de ccapă. 
Măruntă. I-a dat mătuşii un pumn bun de sămânță de 
scai şi i-a zis: „Uite ce! Când vei ara grădina, să te 
duci să semeni scaiul ăsta prin grădină, cât e grădina 
de lungă, şi pe-o brazdă şi pe alta”. 

Și a semănat scaiul. Au crescut păpuşoii, dar au 
ieşit şi scaii. La prăşit a mai tăiat din ei, dar n-a putut 
să-i taie pe toți. Când a venit femeia în Postul Sfintei 
Mării, o întreabă duhovnicul: „Ai semănat scaii?” 
„Da”. „i-am spus că nu-i greu. Mata ai zis că 
păcatele pe care le faci cu limba nu-s grele. Eu ţi-am 
dat să semeni scai. Du-te şi-mi adu acum înapoi toate 
seminţele acelea pe care le-ai semănat”. „Vai de mine, 
părinte, zice, eu am prăşit, dar din nebăgare de seamă 
scaii aceia au făcut sămânță, a venit vântul şi a dus-o 
la megieși, pe câmp. S-a umplut lumea de scai”. Zice 
preotul: „Nu-ţi dau împărtăşanie până nu-mi aduci 
sămânţa înapoi”. „Imposibil, părinte. S-a dus sămânţa 
de scai! A luat-o vântul, a făcut scai, s-a înmulțit...” 

Vezi? Aşa sunt şi cuvintele noastre. Cuvintele 
noastre, dacă sunt rele, pe unde nu au ajuns? Au făcut 
sămânță, au prins rădăcină şi s-a umplut lumea de 

cuvinte rele. Cuvintele noastre sunt sămânță de scai. 
După cum nu poţi aduna sămânţa înapoi, după ce-ai 
semănat-o — la vreun an de zile, după ce s-a umplut 
câmpia de scai —, aşa nu putem să adunăm răutatea şi 
păcatul pe care le-am semănat noi prin limbă. De 
aceea trebuie mare pază a limbii. Ai văzut ce spune 
Solomon: Cine nu păzeşte gura şi limba sa, nu se 
poate mântui. 

Dar Dumnezeu nu ne-a făcut să fim muţi. Ne-a 
dat limbă să vorbim. Dar ceea ce vorbim, să fie spre 
slava lui Dumnezeu şi ceea ce este de trebuinţă. Deci 
când vedem că începem a vorbi de rău pe altul, să 
stăm pe loc, că semănăm scai, şi îl duce vântul în mai 
multe inimi. Să băgăm de seamă! 


DIAVOLUL CARE S-A TRANSFORMAT 
ÎN ÎNGER DE LUMINĂ 


Smerenia este o faptă bună pe care nu o poate 
avea dracul. Noi postim, dar el nu mănâncă 
niciodată, noi ne ostenim, dar el nu stă degeaba; noi 
citim prin cărți, dar el este teolog mare, știe toată 
Scriptura pe de rost. Orice am face noi, face şi el. 
Una nu face el; nu se smereşte, nu poate zice 
„iartă-mă”! 

Am să vă spun o istorioară sfântă din cartea 
Fwverghetinos. La o mănăstire de maici, o călugăriță, 
săraca, era paraclisieră, în viața de obşte. Paracli- 
sierul se duce la ora 11 noaptea, că Utrenia se face la 
miezul nopții, şi scoală pe stareță. Aşa am apucat şi 
noi. Când eram paraclisier, aveam un clopoțel în 

mână și un ciocan. Mă duceam şi băteam de trei ori 
în uşă şi ziceam: „Pentru rugăciunile Sfinţilor 
Părinților noştri, Doamne, Iisuse Hristoase, Fiul lui 
Dumnezeu, miluieşte-ne pe noi!”, iar cel din casă 
zicea: „Amin”. 

Sunam clopoțelul şi plecam la altul. Aşa era 
rânduiala şi aşa am apucat noi. Aşa era şi această 
călugăriță. Ea, ca să nu doarmă, ce făcea? Citea la 
Psaltire de cu seară şi până la Utrenie, şi când era ora 
11 noaptea fuga la stareță să ia blagoslovenie ca să 
meargă să toace, să scoale maicile la rugăciune. 

Diavolul avea mare ciudă pe ea, că-l ardea cu 
Psaltirea. Dar ea ani de zile s-a ostenit aşa. Și ce s-a 
gândit diavolul să-i facă, ca s-o ocărască stareţa şi 
maicile? Se ducea dracul noaptea şi-i trăgea clopo- 
tele. Dar nu le trăgea când trebuie. De-abia 
adormeau maicile şi numai ce auzeai: „Bang, bang, 
bang...”. O chema stareţa: 

— Nebună, hăi, dar de-abia au adormit maicile, 
de ce tragi clopotele? 

Dar ea zicea: 

— lartă-mă, maică stareță, că am greşit! 

Ea nu ştia că-i dracul, credea că altă călugăriță 
vrea să-i facă ei rău. Altă dată, de două ori le trăgea, 
şi de cu seară şi după miezul nopţii, după ce 
adormeau maicile. Numai la vreme nu le trăgea, ca 
să tulbure pe călugărița care citea la Psaltire. 

Dar ea ce-a făcut? „Măi, am să mă duc în 
clopotniță! Tot nu dorm!” Şi a luat Psaltirea, o cruce 
în mână şi nişte lumânări, că nu erau pe atunci 
becuri, ca să citească în clopotniţă, să vadă care-i 
maica aceea, că de atâtea ori au pus-o la canon şi 

stareța şi duhovnicii, că sună clopotele înainte de 
vreme. 

Când s-a dus acolo, vine dracul. Pune un picior 
pe-un geam şi un picior pe celălalt şi se agaţă cu 
mâna de funie ca să tragă clopotele. Dar ea, cum era 
cu crucea, când l-a văzut, a zis: 

— În numele lui lisus Hristos, stai! Să te lege 
puterea dumnezeirii! 

— Văleu, roaba lui Dumnezeu, dă-mi drumul, că 
nu mai vin niciodată! 

— Nu. Stai! 

— Dă-mi drumul! Mă jur că nu mai vin la mă- 
năstirea asta! 

— Nu! Stai să vină maica stareță şi maicile din 
consiliu, care de atâtea ori m-au pus la canon, că eu 
trag clopotele. 

— Dă-mi drumul, roaba lui Dumnezeu! 

— Nu. Să te lege puterea lui Dumnezeu şi 
Sfânta Cruce! Stai aşa, cu mâna pe funie! 

Şi ea săraca s-a dat jos din clopotniţă şi s-a dus 
la stareță. 

— Maică stareță! 

— Ce-i cu tine? 

— Hai să vezi cine trage clopotele, că de atâtea 
ori m-ai pus la canon! 

Maica stareță a luat câteva maici din consiliu şi 
s-a dus să vadă cine trage clopotele. Ea a crezut că 
este o maică care trage clopotele, ca s-o supere. 
Când a ajuns şi l-a văzut: 

— Văleu! Maică, alungă-l de aici! Vai de noi, 
murim de frică! Îi urât tare! 

Şi, pe fugă, când a văzut că dracu-i clopotar! 

— Nu! Lăsaţi-l! Nu poate să se ducă, că-i legat. 

Dar el striga: 

— Daţi-mi drumul, roabele lui Dumnezeu, că nu 
mai vin la mănăstirea asta în veac! 

— Nu! Stai aici să aduc tot soborul mănăstirii 
să-ți ceri iertare de la maici, că ai tulburat toate 
maicile când sunai clopotele înainte de vreme! 

— Asta n-o pot face! 

Ai văzut răutatea diavolului? „Asta n-o pot 
face”. Ei aşa zic în iad: „Nu vom sluji Ţie! Nu vom 
sluji ie!” Tot împotriva lui Dumnezeu, căci au 
căzut din mândrie. 

Și au tras clopotele să se adune maicile. 

— Măi, dracul în clopotniță! Îl pune aceea să-şi 
ceară iertare. 

Când îl vedeau, ţipau şi fugeau care într-o 
parte, care în alta. 

— Zi „iartă-mă!”, îi spuneau maicile. 

— Nu pot, că dacă zic mă fac înger! 

— Asta vrem noi! Să vedem un drac că s-a făcut 
înger cum a fost înainte. 

Vezi, dacă a căzut din mândrie, nu poate zice 
„iartă-mă”. Așa şi noi. Când vei vedea că cineva îţi 
cere iertare, şi tu, dacă nu zici: „Dumnezeu să te 
ierte!”, ești asemenea cu dracul care nu poate zice 
„iartă-mă”. Sau dacă ai greşit ceva, şi nu ceri iertare, 
te asemeni cu el, că nu zici „iartă-mă”. „Nu vreau să 
zic „iartă-mă”! Dar de ce? El este vinovat, nu eu!” 

— Nu zic „iartă-mă”! 

Atunci a zis călugărița: 

— Uite ce-i! Dacă nu zici „iartă-mă”, să ne cânți 
o cântare cum cântai tu când erai înger înainte. 

— Dacă voi cânta, vă topiţi ca ceara. 

— Nu ne temem! 

— Şi ce cântare să cânt? 

— Cântă Trisaghionul: Sfinte Dumnezeule. 

Când a început să cânte, plângea tot soborul 
mănăstirii. Cânta frumos tare. Dar ştii cum cânta? 
Sfinte Dumnezeule, Sfinte tare, Sfinte fără de moarte, 
şi gata. Până acolo! „Miluieşte-ne” nu voia să zică. 

— Zi „miluieşte-ne”! 

— Nu pot, că dacă zic mă fac înger! 

— Asta vrem noi! Cântă miluiește-ne, că nu-ţi 
dau drumul. Aici te țin legat şi mâine, să vină toate 
satele să te vadă aici clopotar! Puterea dumnezeirii 
să nu-ţi dea drumul până nu zici miluieşte-ne. 

Cânta frumos: Sfinte Dumnezeule, Sfinte tare, 
Sfinte fără de moarte şi iar se oprea. Miluieşte-ne nu 
zicea. 

— Zi miluieşte-ne! 

— Nu pot! 

— Să te ardă puterea Sfintei Cruci! 

— Văleu! Daţi-mi drumul, că nu mai vin în veac 
aici! Am să spun la tot iadul ce-am păţit aici. 

— Nu! Zi: „Miluieşte-ne pe noi”! 

Când a văzut că-l arde puterea Sfintei Cruci, a 
cântat. Și când a cântat miluiește-ne pe noi, a 
strălucit ca soarele şi a zburat la cer. S-a făcut înger. 
Şi atunci maicile au început a face metanii: 

— Mulţumim Domnului că am văzut un drac 
care s-a făcut înger înapoi, că a zis miluiește-ne pe 
noi! 

De aceea, dacă cineva a greşit ceva, să zică 
imediat: „lartă-mă, frate, că am greşit!” 


CHEMAREA LUI DUMNEZEU 
ȘI ASCULTAREA OMULUI 


Fraţi creştini, vreau să vă vorbesc despre 
Chemarea lui Dumnezeu şi de ascultarea omului de 
Dumnezeu şi de ascultarea tuturor zidirilor Salc. Dar 
vreau mai ales să vorbesc despre chemarea neamului 
celui cuvântător al oamenilor şi să vă spun în câte 
chipuri ne cheamă Dumnezeu pe noi. 

Dumnezeu cheamă popoarele pământului la 
pocăință prin foamete, cu secetă, cu boli, de parcă 
le-ar spune: lată, Eu sunt Acela despre Care spune 
Ieremia proorocul că voi da ploaie peste zece cetăți şi 
peste două nu voi ploua. Și iarăşi, voi da ploaie peste 
două cetăţi şi peste zece n-am să dau ploaie, ca să vă 
arăt că Eu sunt Dumnezeul norilor şi Tatăl ploilor, 
cum a zis şi lov. 

Am auzit că la televizor, când se dă buletinul 
meteorologic, se arată harta țării spunându-se: aici 
plouă, şi se arată vreo 10-15 puncte unde plouă în 
țară, iar în cea mai mare parte a ţării nu plouă. Auzind 
aceasta, foarte m-am folosit. Şi mi-am adus aminte de 
cuvintele proorocului Ieremia şi mi-am zis: lată cum 
se împlinesc sub ochii noştri, că plouă în câteva sate 
şi în 20-30 nu plouă. 

Deci în mâna lui Dumnezeu sunt ploile şi norii 
şi furtunile şi vânturile. Căci spune Hristos: Anii şi 


120 NE VORBEŞTE 


vremile le-a pus Tatăl întru a Sa stăpânire. Nimeni 
nu-l poate cere socoteala Lui de ce a lăsat secetă sau 
furtună; nimeni nu poate opri vânturile şi ploile, 
nimeni nu le poate aduce, decât mâna cea atotpu- 
ternică a lui Dumnezeu. Deci, iată, uneori ne cheamă 
Dumnezeu cu secetă, alteori cu grindină, alteori cu 
fulgere, când trăsneşte pe mulţi, alteori ne cheamă cu 
foamete, alteori cu boli. 

Alteori dă Dumnezeu boală şi molimă şi nu este 
casă unde să nu fie un bolnav. Alteori ne cheamă cu 
războaie, alteori cu robie, alteori cu glasul Scripturilor 
când zice: Veniţi la Mine toţi cei osteniți şi împovăraţi 
şi Eu vă voi odihni pe voi. Şi altă dată zice: Cel ce 
vrea să vină după Mine, să se lepede de sine, să-şi ia 
crucea sa şi să-Mi urmeze Mie. 

Deci iată că ne cheamă Dumnezeu şi prin stihii, 
şi prin cutremure şi prin secetă; ne cheamă prin boli şi 
prin necazuri, prin scârbe, prin toate cheamă popoa- 
rele la El să cunoască că este un Tată în cer şi că 
poate face cu popoarele câte voieşte. 

Ce spune Isaia? Doamne, Tu ai zidit pământul 
ca pe o nimica şi toate popoarele pământului înaintea 
Ta sunt ca o picătură într-o cadă (Isaia 40, 15). Ce 
putere are o picătură într-o cadă? Sau ce este de vei 
lua o lingură de apă din oceanul cel fără de margini al 
mărilor? Așa suntem noi de mici şi de slabi înaintea 
lui Dumnezeu. Ne cheamă Dumnezeu prin glasul 
Scripturii, ne cheamă prin glasul zidirilor ce pornesc 
asupra noastră cu secetă sau cu ploaie prea multă sau 
cu cutremur; ne cheamă Dumnezeu prin arşiţă, dar ne 
cheamă şi în alt fel. 

Cum? Prin glasul conştiinţei. Nu vezi, când 
păcătuim sau greşim, ne mustră cugetul îndată. Te 

întreabă: „Omule, de ce ai făcut aceasta? De ce ai 
furat de la vecinul? De ce ai luat femeia altuia? De ce 
ai omorât pruncul nevinovat în pântece? De ce ai râs 
de cele sfinte? De ce fumezi? De ce nu mergi la 
biserică Duminica şi sărbătoarea? De ce nu creşti 
copiii în frica lui Dumnezeu? De ce nu posteşti cele 
patru posturi de peste an şi vinerea şi miercurea şi te 
faci asemenea cu iudeii? De ce urăşti pe fratele tău? 
De ce huleşti pe Dumnezeu când eşti în scârbă?” 

Prin toate ne mustră conştiinţa când greşim. Ea 
este glasul lui Dumnezeu care ne cheamă la El: 
„„Omule, ai greşit. Eu te iert, dar să nu mai faci. Vino 
la Mine, căci la Mine este izvorul iertării, al iubirii şi 
al milostivirii. Pune început bun de azi înainte, să nu 
mai păcătuieşti”. 

Deci conştiinţa este glasul lui Dumnezeu în 
inima noastră. Această lege s-a pus înainte de toate 
legile omeneşti. 

Zic o seamă de oameni puţin credincioşi: „Pe 
noi, creştinii, Dumnezeu o să ne judece şi o să ne 
pedepsească după Evanghelie, dar popoarele care nu 
cunosc pe Dumnezeu, cum este China, cum este 
Japonia, India, care se închină la zei şi la vrăjitori, 
cum are să le pedepsească Dumnezeu? Căci n-au avut 
Evanghelia şi n-au ştiut ce este păcat. De aceea nu se 
pot îndrepta”. 

Auzi ce spune dumnezeiescul Apostol Pavel în 
Epistola sa către Romani: Cele nevăzute ale lui 
Dumnezeu, de la începutul zidirii lumii prin făpturi 
ințelegându-se se văd, adică veşnica Lui putere şi 
dumnezeire (Romani 1, 20). Deci toate popoarele 
lumii, în ziua judecății, se vor judeca după patru legi. 

Aşa dogmatisesc Sfinții Părinţi. Cei ce n-au avut 
legea scrisă, se vor judeca după două legi: după legea 
conştiinţei, pe care a pus-o în om la zidirea lui, şi 
după legea zidirilor. Cum, după legea zidirilor? Iată 
cum: 

Toate care sunt în jurul nostru vorbesc cu noi. 
Căci spune Sfântul Grigorie de Nyssa în Viaţa lui 
Moise: „Ca o trâmbiţă din înaltul cerului vorbesc 
zidirile cu noi şi strigă că este un Ziditor”. Şi ce spune 
proorocul David: Cerurile spun slava lui Dumnezeu şi 
facerea mâinilor Lui o vesteşte tăria. Cum vorbesc 
cerurile cu noi? Cum vorbeşte tăria cu noi şi vesteşte 
puterea lui Dumnezeu? Iată cum: 

Când te uiţi seara la cerul înstelat şi-l vezi plin 
de stele şi împodobit ca un candelabru plin de lumină 
şi vezi luna plină strălucind pe cer şi rânduiala cea 
prea frumoasă cu care se conduc stelele şi galaxiile şi 
constelaţiile cerului cu atâta precizie, încât nici cei 
mai mari savanţi ai lumii nu ajung să facă calendarul 
după ele, atunci zici cu proorocul: Doamne, ce este 
omul, că-l pomeneşti pe el, sau fiul omului, că-l 
cercetezi pe el? Şi atunci îți dai seama că aceste stele, 
aceste mişcări ale lor sunt făcute şi purtate de mâna 
lui Dumnezeu. El a fost Creatorul, El este Cârmui- 
torul lor. Îşi dai seama că lumea aceasta are o minte 
care le îndrumă, că este un Dumnezeu Care le-a făcut 
şi o mână nevăzută care le poartă de grijă, ca şi nouă. 

Aşa vorbesc cerurile cu noi, încât văzându-le, 
cunoaştem prin ele pe Ziditorul cerului. Când ne 
uităm la soare şi-l vedem cum luminează, că nu putem 
să-l privim decât câteva minute şi orbim, ne aducem 
aminte de Cel ce a făcut soarele atât de frumos, atât 

de luminos. Şi ne dăm seama că Cel ce l-a făcut pe el, 
Soarele dreptăţii, străluceşte de miliarde de ori mai 
mult ca el. Și aşa soarele laudă pe Dumnezeu. Căci se 
zice: Lăudaţi-L pe El soarele şi luna, lăudaţi-L pe El 
toate stelele şi lumina. Cum laudă soarele pe 
Dumnezeu? Cum Îl laudă luna, stelele, cerurile, tot 
firmamentul, toată zidirea? 

Prin existenţa şi prin mişcarea lor. Căci „altele 
sunt contemplaţiile zidirilor şi altele sunt legile lor”, 
zice Sfântul Maxim Mărturisitorul în Filocalie. 
Contemplaţia are loc când ne gândim la cine le-a 
făcut. Iar legile lor sunt rânduielile după care se mişcă 
în univers. Şi amândouă sunt făcute de Dumnezeu: 
existenţa lor şi legile după care se mişcă ele. Aşa 
vorbesc cu noi soarele, luna, stelele şi cerurile, florile 
şi păsările, animalele şi fiarele, văile şi apele, 
noianurile și aerul, vânturile şi toate stihiile. Toate 
vorbesc cu noi şi ne spun că este un Ziditor, un 
Dumnezeu în cer Care le-a făcut, le ţine şi le mişcă. 

Deci după legea conştiinţei şi după legea 
zidirilor se vor judeca cei ce n-au avut legea cea 
scrisă. Începând de la Moise, căruia Dumnezeu i-a dat 
tablele Legii pe Muntele Sinai, poporul iudeu se va 
judeca după Legea scrisă, iar toate popoarele care au 
cunoscut Evanghelia, se vor judeca după Legea 
darului, legea dragostei şi a desăvârşirii. De la 
începutul lumii, astăzi şi veşnic, zidirea vorbeşte 
despre Ziditorul ei. 

Un necredincios oarecare mergea pe Oceanul 
Atlantic, pe un vapor mare, un transatlantic. Şi un 
sărman misionar predica pe vapor noaptea despre 
Dumnezeu, despre minunile Lui care se văd pe cer, 

sus, pe pământ şi în ape. Iar necredinciosul, ca să ia în 
batjocură pe misionar, a luat binoclul şi se tot uita 
lung la stele. Iar misionarul lui Hristos predica cu foc, 
pentru că Dumnezeu dă putere multă în cuvânt celor 
ce-L binevestesc pe El şi-L predică pe Dumnezeul Cel 
adevărat, pe stăpânul Zidirii. 

La urmă vine cel necredincios şi zice către 
preot: „Părinte, tot predici pe Dumnezeu, dar eu m-am 
uitat prin binoclu la stele şi nu L-am văzut. Nu ştiu 
unde-I”. Iar misionarul lui Hristos i-a spus: „Bine zici, 
frate, că nu-L vezi, şi în acest fel nici n-ai să-L vezi în 
veacul veacului. Dar ştii de ce? Ca să-L vezi pe 
Dumnezeu trebuie să cureţi inima de necredinţă şi de 
păgânătate, căci aşa ne învață pe noi Evanghelia, 
spunându-ne în fericirea a şasea: Fericiţi cei curați cu 
inima, că aceia vor vedea pe Dumnezeu. Deci drept ai 
zis, pentru că nu L-ai văzut şi nici n-ai să-L vezi în 
veacul veacului, până ce nu-ţi vei curăți inima ta de 
necredinţă, de răutate şi de păcate. Atunci ai să-L vezi 
pe Dumnezeu prin lumina credinţei”. 

Aşa şi azi. Sunt mulţi oameni care nu aud 
chemarea lui Dumnezeu. Şi dacă nu o auzim, o să 
pună biciul pe noi, o să ne cheme mai aspru. Dacă ne 
vom întoarce, El o să dea ploaie timpurie şi belşug şi 
sănătate şi fericire, că în mâna Lui este viața şi 
moartea. lar dacă nu, ştie El cum să tragă frâul 
calului. Căci zice Ilie Miniat că lumea aceasta este ca 
un cal sirep, care aleargă pururea spre pierzare, 
aleargă la păcate, spre fundul iadului. Dar Dumnezeu 
va pune frâu acestui cal neastâmpărat. Şi care e frâul 
calului? Care e frâna lui Dumnezeu cu care trage 

lumea la Dânsul? Sunt bolile, seceta, robiile, războa- 
iele, moartea, suferinţele şi toate necazurile. 

Când este război, ce cerem? „Dă, Doamne, 
pace!” Când suntem bolnavi cerem: „Dă-ne, Doamne, 
sănătate”. Când nu plouă: „Dă-ne, Doamne, apă, că 
murim de sete!” Când suntem robi: „Scapă-ne, 
Doamne, de robie!” Deci bine ne face Dumnezeu. Ştie 
El să ţină în frâu această lume, care aleargă ca un cal 
sirep la prăpăd, la pierzare. Auzi ce spune proorocul: 
Însă cu zăbală şi cu frâu, Doamne, fălcile lor vei 
strânge, ale celor ce nu se apropie de Tine. Nu ne 
apropiem de bună voie, ne pune zăbală şi frâu şi nc 
întoarce înapoi, pentru că are putere, căci ceste 
Dumnezeu, Care poate să coboare în iad, să ridice, să 
omoare şi să facă viu. 

Deci, fraţii mei, când vom înțelege că 
Dumnezeu ne cheamă prin boli, prin suferințe, prin 
pagube, prin necazuri, prin robie, prin secetă, să nu 
stăm împietriţi, ci să ne întoarcem acasă la Tata şi să 
zicem: „lartă-ne nouă, Doamne, păcatele şi ne 
miluieşte ne noi”. Atunci Bunul Dumnezeu ne iartă, 
pentru că El nu ne ceartă din ură. Adevăratul părinte 
nu bate copiii săi din ură. Doamne fereşte! Care 
mamă sau tată ar vrea să-şi bată copiii degeaba, să-şi 
bată joc de dânşii? Nu! Ci dacă vede că vreunul azi nu 
ascultă şi mâine nu ascultă şi poimâine nu ascultă, şi-i 
încăpățânat şi-i răspunde împotrivă şi face după voia 
lui cea rea, pune mâna fără să vrea pe varpă sau pe 
curea sau pe băț. Pentru ce? Pentru că vede că acest 
copil a pornit pe căi rele şi merge din rău în mai rău, 
se duce în prăpastie şi dacă îl va bate mai pe urmă, va 
fi prea târziu. 

Aşa face şi Dumnezeu cu noi. Noi suntem toți 
fiii lui Dumnezeu după dar. Auzi ce zice Scriptura: Eu 
am zis: dumnezei sunteți şi fii ai Celui Prea Înalt toți. 
Iar voi ca nişte oameni muriți şi ca unul din boieri 
cădeți, adică ca unul din diavoli. Dacă suntem fiii lui 
Dumnezeu după dar şi avem darul punerii de fii prin 
Sfântul Botez, avem Biserica mamă şi pe Dumnezeu 
Tată, după cum zicem pururea: Tatăl nostru, Care eşti 
în ceruri, dacă-i aşa, să stăm pururea cu ochii minţii la 
Tatăl nostru şi să ştim că dacă nu vom voi de bună 
voie să-L iubim şi să-L cunoaştem că există, El va 
pune mâna pe vargă. 

Dar mai bine să ascultăm din dragoste şi să-L 
iubim pe Dumnezeu şi să facem poruncile Lui din 
cuminţenie, ca El pururea să aibă milă de noi şi să ne 
poarte de grijă. 

Apostolii au ascultat de Hristos, proorocii au 
ascultat, cerul ascultă, pământul ascultă, roua ascultă, 
grindina ascultă, stelele ascultă, noianurile şi toată 
natura ascultă! Numai omul, ființa cea rațională, nu 
vrea să asculte de Părintele său Cel ceresc. Dar băgați 
de seamă că mâna lui Dumnezeu are şi vargă cu care 
ne poate bate. 

Deci să stăm bine, să luăm aminte! Să nu uitaţi, 
de astăzi înainte, că orice necaz care vine peste noi, 
este o chemare a lui Dumnezeu. Căci zice: Dumnezeu 
bate pe tot fiul pe care-l primeşte. 

Şi să nu cârtim dacă suntem chemaţi într-un fel 
sau altul, căci spune Apostolul Pavel: Fiecare, întru 
ceea ce este chemat, întru aceea să rămână! 

Te-a chemat Dumnezeu sărac, nu dori să te 
îmbogăţeşti; te-a chemat să fii călugăr, călugăr să 

rămâi până la moarte; te-a chemat să fii preot, preot 
vrednic să fii, te-a chemat să fii meseriaş, meseriaş 
bun şi cinstit să fii, te-a chemat să fii filosof sau 
mecanic sau în alt serviciu, aşa să rămâi. Dar să 
slujeşti cu cinste, să cunoşti că Dumnezeu este Cel ce 
te-a chemat într-un fel sau altul şi fiecare din noi întru 
ceea ce este chemat, întru aceea să rămână! Amin. 


SFATURI DUHOVNICEȘTI 


— Părinte, ajungem uneori într-o astfel de 
stare, încât nici nu ne putem ruga, nici nu putem 
dormi, nici nu putem mânca, nici nu putem vorbi, 
nu avem nici o dispoziţie. 


— Auzi ce zice dumnezeiescul părinte Isaac 
Sirul, că eu nu voi înceta să aduc pilde, nu de la mine, 
că eu sunt izvorul a toată răutatea şi viclenia. Ce 
vorbim, vorbim de la Sfinții Părinţi ca să ne folosim. 
Când vei vedea că eşti într-o astfel de stare, te 
sfătuiesc, omule, să te culci. Şi chiar de nu dormi, stai 
culcat să se liniştească simţirea. 


— Dacă nu avem Sfânta Liturghie în fiecare zi 
la mănăstire, cum ne putem mântui? 


— Nu numai Liturghia te mântuieşte. Nu auzi ce 
spune Sfântul Grigorie Sinaitul? „Cine are rugăciunea 
minţii, are şi Liturghia, are şi toată pravila Bisericii 
tot timpul”. D-apăi acei care au trăit în pustie, cum a 
fost Sfântul Marcu de la peşteră, la care s-a dus 
Sfântul Serapion, de 95 de ani nu văzuse om, acela 
stătea la slujbă? Era în timpul prigoanelor. Şi ai văzut, 

când se ruga era stâlp de foc de la pământ până la cer. 
„Dar cei care au trăit în pustie ani de zile, cum spune 
Sfântul Ioan Gură de Aur, şi se împărtăşeau la trei- 
patru ani, oare pentru nevrednicie se împărtăşeau aşa 
rar?” 

Auzi ce spune Sfântul Efrem: „Biserici aveau pe 
limbile lor şi altare în inimile lor”. Totdeauna erau în 
comuniune cu Dumnezeu în rugăciune. Pentru că 
rugăciunea care se face în biserică este rugăciune 
obştească. Dar nu cumva să rămânem numai la 
aceasta şi să nu avem o rugăciune proprie, că ne 
înşelăm. Că spune Sfântul Teofan Zăvorâtul: „Vai de 
cei ce au îngheţat la rânduiala tipicului bisericesc şi 
n-au rugăciunea lor proprie!” 


— Dar nu este păcat ca atunci când este 
Liturghia, eu să zic rugăciunea inimii sau altă 
rugăciune şi să nu fiu atent la slujbă? 


— Nu-i adevărat! Pentru că are mare legătură 
liturghia inimii cu cealaltă de la sfântul altar. Aceasta 
este o rugăciune obştească şi are mare putere, mai ales 
Sfânta Liturghie, şi o ajută pe cea din inimă. Că dacă 
vine o prigoană şi te-ai dus într-o pustie, sau într-un 
sat, sau într-un bordei, mai ai Liturghie? 

În măsura în care se roagă, auzi ce zice Sfântul 
Nicodim Aghioritul, mintea este preot, inima este 
altar; jertfa care se aduce pe acest altar este 
alegerea şi buna voinţă, că de bună voie aleg să mă 
rog lui Dumnezeu, iar mirosul de bună mireasmă, 
tămâia, care se ridică de pe altarul inimii, este 
rugăciunea, să se îndrepteze rugăciunea mea ca 
[cimâia înaintea Ta. De pe altarul inimii. Omul este 
un fel de biserică în biserică. 

În zadar te duci în altarul ăsta, dacă nu ai 
rugăciunea cea din inimă. Puțin îți foloseşte. De 
aceea, mergerea la biserică îți ajută foarte mult ca să 
întăreşti rugăciunea din inimă, dar nu o schimbă pe 
aceea. Tocmai rugăciunile şi momentele Sfintei 
Liturghii, dacă tu ai lucrare lăuntrică, îţi întăresc 
această lucrare. Mai mult îți învăpăiază inima de 
dragostea lui Dumnezeu, când auzi momentele Sfintei 
Liturghii, când iese cu Sfintele Daruri, căci credința 
vine prin auz. 

Ai văzut că a întrebat cineva pe Sfântul 
Nichifor: „Dacă merg în biserică, să ascult strana și 
Liturghia şi celelalte, sau să zic rugăciunea inimii?” 
Dacă n-ai sporit în rugăciunea minţii, ascultă cu mare 
atenţie Liturghia şi strana, că te ajută să te concentrezi 
cu mintea în inimă. Foarte mult te ajută. 

lar dacă ai ajuns la rugăciunea de sine 
mişcătoare a minţii, este ca ceasul, ai pornit inima, eu 
dorm şi inima mea veghează. Permanent inima se 
roagă. Atunci şi fără să vrei vei rămâne cu rugăciunea 
asta lăuntrică şi în timpul Liturghiei şi în timpul 
celorlalte rugăciuni, că ajungi la o rugăciune de sine 
mişcătoare. Permanent se roagă inima. Neîncetat, cum 
zice apostolul. 

Eu am scris câteva predici despre treptele 
rugăciunii. Am vrut să scriu şi una despre rugăciunea 
contemplativă, care-i mai înaltă decât rugăciunea 
inimii, dar nu are nici un rost la oamenii de azi, că nu 
o înțeleg; este pentru cei desăvârşiți, aceea este în 
extaz, rugăciunea cea de foc, în răpire. Am pus 
acestea pe care le poate înţelege oricine. Noi le-am 

citit, şi numai cu atât am rămas. Le-am înţeles, dar nu 
le-am lucrat niciodată în viaţă. Aşa este. 


— Cum cunoaştem noi care este calea cea 
bună a mântuirii? 


— Sfatul bun te va păzi şi cugetul drept te va 
apăra. Şi iarăşi zice Scriptura: Cei ce n-au sfătuitori, 
cad ca frunzele. De aceea este bine, mamă, să ne mai 
sfătuim. 


— Cum putem trăi noi în viața de obşte fără 
tulburare? 


— Zice Sfântul Ioan Gură de Aur: „,Tăria celui 
din obşte este ascultarea; tăria împăratului stă întru 
multă oştire; iar tăria celui din linişte este multa 
rugăciune. Şi căderea celui din obşte este 
neascultarea — când nu face ascultare; şi căderea 
celui din linişte, împuţinarea rugăciunii”. 

La pustie aveam timp să mă rog 14 ore şi mai 
mult. 


— Cum trebuie să ne purtăm, noi, creștinii 
ortodocşi, față de oamenii eretici? 


— Nu cumva socotind noi că iubim pe aproapele, 
să ne lăsăm călcaţi de cei străini de dreapta credinţă în 
Hristos, care voiesc a ne depărta pe noi de la 
Ortodoxie şi a ne impune credinţa lor cea strâmbă şi 
eretică. Iar dacă voiesc a ne ataca credința noastră cea 
sfântă sau Sfânta Tradiţie a Bisericii Ortodoxe, atunci 
trebuie să o apărăm cu toată puterea până la 
moarte, după cum zice Sfântul Nicodim Aghioritul în 
Războiul nevăzut. 

Se cade, aşadar, oricărui preot ortodox şi 
oricărui creştin al Bisericii noastre dreptmăritoare, să 
fie un bun ostaş al lui Hristos cu toată evlavia şi cu 
mânie bărbătească şi tare să apere, prin cuvânt şi prin 
scris, adevărul dreptei noastre credinţe. Nu se cuvine 
a fi blând acolo unde nu trebuie a te purta cu blândeţe. 
Acelaşi lucru ne învaţă şi Sfântul Pimen cel Mare, 
zicând: „Se cade nouă a răbda toate, măcar de ne-ar 
scoate cineva şi ochii sau ne-ar tăia mâna noastră cca 
dreaptă, iar dacă cineva voieşte a ne depărta şi a ne 
despărți pe noi de Dumnezeu, atunci să ne mânicm” 
(Pateric, Cuvântul 118). Şi iarăşi zice: „Întâia oară 
fugi, a doua oară fugi, a treia oară fă-te sabie cu cel ce 
vrea să te despartă pe tine de dreapta credință”. 


— Dar cum trebuie să ne comportăm cu acești 
oameni? 


— Auzi ce spune apostolul? Biserica este 
Trupul lui Hristos. Cap al Bisericii este Hristos. 
Toate sectele mistice şi raționaliste, nu numai din 
România, care s-au despărțit de Biserică, s-au 
despărțit de Hristos. Nu mai au legătură cu Hristos. 
Gata. Aşa este. Şi pe sectari, nu în casă, nici în ogradă 
să nu-i primeşti, ca nu cumva să ne împărtăşim de 
lucrurile cele rele ale lor şi de ereziile lor. 


— Și dacă vin cu tot felul de cărţi, ce să facem 
cu ele? 


— Pe foc, pe foc, pe foc! Ei au diavoli numiţi 
arhiconi, zice Sfântul Ioan Gură de Aur. Îi învață 
toată Scriptura pe de rost, dar pe dos, pe dos, pe dos. 
Le tâlcuieşte toată Scriptura pe dos. Din Scriptură îţi 

vorbeşte, dar pe dos, nu cum spune Biserica şi 
dogmele Bisericii. Să nu vorbiţi cu ei. 


— De ce Biserica Ortodoxă nu se prea implică 
în misionarism, ca să facă cunoscută dogma 
ortodoxă în alte părţi, cum fac catolicii şi celelalte 
confesiuni? 


— Biserica Ortodoxă trăieşte! Cea mai mare 
învățătură este trăirea. Eu am la spovedanie popor de 
la țară. Ţin tradiţia sfântă cum au învăţat-o de la 
părinţii lor. Datorită poporului se ţine mai tare 
Ortodoxia la noi. 


— În câte feluri se împart oamenii pe pământ, 
din punct de vedere al credinţei în Dumnezeu? 

— Oamenii de pe pământ se împart în trei grupe: 
creştinii, adică cei care cred în Hristos; necreșştinii sau 
păgânii, care nu cred în Evanghelia lui Hristos, ci în 
anumiţi oameni zeificaţi, precum Brahma, Buda, 
Confucius, Mahomed etc., şi a treia grupă, ateii, care 
nu cred în nici o divinitate. 

Necreştinii se împart şi ei în trei grupe: 
monoteişti — evrei şi mahomedani; dualişti — care cred 
în două principii, al binelui şi al răului; şi politeişti, 
care cred în mai mulţi idoli sau zei mincinoşi. 

Creştinii se împart la rândul lor în trei mari 
confesiuni și Biserici: ortodocşi, catolici şi protestanți. 
Din protestanți s-au format mai multe ramuri, ca 
protestanți de (Confesiune Augustană (luterani), 
reformaţi, anglicani, metodişti, prezbiterieni şi grupări 
neoprotestante. 

— Care din aceste categorii de creştini au 
harul mântuirii? 


— Biserica noastră Ortodoxă învaţă că harul este 
dat tuturor oamenilor (Tit 2, 11), deoarece Dumnezeu 
voieşte ca toți oamenii să se mântuiască şi la 
cunoştinţa adevărului să vină (| Timotei 2, 4). Dar 
harul nu sileşte pe nimeni. Oamenii au libertatea să-l 
primească şi să conlucreze cu el sau să-l respingă. Cei 
dintâi se mântuiesc, cei din urmă, nu (Învățătură de 
Credință Ortodoxă). Biserica Ortodoxă, fiind Biserică 
apostolică, are harul mântuirii. 


— Care dintre creştini se vor mântui? 


— Numai creştinii care slujesc lui Dumnezeu 
întru adevăr, aceia se vor mântui, după cum spune 
Duhul Sfânt: Aproape este Domnul de toți cei ce-L 
cheamă pe El întru adevăr (Psalm 144, 18). Despre 
oamenii care nu au primit credința în Dumnezeu nu 
putem zice că se mântuiesc, deoarece apostolul ne 
învaţă: Este un Domn, o credinţă şi un botez (Efeseni 
4, 5; I Corinteni 12, 12). Şi iarăşi: Pace peste cei ce 
vor umbla cu dreptarul aceasta (dreapta credinţă) 
(Galateni 6, 16) şi în alt loc: Cine nu se luptă după 
lege, nu se încununează (II Timotei 2, 5). 


— Toţi oamenii au harul Sfântului Duh? 

— Păgânii, necredincioșşii şi apostaţii (epădaţii 
de dreapta credinţă) nu au harul Preasfântului Duh. In 
Vechiul şi Noul Testament, harul Sfântului Duh a fost 
făgăduit tuturor celor ce vor crede în lisus Hristos 
(Isaia 44, 3, 59, 21; lezechiel 36, 27; Fapte 2, 17-18). 

În vremea de apoi mulți înşelători şi hristoşi 
mincinoşi se vor arăta cu viclenie că au harul 
Sfântului Duh şi vor face semne mari şi minuni false 
cu puterea satanei, spre a înşela pe mulți şi a-i 
îndepărta de la dreapta credință, precum a zis Domnul 
(Matei 24, 24). 

Vrăjitorii, proorocii mincinoşi, ereticii, înşelă- 
torii şi făcătorii de minuni false sunt urâciune înaintea 
Domnului şi Dumnezeu nu ascultă de ei (Levitic 20, 27; 
Deuteronom 18, 10-12). 

Creştinii care cad în păcate grele înrristează 
Duhul Sfânt (Efeseni 4, 30). Totuşi nu pierd harul 
mântuirii. Dacă se vor întoarce din toată inima la 
spovedanie şi la lucrarea faptelor bune, iarăşi 
dobândesc harul Preasfântului Duh, fiindcă primul 
păcat împotriva Sfântului Duh săvârşit de ei este, 
după cum zice în Învățătura de Credinţă Ortodoxă, 
„răutatea neîncrederii adevărului arătat şi dovedit, al 
dreptei credinţe în Hristos”. 


— Părinte Cleopa, daţi-ne un cuvânt de 
încheiere. 


— Cuvânt de încheiere trebuie mai întâi să mă 
prihănesc pe sinemi că vorbesc ce nu fac. Și de aceea 
vă rog să vă rugaţi pentru mine, păcătosul, ca să-mi 
aduc aminte de cuvintele Sfântului loan Scărarul: 
„Cade-se celui ce învață şi nu face, ca, ruşinându-se 
de cuvintele sale, să înceapă şi el a lucra într-o bună 
zi”. 

Aşa şi eu, poate vorbind la altul, mă gândesc şi 
cu vreodată să fac. Pentru că de vorbit este uşor. 
Nimic nu-i mai uşor ca vorba. Amin. 


MESAJE DUHOVNICEȘTI 
ALE MARILOR PARINŢI 


transmise pe bandă magnetică 


(11) 


PĂRINTELE CLEOPA 
CĂTRE PĂRINTELE PAISIE OLARU 


(Vineri, 1 ianuarie 1982) 


Preacuvioase Părinte duhovnic Paisie, 


Prin mijlocirea fratelui Petru, care stăruieşte 
mereu să facă o legătură între noi, având câteva 
momente libere aici la casa din deal, vă trimit smerite 
închinăciuni şi metanii cu dragoste în Iisus Hristos, în 
anul 1982, şi doresc ca Preasfântul Dumnezeu şi 
Preacurata Lui Maică să vă lungească zilele spre 
folosul miilor de creştini care vă cercetează şi în anul 
care vine să sporiți întru creştere şi întru darul lui 
Dumnezeu, să fiți de folos şi nouă monahilor, la tot 
poporul şi credincioşilor care vă cercetează. 

Vă doresc din toată inima mulţi şi fericiţi ani şi 
vă rog iar din toată inima să nu mă uitaţi şi pe mine 
păcătosul, leneşul şi necuratul, în sfintele şi curatele 

rugăciuni care le faceţi acolo către Mântuitorul şi 
Maica Domnului. 

Eu, ca totdeauna, sunt încărcat de griji, de 
răspândire, de lenevire, de nesimţire, de neluare 
aminte, de acedie, adică de moleşeala voinţei, şi 
măcar că am intrat într-un an nou, în loc să pun 
început bun, merg înapoi ca racul. 

Blagosloviţi şi mă iertaţi pe mine, păcătosul. 


PĂRINTELE CLEOPA 
CĂTRE PĂRINTELE ARSENIE 


(Vineri, 1 ianuarie 1982) 


Cuviose Părinte duhovnic Arsenie, 


Văd că nu mă lasă în pace fratele Petru până nu 
trimit câteva cuvinte pe acolo. Mă minunez de 
dragostea lui cum s-a aflat el între noi să putem vorbi 
unii cu alții. Se vede că este lucrarea Preasfântului 
Dumnezeu prin el. 

Aşadar, având câteva momente libere, vă rog 
din toată inima să primiţi din partea nevredniciei mele 
smerite închinăciuni şi sărutări cu dragoste în Iisus 
Hristos. 

Preasfântul şi Preabunul Dumnezeu şi Prea- 
curata Lui Maică şi toţi sfinţii să vă ajute să sporiţi şi 
să fiți de mare folos milioanelor de credincioşi care vă 
cercetează acolo şi vă cer sfat şi pe care îi mângâiați 
şi-i zidiţi în Hristos. 

Bine faceţi că vă ţineţi de cuvântul marelui 
Apostol Pavel, care zice: Nimenea al său să nu caute, 
fiecare să lucreze pentru binele şi zidirea aproapelui. 

Bine faceţi că sunteţi de jertfă acolo cu atâtea 
mii de suflete, deoarece, după învățătura Sfântului 
Isaac, folosul fratelui este roada ta. 

Dumnezeiescul Ioan Gură de Aur într-una din 
omiliile sale zice aşa: „Eu vorbesc din catedrala 
aceasta — adică a Sfinţilor Apostoli din Constanti- 
nopol — şi văd mulțime de oameni aici. De se vor 
întoarce 100 la Hristos, plată însutită voi avea. De se 
vor întoarce 60 sau 30, nu mică este plata; iar de se va 
întoarce numai unul, şi pentru acesta mare plată îmi 
va da mie Hristos, că un singur suflet este mai scump 
decât toată lumea, după cuvântul care a zis: Ce va da 
omul în schimb pentru sufletul său, măcar de-ar 
câştiga toată lumea. lar de nu se va întoarce chiar nici 
unul, eu nu voi înceta să învăţ şi să predic, deoarece 
fântânile izvorăsc şi izvoarele curg, măcar de ar lua 
cineva şi ar bea apă din ele sau nu ar bea, ele îşi fac 
datoria”. 

Aşa cum vă ştiu activ, aprins în credinţă, cu 
dragoste de a zidi pe alţii şi a-i folosi; aşa cum v-am 
cunoscut cu mila Domnului cât am fost împreună, tot 
aşa, cu atât mai mult acolo unde v-a dus Dumnezeu, 
să puneţi toată activitatea duhovnicească în folosul 
poporului şi a atâtor mii de suflete însetate după 
cuvântul lui Dumnezeu. 

Din toată inima doresc ca Preasfântul Dumne- 
zeu să rânduiască ca, atunci când vom muri şi ne vom 
întâlni înaintea Mântuitorului, să văd în urma Părinte- 
lui duhovnic Arsenie un sobor de mii şi mii de suflete 
curățite şi luminate de el prin cuvânt şi pilda vieţii. 

Această dorință să fie pururea între noi, ca, cu 
darul lui Dumnezeu, să lucrăm în slujba aproapelui, şi 

mila lui Dumnezeu va completa neputințele noastre 
cu folosul sufletelor care ne cercetează şi ne cer 
ajutorul duhovnicesc. 

Fiind îndemnat şi de fratele Petru, vă rog, dacă 
credeţi de bunăcuviință şi socotiți că-i bine, să 
trimiteţi la toţi iubiții credincioşi din Constanţa şi 
Mangalia, care ne cunosc, multă bucurie în Hristos, 
mângâierea Duhului Sfânt, spor în cele duhovniceşti 
în anul acesta în care am păşit (1982) şi mai presus de 
toate, tuturor le dorim mântuirea sufletului şi să 
sporească în frica lui Dumnezeu, în dragostea lui 
Dumnezeu şi în toate faptele bune. 

Mila Domnului nostru lisus Hristos şi Aco- 
perământul Preasfintei şi Preacuratei Sale Maici să 
rămână cu noi în veacul de acum, în anul care vine şi 
în veacul cel viitor. Amin. 


PĂRINTELE CLEOPA 
CĂTRE PĂRINTELE ILARION ARGATU 


(Vineri, 1 ianuarie 1982) 


Preacuviose Părinte Arhimandrit Ilarion, 


lată fratele Petru l-a pus Dumnezeu între noi un 
fel de mijlocitor, prin care ne întâlnim aşa pe această 
cale cu ajutorul aparatului, noi fiind la mare distanță. 
El îmi spune să vă trimit câteva cuvinte. 

Eu, păcătosul şi nevrednicul, din partea mea vă 
trimit mai întâi smerite închinăciuni cu dragoste în 
lisus Hristos şi vă doresc înaintea Preasfântului 
Dumnezeu şi a Preacuratei Lui Maici să vă sporească 
puterile duhovniceşti, energia fizică şi cea 

duhovnicească şi în anul care a sosit să staţi în slujba 
apostolatului acolo pentru milioanele de suflete care 
vă cercetează şi vă cer ajutorul duhovnicesc. 

Preasfântul Dumnezeu să vă întărească, să vă 
mângâie, să vă sprijinească în această activitate 
duhovnicească şi Preacurata Lui Maică să vă acopere 
cu  dumnezeiescul ei Acoperământ de  ispitele 
văzuților şi nevăzuților vrăjmaşi. Şi vă rog din toată 
inima să nu mă uitaţi pe mine păcătosul la sfintele 
rugăciuni, că eu niciodată până acum n-am pus 
început bun de faptă bună. 

Multă bucurie în lisus Hristos şi multă dorire de 
sporire şi creştere în cele duhovnicești. Spuneți 
tuturor ce ne cunosc de acolo şi pe toţi vă rog să nu 
mă uitaţi în sfintele rugăciuni. Amin. 


RĂSPUNSUL PĂRINTELUI ILARION 
CĂTRE PĂRINTELE CLEOPA 


Preacuvioase Părinte Cleopa, 


Tare mult m-am bucurat de cuvintele frumoase 
pe care le-aţi adresat către mine, păcătosul, care mă 
găsesc la Cernica. 

M-am bucurat tare mult că sunteţi sănătos şi vă 
rugaţi şi pentru mine păcătosul. 

Eu mă rog Bunului Dumnezeu ca să vă ţină 
sănătos şi pe mai departe, şi cu rugăciunile 
preacuvioşiei voastre să mă întăresc şi eu în lupta pe 
care o am zi de zi, atât cu patimile mele cât şi cu lupta 
ce vine din afară. 

Vă sărut mâna cu multă dragoste şi cred şi 
doresc să ne întâlnim cât mai degrabă spre a ne 
împărtăşi cuvinte de întărire şi de bucurie, cuvinte de 
ajutor duhovnicesc spre mântuire. 

Blagosloviţi şi mă iertați pe mine, păcătosul 
Ilarion Argatu! 


PĂRINTELE ARSENIE CĂTRE 


OBŞTEA MĂNĂSTIRII SIHĂSTRIA 
(1982) 


Părinte Paisie, Părinte Cleopa şi toți dragii mei 
de la Sihăstria. 

Nemernicia mea a făcut să lupt singur, păstrând 
în inimă duhul Sihăstriei de atunci. Locul acela în 
sihăstreasca  Sihăstrie ajută mult şi mai ales 
preacuvioşiile voastre, Părintele Cleopa, Părintele 
Paisie, Părintele Ioil, Părintele Chiril, Părintele 
Macarie şi Valerian şi alți dragi părinți ai mei de 
acolo. Aţi păstrat o cuviincioasă şi îngerească unitate 
a duhului locului, a rânduielilor. Aţi folosit multă 
lume ca nişte stâlpi cuvioși, statornici, înţelepţi şi cu 
inimile calde pentru toți. 

Știu că duhul vă spune că eu sunt slab şi rănit, 
dar şi mă bucur foarte mult că mă cercetaţi şi simt 
mângâierea ce mi-o dați şi pe care am simţit-o 
totdeauna de când a binevoit pronia cerească să vă 
cunosc. Vă iubesc mult! Împrejurările fac să fiu 
departe şi Bunul Dumnezeu și Măicuţa Domnului ştie 
şi lacrimile mele străine şi sărace pentru mântuirea 
mca cu ajutorul duhului vostru. 


PĂRINTELE CLEOPA 141 


Nu pot să nu amintesc și de preaiubitul 
Ambrozie şi Marcu care se luptă aşa cum îi place 
bunului Dumnezeu să fim pe lumea aceasta. 

Vă sărut mâinile cu multă smerenie şi iubire, 
eu, fiul vostru slab, dar plin de nădejde, Arsenie. Amin. 


RĂSPUNSUL PĂRINTELUI PAISIE 


PENTRU PĂRINTELE ARSENIE 
(1982) 


M-am bucurat, Părinte Arsenie, de blagoslo- 
venia sfinției voastre şi de dragostea ce ne-o purtaţi, 
pentru că nu ne-aţi uitat, de ne-aţi pomenit pe noi şi 
pe toţi care i-aţi cunoscut. 

Noi vă dorim tot ce este bun şi frumos, tot ce 
este folositor şi plăcut lui Dumnezeu şi dacă nu ne 
vom mai întâlni în viața asta, să ne facă Dumnezeu 
parte să ne întâlnim acolo în veşnica fericire. Amin. 

Blagosloviţi şi mă iertaţi! 


RĂSPUNSUL PĂRINTELUI CLEOPA 


PENTRU PĂRINTELE ARSENIE 
(1982) 


Preacuvioase Părinte şi mult iubite și fratele 
meu, Arsenie. 

Mulţumesc Preasfintei şi de viață Făcătoarei 
Treimi, Preasfintei Născătoare de Dumnezeu şi 
pururea Fecioarei Maria şi mijlocirii tuturor sfinților, 
care au binevoit măcar aşa prin aceste mijloace să 

putem vorbi de la această mare distanță care ne 
desparte numai cu trupul, nu și cu duhul. 

Iubite Părinte, mai întâi vă mulțumesc din toată 
inima că nu ne-aţi uitat şi păstraţi unitatea duhului şi 
dragostea aceea ce a fost oarecând între noi. 

Dragostea lui Dumnezeu nu cunoaşte hotare; ea 
nu cunoaște granițe. Dragostea lui Dumnezeu trece 
peste toate şi nu numai peste graniţele veacului de 
acum, ale unei țări sau ale unei localităţi, ci ea trece şi 
peste graniţa morții. 

Auzim pe marele Apostol Pavel zicând: Limbile 
vor înceta, proorociile se vor desfiinţa, iar dragostea 
rămâne. Singura din cele trei virtuți teologice care 
rămâne în veacul viitor şi nemărginiţii vecilor este 
dragostea, care trebuie să o purtăm în sufletele noastre 
şi care este mai mare decât toate virtuțile în acest veac 
şi în cel viitor. 

Iubite Părinte, îmi dau seama, după cum ați 
spus, că luptaţi singur. Nu sunteţi singur! Aveţi pe 
Preasfântul nostru Mântuitor, pe Preacurata Lui 
Maică şi pe sfinţii lui Dumnezeu. Aveţi învățăturile 
dumnezeieştii Scripturi, ale celei vechi şi ale celei noi, 
învățăturile dumnezeieştilor părinți și aveţi practica 
vieţii, cu care, prin darul lui Hristos, ați străbătut până 
acum, care vă ajută să puteţi fi de mare folos în acel 
loc unde este atâta afluență de suflete, care vin acolo 
cu atâtea şi atâtea nevoi sufleteşti. 

Un singur suflet este mai scump decât toată 
lumea, că la această valoare l-a ridicat Însuşi 
Dumnezeu-Cuvântul, Care zice: Ce va da omul în 
schimb pentru sufletul său, măcar de ar dobândi toată 
lumea? Nu are valoare lumea toată cât are un suflet. 

Deci acolo aveţi posibilitate să aduceţi la lumină 
şi la mântuire nu un suflet, ci mii de suflete, numai să 
vă întărească Preasfântul Dumnezeu şi Preacurata Lui 
Maică să puteţi face faţă, cât este cu putință, atâtor 
nevoi sufleteşti, care se cer mai ales acolo unde este 
sezonul de vară şi unde vin atâtea suflete, unele mai 
zbuciumate decât altele de ispitele şi de valurile 
veacului de acum. 

Iubite Părinte, așa a binevoit Dumnezeu ca prin 
fratele Petru noi să putem vorbi de la aşa marc 
distanță şi să mai auzim unul altuia vocea, carc cste 
mult dorită între noi. Eu sunt cam bolnav cu inima, 
acum puțin şi cu ficatul de câtăva vreme. Bunul 
Dumnezeu ştie viața noastră și scânteia de viaţă carc o 
avem, cât o mai lasă Ziditorul în noi. 

Sunt şi eu foarte, foarte ocupat cu multe suflete, 
care nu-mi dau răgaz zi şi noapte. Când mai am 
puţine momente de linişte mai însemnez ceva, mai 
scriu câte ceva, să rămână după ticăloasa asta viaţă, 
poate pentru cineva care va voi să citească. 

Cu multă umilință şi dragoste mi-aduc aminte 
de momentele care le-am petrecut împreună, când 
mi-aţi fost de mare ajutor și mângâiere în scârbele 
mele şi în necazurile prin care am trecut şi totodată v-am 
socotit ca pe un înger al lui Dumnezeu lângă mine, că 
aţi fost om cu frică de Dumnezeu, cu dragoste mare şi 
cu bărbăție de cuget în toate supărările şi m-aţi 
îmbărbătat şi mi-aţi fost de mângâiere. 

Acum Preamilostivul Dumnezeu a rânduit să 
fim departe unul de altul, dar această depărtare estc, 
aşa după cum am zis, numai cu trupul nu şi cu duhul. 
Nimic nu ne împiedică pe noi să trăim într-un gând şi 

într-un duh înaintea lui Dumnezeu, numai dacă 
rămâne între noi dragostea Preasfântului Dumnezeu. 

Din când în când vin şi de pe acolo credincioşi, 
de pe la Constanţa, de pe la Mangalia, din Dobrogea, 
de pe la Tulcea, care ajung mai rar pe la noi şi totuşi 
ajung. Am întrebat când şi când dacă vă aflaţi sănătos 
şi unii v-au Cunoscut şi mi-au spus de frumoasa 
activitate şi energia duhovnicească care vă stăpâneşte 
ca totdeauna şi în momentele de faţă. 

Aş dori, de va voi Preamilostivul Dumnezeu, să 
ne vedem, dar nu ştim chipul proniei lui Dumnezeu ce 
este între noi. 

Am fost invitat cu mare stăruință să mă duc la 
Galaţi, unde Părintele Teofil Pandele s-a sârguit şi a 
făcut o biserică şi a sfinţit-o în ziua de Sfinţii 
Voievozi, Sfinţii Arhangheli Mihail şi Gavriil. El a 
trimis şi maşina, a venit şi personal şi am fost chemat 
cu, părintele stareţ, părintele stareț de la Secu, de la 
Neamţ, mai mulți părinți, şi eram dator să mă duc, că 
acest părinte, încă de când era director în Ministerul 
Cultelor, a ajutat foarte mult această mănăstire, care 
ştii că a fost arsă şi necăjită. 

Dar n-am putut să ne ducem. Una că a fost hram 
la Mănăstirea Agapia, tot cu hramul Sfinţii Voievozi, 
şi părintele stareţ a fost chemat de Înalt Preasfinţitul 
Mitropolit Teoctist să slujească acolo, şi părintele 
stareț de la Neamț și de la Secu, iar eu singur, fiind şi 
bolnav, nu m-am bizuit; şi așa că n-am fost. 

Dacă era să ajung pe acolo, mă gândeam, 
fiindcă n-am fost niciodată în Dobrogea în viaţa mea, 
să mă duc pe la Preacuvioșia Voastră, să vizitez 
Sfânta Mănăstire Cocoş, unde am aflat că se află 

moaştele celor patru sfinți martiri: Atalos, Zoticos, 
Filipos şi Camasis, care s-au găsit la Niculiţel în 
Dobrogea. Şi cu această fericită ocazie aveam să trec 
şi pe la Sfinția Voastră şi pe la acele sfinte moaşte. 
Dar rămâne acest lucru în voia lui Dumnezeu, poate 
pentru mai târziu, de voi mai avea zile. 

Am dorit de multe ori, când am avut momente 
de linişte, să ne mai vedem. Dar, cum am zis, lăsăm 
toate în voia Domnului şi la rânduiala Lui cea 
preabună. Un lucru să rămână între noi: să rămână 
dragostea lui Dumnezeu şi bunăvoința Lui şi să rugăm 
îndurarea Lui să nu ne despartă pe noi cu duhul. Și să 
rămână mila Domnului Dumnezeu şi Mântuitorului 
nostru lisus Hristos şi acoperământul rugăciunilor 
Preasfintei și Preacuratei maicii Sale şi ale tuturor 
sfinților cu noi păcătoşii, în veacul de acum şi în cel 
viitor. Amin. 

Blagosloviţi şi mă iertați pe mine, păcătosul. 


PĂRINTELE CLEOPA 
CĂTRE PĂRINTELE ARSENIE 
(Aprilie 1984) 


Spune-i părintelui Arsenie smerite închinăciuni 
cu dragoste, să se roage pentru mine păcătosul, că 
sunt foarte, foarte ocupat. Chiar acum când vorbesc 
mi-au venit niște studenți care au trecut pe la 
Mănăstirea Neamţ şi mi-au spus că trebuie să vină 
seminariștii de la Neamț cu profesorii, pentru nişte 
predici să le vorbesc aici pe munte. 

Altfel am primit o scrisoare oficială de la 
Mitropolie. Sunt cerut de Vlădica Antonie la un 

congres, nu ştiu unde, şi va trebui să mă duc. A venit 
oficial să mă duc pe ziua de 1 iunie. 

Sunt cam bolnav cu inima. Obosit. Am şi 
soborul mănăstirii, trebuie să fac şi de săptămână la 
sfântul altar. Poporul nu mă lasă în pace. Nici nu am 
când mă gândi. 

În momentele foarte puține, când mai am 
ceasuri de linişte, mă duc la casa din pădure, acolo 
unde-i prisaca mănăstirii şi acolo mai scriu câte ceva, 
ca după ce voi închide ochii să rămână ceva în 
biblioteca mănăstirii. 

Bunul Dumnezeu şi Preacurata lui Maică să ne 
facă parte de mântuire. Vă zic „Hristos a înviat”, 
Părinte Arsenie, şi vă rog pe toţi să nu ne uitaţi în 
sfintele rugăciuni! 

Mila Domnului şi Acoperământul Preasfintei 
Maicii Sale să fie şi să rămână cu noi în veacul de 
acum și în cel viitor. Amin. 


PĂRINTELE CLEOPA 


CĂTRE PĂRINTELE PAISIE 
(Aprilie 1984) 


Preacuvioase Părinte Paisie, 


Îți vorbesc aşa în grabă, în fugă, că am avut un 
consiliu chiar acum şi am fost și cu biserica. Suntem 
foarte aglomeraţi cu lumea. Nu ştim ce-om mai face 
cu atâta lume. Vine Inălţarea Domnului, vine Dumini- 
ca Mare. Am fost înștiințat că vin aici câteva clase de 
la seminar cu profesorii, ca să le vorbesc. 

Sunt peste măsură de ocupat. Aş dori să te rogi 
mai tare, să se ducă zăpada aceea de acolo. Toată. Că 
atunci când am fost la Sihla, numai trei săptămâni am 
fost bolnav. Numai cu frecţii şi cu injecții. Eram să 
mor. Am dormit într-o chilie acolo, am asudat, eram 
tot apă. M-am sculat când toca la biserică şi am crezut 
că în biserică aveţi foc, şi când m-am dus nu era nici 
în altar foc. Şi am stat două ore la Utrenie şi când am 
venit aici m-a luat o durere, ca atunci când am venit 
din Italia. Rinichii şi rinichii şi rinichii. M-a ţinut vreo 
două-trei săptămâni. 

M-am învățat minte, când mă duc la Sihla 
trebuie să-mi iau schimburi cu mine şi s-o iau încet, 
să iau seama cum dorm şi ce fac. Dacă va fi mila 
Domnului şi a Maicii Domnului sper, peste o 
săptămână-două, adică înainte de Înălțare, să ne mai 
vedem, numai dacă ai să te rogi sfinţia ta să se ducă 
toată zăpada. Când mă duc acolo să fie cald! Să-i spui 
Părintelui Ilarion de la bucătărie ca atunci să facă un 
borş de urzici bun! Ştie el cum. 

Stăm şi noi de azi pe mâine. Obosiţi până-n gât. 
Avalanşă de lume. Grija de sobor. La biserică am fost 
de rând în prima săptămână după Paşti și acum îmi 
vine rândul iar. Cât va mai rândui mila Domnului şi 
cu rugăciunile Preacuvioșiei voastre, ne vom strădui 
să mai facem câte ceva. 

Vă rog să nu mă uitaţi în sfintele rugăciuni, şi 
când o fi să mă duc pe acolo, dacă a rândui Domnul, 
vom vorbi mai pe larg cele ce ne va da Bunul 
Dumnezeu atunci în gând. 

Acum merge fratele Petru, care este un fel de 
curier, de la Constanţa până la noi, şi de aici până la 

Bucureşti şi în toată lumea, și duce vorbele noastre de 
aici dincolo. Să-l pomeniţi şi pe el la rugăciune şi pe 
mine păcătosul. 

Blagosloviţi şi mă iertaţi! 


PĂRINTELE PAISIE 


CĂTRE PĂRINTELE CLEOPA 
(Aprilie 1984) 


Părintele Cleopa, vă mulțumesc pentru dragos- 
tea care o aveţi şi o purtaţi pentru mine păcătosul şi 
mă bucur pentru că ne-aţi făgăduit că veţi veni pe la 
noi. Eu v-am aşteptat când a cânta cucul, dar la noi 
încă n-a prins a cânta cucul; la noi încă-i iarnă. 

Dumnezeu să ne ajute ca să ne mai întâlnim şi 
pe lumea asta şi să ne dea Dumnezeu răbdare în toate 
cele ce le rânduiește pentru mântuirea noastră. Amin. 


PĂRINTELE CLEOPA 


DESPRE PĂRINTELE ARSENIE 
(Martie 1986) 


Se luptă săracul singur la Techirghiol. Este unul 
cu barbă mare. Şi este un om cu toată inima pentru 
Biserica lui Hristos şi pentru mântuirea lumii. El, 
unde s-a dus, a făcut mare cinste Bisericii. Îi sincer şi 
cu el şi cu Dumnezeu şi cu lumea. Mare dragoste are 
de a învăța pe oameni. Şi are un cuvânt. Cred că-l mai 
are şi acum: „Fraţilor, nu vă jucaţi cu mântuirea!” Aşa 
le spune. „Nu vă jucaţi cu mântuirea”. 

Încă de când era frate predica. Se chema fratele 
Anghel când l-am primit aici. Îl aveam ucenic la 
stăreție. Şi aveam un scaun, un jilt, pe care dormeam 
noaptea, ca preot tânăr să fiu mai treaz. Odată mi-a 
zis: „Imi dai voie, când nu eşti acasă, să stau eu pe 
scaunul acela?” I-am zis: „Stai”. Şi apoi de-acolo le 
ținea lecţie: „Băgaţi de seamă! Eu sunt ucenic, dar 
sunt în scaunul starețului. Eu vă învăţ în locul lui!” 

Şi le spunea frumos şi-i învăța. Aşa a fost viața 
lui. Foarte, foarte sincer şi hotărât. Şi s-a jertfit 
săracul în multe părți în țara asta. Şi acum este acolo 
şi cred că a trecut şi el de 70 de ani, că eu nu mai ţin 
minte. Şi el nu uită mănăstirea de unde a plecat. 

L-am avut şi la Slatina, altă mănăstire unde am 
fost eu stareț. Eu ştiu că el pune toată inima să-i 
înveţe pe oameni, să le spuie. Şi el îi slăbit, săracul, şi 
nu mai poate. Amu şi bătrâneţea... 


PĂRINTELE CLEOPA 


CĂTRE PĂRINTELE ARSENIE 
(Martie 1986) 


Părinte Arsenie, acum, când grăiesc cu sfinţia ta, 
casa-i plină de lume; vede fratele Petru. Mai trebuie 
să sosească și 50 de creştini de la Pitești acum. 
Suntem peste măsură de aglomeraţi. Dar mă bucur că 
vă ţine Dumnezeu şi Maica Domnului cu sănătate şi 
cu putere de muncă până în ziua de astăzi. 

Eu sunt un hârb legat cu sârmă. Operaţie grea 
am avut astă-vară. Hernie strangulată. Acum sufăr cu 
inima, mă cam dor şi plămânii. Este şi vârsta. Mai am 

trei săptămâni şi păşesc pe 75 de ani. Şi să fie mila 
Mântuitorului cu noi să ne întâlnim la rai. Poate aici 
n-om fi vrednici să ne mai întâlnim. Eu aş dori să ne 
întâlnim în toată ziua, dar suntem la mare distanță. 

Luptaţi-vă acolo, cu darul lui Hristos şi cu 
rugăciunile Maicii Domnului. Eu vă am cu 
nevrednicie în pomelnicul meu de la Sfânta 
Proscomidie. Şi vă am nu numai eu; mulți părinți vă 
au care v-au cunoscut. Unde v-aţi dus, ați fost omul 
dreptăţii şi al fricii de Dumnezeu şi om cu mare 
dragoste de a mântui pe toți. 

De aceea vreau să vă spun, fiindcă a venit 
fratele Petru, avem în față Sfântul şi Marele Post. 
Trebuie să luăm în călătoria noastră de şapte 
săptămâni întâi şi întâi rugăciunea şi postul. Apoi 
osteneala, apoi citirea sfintelor cărţi, paza minţii, 
privegherea minții; grijă mare de minte, că tot păcatul 
de la minte începe, şi trezvia atenţiei ne trebuie în 
toată clipa. 

De aceea, bun este şi postul şi rugăciunea și 
mintea veghetoare, dar mai mult decât toate este 
dragostea. Aşa ne-a arătat Apostolul Pavel, că mai 
mare decât toate rămâne dragostea. Milă, cât vom 
putea de fiecare, pentru că mila este fiica dragostei. 
Cu milă să lucrăm cât vom putea, ca să câştigăm şi 
noi milă în ziua Judecăţii și în vremea morții. 

Să ne ajute Preasfântul Dumnezeu şi Maica 
Domnului şi mie păcătosului și sfinţiei voastre ca să 
terminăm călătoria cu bine şi să ne întâlnim la rai. 

Vă doresc toată bucuria duhovnicească în acest 
sfânt şi mare post şi să ajungeţi cu bucurii 

duhovniceşti şi în lumina Învierii lui lisus Hristos, să 
vă bucuraţi de ziua Învierii Lui. 

Vă doresc bucurie, sănătate, mântuire şi să nu ne 
uitaţi în sfintele rugăciuni. Amin. 


PĂRINTELE ARSENIE CĂTRE 


OBŞTEA MĂNĂSTIRII SIHĂSTRIA 
(1986) 


Blagosloviţi,  Preacuvioase Părinte Cleopa, 
Preacuvioase Părinte Paisie, Preacuvioase Părinte Ioil 
şi Valerian, cuvioşi părinţi Ambrozie, Varsanufic, 
Macarie, precum şi toți părinții mănăstirii. 

Cu frică de Dumnezeu şi cu sincere şi smerite 
gânduri vă cer blagoslovenie din inimă şi rugăciuni la 
toți. Nu m-am înstrăinat sufleteşte absolut cu nimic de 
preacuvioşiile voastre şi de locul acela scump şi sfânt, 
Sihăstria. 

Sunt zi de zi cu inima la sfinţiile voastre şi 
aceasta este o mare mângâiere pentru mine. Bunul 
Dumnezeu, se vede, a rânduit ca eu să port pe alte 
meleaguri crucea şi numele sfintei Sihăstrii. Ştie 
Bunul Dumnezeu că, cu toată neputința mea, nu am 
făcut decât cinste sfintei noastre Sihăstrii şi, de 
asemenea, numelui preacuvioşiilor voastre, Părinte 
Cleopa, precum şi la toţi, chiar la toți părinţii şi 
vieţuitorii acestei iubite mănăstiri. 

Am fost pe unde am fost, şi singur am fost 
mereu. Nu m-am despărțit de nădejdea şi puterea 
harului divin, şi cu mare frică vă spun că nici de 
bucuria ce vreau s-o am, având pe Preasfânta, 

Preascumpa, Preaputernica mijlocitoare, Maica Dom- 
nului, la care nu va nădăjdui nimeni în zadar. 

Am intrat în al unsprezecelea an de când sunt 
aici. Valuri, valuri de credincioşi vin la Techirghiol. 
Sunt obligat să-i primesc, să-i înţeleg şi la toţi să le 
dau câte ceva şi să plece cu nădejde. 

Sunteţi, Preacuvioase Părinte Cleopa şi cu toţi 
părinţii, bucuria mea. Vă port cu drag şi vă consider 
mereu puternici. Să nu mă lăsați din rugăciuni, 
precum şi nevrednicia mea pe preacuvioşiile voastre. 

Blagosloviţi şi mă iertaţi pe mine, Arsenie 
protosinghelul. 


PĂRINTELE PAISIE 
DESPRE PĂRINTELE CLEOPA 


Vă duceţi la Părintele Cleopa devale? Apoi el, 
cu darul lui Dumnezeu care îl are, vă satură de vorbă. 
A fost şi el bolnav, l-a mai durut un picior, acum s-a 
mai îndreptat. 

El nu încetează cu programul lui. Lucrează. 
Numai cărți de-ale lui face. Şi cu cuvântul şi cu 
scrisul. Părintele Cleopa a mai fost pe la noi. Vine o 
dată sau de două ori pe an. Cam aşa vine la noi. Dar 
poate de acum va veni mai des. 

A avut în plan să plece prin America, unde a 
mai vrut el să plece, dar a renunţat. Este bolnav. Nu se 
poate despărţi de mormintele fraților lui, a maicii lui, 
că-i la Agapia Veche. Totdeauna în predicile lui 
aminteşte şi de fraţii lui, că a avut fraţi atâţia şi, în 
sfârşit... 

Părintele Cleopa, el îi singur în ţara noastră cu 
darul care i l-a dat Dumnezeu lui. In sfârşit... 

Spuneţi-i să se roage, să mă pomenească la 
rugăciune, că eu sunt de azi pe mâine. Doamne ajută! 


PĂRINTELE CLEOPA 


DESPRE PĂRINTELE PAISIE 
(1988) 


În anul 1929 am venit eu la mănăstire. L-am 
cunoscut pe Părintele Paisie de când era fratele Petru. 
Era vizitiu la caii starețului Vladimir Bodescu. Venise 
de pe front de la Budapesta, a fost în primul război 
mondial. Mi-aduc aminte, săracul. 

Cât de obosit este, când vede că vin oamenii, tot 
de milă zice: „Hai să-i primesc!” Dăunăzi era acolo şi 
era şi Neonil. El, săracul, cu piciorul stâng umflat, nu 
mâncase toată ziua, nici nu dormise. Şi iaca vin nişte 
oameni din Bucovina: „Sărut mâna, domnu” părinte — 
că aşa vorbesc ei —, am venit...”. „De unde sunteți 
voi?”. „De la Marginea...”. Dar el trebuia să mănânce 
ceva în ziua aceea, că nu mâncase nimic. Era obosit. 
Dar Neonil zice: „Oameni buni, vreți să-l omorâţi 
numaidecât? Uite, este bătrân! N-a mâncat! Nu-l 
lăsaţi nici să doarmă, nici să se roage, nici nimic! ÎI 
doare piciorul! Uite piciorul celălalt este umflat şi îl 
doare”. Dar Părintele Paisie îi zice: „Măi, Neonilc, 
măi, lasă-i săracii, măi! Mă dor picioarele, dar nu mă 
doare limba, măi. Dă-le drumul să vină”. Și i-a primit 
şi pe aceia. 

Acum Părintele Paisie este cel mai bătrân. A 
păşit pe 88 de ani la 20 iunie. În 1897 e născut. 
Părinţii lui se chemau loan şi Ecaterina. Tatăl lui a 
fost pădurar mulţi ani, dintr-un sat Stroieşti, din 
comuna noastră, de acolo. Şi el a stat la Cozancea 28 
de ani. A fost stareţ acolo şi eclesiarh mare. Apoi 
l-am adus eu aici la Sihăstria, când eram stareţ, în 
anul 1948. L-am cerut la mitropolie, i-am făcut 
mutație, lui şi părintelui Chiril. Şi de atunci este aici. 
El a intrat în mănăstire în 1921. Fraţii mei, Gherasim 
şi Vasile, au fost ucenici la dânsul prin 1925-1927. 

El cât a putut a mărturisit, cât nu, a citit. Când 
nu, le-a zis un cuvânt de folos. N-a respins pe nimeni, 
cât a putut el. El aşa se stinge, în mijlocul poporului, 
dar multă lume are să plângă după el. A fost tare 
răbdător şi tare bun. A fost un om care i-a mângâiat 
pe toţi. Sub epitrahilul lui şi-au aflat mângâiere şi 
linişte mii şi mii de suflete în viaţa lui. 

Mila Preasfintei Treimi şi  Acoperământul 
Maicii Domnului să fie cu noi şi în veacul de acum şi 
în cel viitor. Amin. 


PĂRINTELE DIMITRIE BEJAN 
_ CĂTRE OBȘTEA 
MĂNĂSTIRII SIHĂSTRIA? 


Părinte Cleopa şi Părinte Ioanichie, 


Vă sărut mâna la amândoi. Mâinile drepte. 
Mi-aţi fost totdeauna foarte dragi şi foarte apropiaţi, 


? Scrisă la sfârşitul anului 1993. 

pentru că ştiţi ce vreţi de la Dumnezeu. Să mă ierte 
Părintele Cleopa! Aşa a fost în conştiinţa mea, de 
când l-am văzut şi până astăzi, când fac această 
declaraţie, că este cel mai curat călugăr la ora actuală 
din Ortodoxia românească. 

Poate pe la Sfântul Munte să se găsească oameni 
superiori călugărilor noştri. Iar Părintele Ioanichie, el 
încă îl caută pe Dumnezeu. Este supraocupat cu cărți. 
Scrie! Are darul de a scrie şi de a răspândi cuvântul 
lui Dumnezeu! Mai ales în partea practică a 
creştinismului nostru. Să-l ajute Dumnezeu să-şi facă 
ucenici! 

Dacă Părintele Cleopa şi Părintele Ioanichie nu 
lasă ucenici în urma lor, pustia se instalează la 
Sihăstria! Şi-i păcat! Atâta duh: Paisie, Cleopa, 
Ioanichie şi a mai fost stareţul lor, părintele Ioanichie 
Moroi... 

Acolo a fost un duh bun încă de la înființarea 
acestui schit care a devenit mănăstire acum. Aş fi vrut 
să mor acolo, dar cred că Dumnezeu a hotărât să mor 
aici. Nu-s supărat. Noi rămânem cu trup, Părintele 
Cleopa şi Părintele Ioanichie... Că trupul se dă firii de 
Dumnezeu zidite. Până când? Poate într-o mie de ani, 
poate în mai puţin. Ne prefacem! Răsar flori din noi; 
răsar copaci, urzici şi spini! 

Dacă sufletul nostru este bun la Dumnezeu, 
răsare la căpătâiul nostru un prun sau un măr sau un 
pom roditor! Dacă nu, urzici şi spini! Peste o mie de 
ani nimeni nu va şti de Cleopa şi de Ioanichie. Veţi fi 
în rai! Să vă uitaţi de acolo, fără binoclu, la călugării 
de la Sihăstria! Viitorii călugări! Să veniţi şi, cu 
ajutorul lui Dumnezeu, să-i îndrumați! Este singura 

noastră obşte călugărească care a găsit drumul direct 
la mântuire! Poate. Poate să fie şi călugării de la 
Frăsinei! Poate acolo să fie şi mai sporiţi, pentru că nu 
pătrund femei în mănăstire. 

Părinte Cleopa şi Părinte Ioanichie, să faceţi 
călugări, dar mai târziu, pe la 30 de ani. Să treacă întâi 
prin foc. ÎI iei de pe băncile şcolii şi-l faci preot la 18 
ani? Sunt preoți chiar aici; sunt foarte tineri, care nu 
ştiu şi nici nu au auzit de canoane. Trebuie crescuți 
ani de zile la umbra unui duhovnic; şi încă un 
duhovnic ales, care să fie bun, perfect şi cu cunoştinţe 
depline. 

Unii sunt copii! Sunt tineri. Nu ştiu că au intrat 
cu un picior în Rai! Nu ştiu. Nici nu ştiu ce-i acela 
Rai! Nu! N-au cum să ştie. Să li se spună!... Nu-i 
obligatoriu să fie multă lume în mănăstire. lar 
mănăstirile să rămână, ca întotdeauna, locul în care 
mergem noi ceilalți să ne împărtăşim! 

Vă sărut mâna, Părinte Cleopa şi Părinte 
Ioanichie! Și, când o să mor, o să mă duc la 
Dumnezeu şi o să spun că faceţi treabă bună, şi vă 
aştept în Rai! Dacă suferinţele noastre pe pământ vor 
trage 51% în cumpăna lui Dumnezeu, şi păcatele 
noastre vor fi numai 49%, atunci intrăm în Rai! Adică 
Bunul Dumnezeu apasă pe cumpăna aceea a faptelor 
bune și rele, apasă cu un deget şi zice: „Hai să fie! 
Intră în bunătatea Mea!” 

Asta o spun pentru mata, Părinte Cleopa şi 
Părinte Ioanichie, care îmi sunteţi şi dragi şi superiori 
ca formaţie şi ca duh. Nu putem intra la Dumnezeu 
decât cu dragoste! Aşa se spune în Sfânta Carte. Cu 
bunătate, zic eu! Numai cu asta. Trebuie să fii bun nu 

numai cu cel care îți dă mâncare şi haină. Să fii bun 
cu cel necăjit... 

Eu vă sărut mâna şi vă mulțumesc şi vă zic: Să 
trăiţi încă pe pământ pentru că sunteţi necesari. Amin. 


RĂSPUNSUL PĂRINȚILOR 
DIN MĂNĂSTIREA SIHĂSTRIA 
CĂTRE PĂRINTELE DIMITRIE 


Iubite Părinte Dumitru, vă mulțumim în numele 
lui lisus Hristos, Mântuitorul lumii, pentru cuvântul 
duhovnicesc ce ni l-aţi trimis acum, la început de an 
nou. Începutul unui nou an de viață însemnează, 
pentru noi toţi, şi începutul unei vieţi noi în Hristos. 

Rugaţi-vă pentru noi, iubite Părinte Dumitru, să 
ne dea Dumnezeu, în restul vieţii, mai multă râvnă 
pentru rugăciune, pentru Biserică şi lacrimi de 
pocăință, ca să ne putem mântui. 

Rugaţi-vă pentru noi să fim umbriţi de harul 
Sfântului Duh în această viaţă trecătoare, ca să putem 
mângâia şi noi pe cei care vin pentru sfat şi rugăciune, 
cu mângâierea pe care o primim de la Dumnezeu. 

Rugaţi-vă pentru ţara noastră, România, să fie 
ocrotită, prin mâna lui Dumnezeu, de toate primejdiile 
şi ispitele ce ne împresoară din toate părţile! 

Rugaţi-vă lui Dumnezeu şi Maicii Domnului 
pentru preoţi şi ierarhi, pentru credincioşi şi mănăstiri, 
ca să putem face voia Lui şi să dobândim mântuirea 
sufletelor noastre, care sunt mai scumpe decât toată 
lumea. 

Rugaţi-vă pentru Biserica Ortodoxă să iasă 
biruitoare din lupta aceasta cumplită cu satana, cu 
sectele, cu ateismul şi să putem creşte fii duhovniceşti 
vrednici pentru Biserica lui Hristos. 

Vă ştiu de atâţia ani. V-am fost cu nevrednicie 
un timp duhovnic şi vă preţuim mult pentru bărbăţia, 
statomnicia şi credinţa cu care v-a întărit Dumnezeu, 
ca să ieşiţi biruitor din atâtea necazuri, bătăi şi 
închisori, câte aţi suferit pentru Hristos. Că zice 
Domnul: Cel ce va răbda până în sfârşit, acela se va 
mântui. 

Sfinţia Voastră aţi împlinit cu prisosință acest 
cuvânt al lui Hristos. De aceea puteţi zice, ca şi 
Sfântul Ioan Gură de Aur: Slavă lui Dumnezeu 
pentru toate! 

Mâine şi eu şi sfinţia voastră şi toți oamenii vom 
pleca din trup şi vom sta la judecată înaintea 
Dreptului Judecător, lisus Hristos. 

Să ne rugăm unii pentru alţii ca să dobândim 
împreună mila lui Dumnezeu şi în această viață şi în 
cea viitoare. 

Şi dacă nu ne vom mai vedea aici în trup, pentru 
că amândoi suntem bolnavi şi bătrâni, nădăjduim să 
ne învrednicim a fi în rai, ca împreună cu toți sfinții şi 
drepţii să-L slăvim pe Tatăl, pe Fiul şi pe Duhul 
Sfânt. Amin. 

lertaţi-mă, iubite părinte Dumitre, pe mine 
păcătosul. 


Arhimandrit Cleopa Ilie 

